**Výročná správa**

**Predsedníctva Evanjelickej cirkvi augsburského vyznania na Slovensku**

**za rok 2019.**

**Synoda ECAV na Slovensku za rok 2019,**

**Ružomberok, 10. október 2020.**

*... a postavil si cirkev slávnu, bez po škvrny, bez vrásky a bez čohokoľvek podobného, ale aby bola svätá a bez úhony.*

 *Efezským 5, 27*

**1. Spojitý príbeh.**

 Vážená synoda, sestry a bratia v našom Pánovi Ježišovi Kristovi,

 výročné správy predsedníctva ECAV na synodu by nemali mať charakter izolovaných textov, samých osebe, ktoré na nič z minulosti nenadväzujú a k ničomu ďalšiemu v budúcnosti sa neotvárajú. Mali by mať kontinuálny charakter. Akoby boli komentárom k príbehu, ktorý sa v čase stále deje a ktorému má cirkev dobre porozumieť.

 V našej prvej, minuloročnej správe za rok 2018, v ktorom sme však ako novozvolené predsedníctvo ECAV ešte prakticky neúradovali, sme sa snažili predložiť synode pohľad na posledných tridsať, dvanásť, šesť a na ostatný rok života ECAV. Chceli sme ponúknuť výkladový kľúč na pochopenie zmyslu udalostí týchto období vzhľadom na to, čo dôležité sa udialo v roku 2018.

 Z pastorálneho hľadiska si naša správa položila za cieľ predložiť členom synody zažívajúcim všetky zmienené udalosti, koncept zlého a dobrého spomínania, tak, ako o ňom hovorí Pán Ježiš v Lk 9, 61 – 62. Veď predsa nejde iba o to, aby sme ako pozorovatelia niečomu intelektuálne správne porozumeli a morálne správne to vyhodnotili, nech by sa to javilo akokoľvek dôležité. Napokon ide o nás ako o jednotlivé kresťanské duše, vtiahnuté do dramatickej existencie vo svete i v cirkvi, ktoré zlým pohľadom do minulosti a zlým spomínaním môžu hrešiť. Môžu škodiť sebe samým, a tak byť pre Boha nepoužiteľnými. Dobrým, správnym spomínaním sa tomuto všetkému môžu vyhnúť. *„Zlé spomínanie je diskvalifikáciou pre tých, ktorí sa rozhodli ´položiť ruku na pluh´, ktorí sa vo svojej slobode rozhodli začať niečo nové, čo otvára Boh v Pánovi Ježišovi Kristovi ako milosť, ako dar. Prijať túto milosť, tento dar, rozhodnúť sa pre nasledovanie, rozhodnúť sa pre nové, a zároveň byť obrátený dozadu v hneve, zmietajúci sa iba v tom vlastnom a uväznený minulosťou, to sa priamo vylučuje. Taký človek ´sa nehodí pre Božie kráľovstvo´“.*

 Teší nás, že obsah výročnej správy a teda i interpretačný pohľad na zmysel udalostí dávnejšej i nedávnej minulosti bol jednomyseľne prijatý celou synodou. K tomu chceme s odstupom času pridať ešte dve poznámky.

 Tou prvou je, že v správe spomínané a odporúčané „dobré spomínanie“, ktorého cieľom je nedať sa minulosťou poviazať, ale vykročiť z nej k niečomu novému, vôbec nie je jednoduchou úlohou. Je to zložitá úloha pre človeka, ktorý žije v moci hriechu a ona poznačuje každú oblasť nášho života – i oblasť spomínania, emócií a rozhodnutí. Denne sme stavaní pred osobnú duchovnú úlohu nanovo a nanovo robiť tie tri veci, ktoré sú spomínané v minuloročnej výročnej správe: odolať hnevu, nevytesňovať prozreteľnosť láskavého Boha z nášho života a nedať sa uväzniť v zacyklení sa minulosťou. K tomuto vyzývame stále, napriek zložitosti tejto úlohy. Nepotýkame sa totiž už iba s minulosťou, ktorá sa odohrala, s vlastnými spomienkami, s emocionalitou a vôľou, ktoré nám ju pripomínajú a ktoré treba opanovať. Potýkame sa s tým, že minulosť sa nám aktuálne pripomína. A to v nebývalej intenzite, napriek tomu, že si to neželáme. Hlavní aktéri minulých dvanástich rokov histórie našej cirkvi sa nám doslova v každom dni roku 2019 pripomínali svojimi naďalej pokračujúcimi, reálnymi, extrémne čudnými skutkami, vykonávanými predovšetkým Asociáciou slobodných zborov ECAV, vydavateľstvom Spolok Tranovský, či novinami Lutherus. Museli sme ich buď strpieť, alebo na mnohé prakticky odpovedať. Nič z toho nebolo príjemné. Nikto z nás nechce žiť v permanentnom strese a bojovej pohotovosti. Nikto z nás nechce stráviť svoj služobný život v reagovaní na nezmysly, ktorým niekto iný prisúdil charakter svätých vecí a nechce sa svojho boja vzdať. Nikto nechce písať či čítať výročnú správu predsedníctva cirkvi ako kroniku konfliktných a stupídnych udalostí. Sme tu spoločne predsa pre iné, tvorivé a reformné úlohy, ktorých je bezpočet! Boli stručne zhrnuté a pomenované v závere výročnej správy za rok 2018. Boli obsiahnuté vo vzácnom, synodou prijatom záväznom dokumente, „Vízia ECAV 2020“, a neskôr zhutnené v ľahko zapamätateľnej vizuálno-textovej skratke „Vízia na 5 prstov“. To je horúce jadro našej služby! Avšak nutnosť aktívne brániť pozície cirkvi, tak ako ich okrem iného vyjadrila aj synoda roku 2019 svojim uznesením 08-02, nás stále permanentne vracia do minulosti, a zároveň nám neraz neúprosne diktuje náš denný program. V takej chvíli sa v celej veľkosti obnažuje dilema, ako *„sa rozhodnúť pre nové a zároveň nebyť obrátený dozadu“?*

 Keď toto píšeme, keď v tejto správe, v synodálnych diskusiách či vo verejnej evanjelickej diskusii zaznejú slová o zbytočných, vyčerpávajúcich, zraňujúcich zápasoch, nech nevznikne jedno nedorozumenie: nikto z nás neľutuje a neoplakáva seba samého, ako to býva zlomyseľne podsúvané. Keď sme sa rozhodli kandidovať do úradov, ktoré zastávame dnes, vedeli sme, že nás takýto náklad čaká. Aj keď jeho tonáž často prekonáva akékoľvek očakávanie. Ak niektoré časti diania v cirkvi komentujeme aj smerom k vlastným osobám či k ďalším s nami služobne zviazaným osobám, ktoré sú permanentne napádané, urážané a zosmiešňované, robíme to v rovnakej intencii, s akou to robil apoštol Pavel v Korinte. Bol urážaný – a bránil sa. Brániť sa mu bolo pravdaže trápne. Navonok sa to totiž javilo ako dôkaz jeho pýchy a nedotklivosti. On vysvetľuje, že musí sa zaoberať aj obhajobou vlastnej osoby, lebo iba tak sa dá obhájiť pravé evanjelium, ktoré jeho osoba reprezentuje. Vec a osoba sa v tomto prípade nedali oddeliť. Tejto téme venoval Pavel tri kapitoly svojho 2. listu Korintským (10. až 12. kapitola). Ak aj niekto z nás dnes spomenie svoju osobu a bráni ju, vôbec sa to napokon netýka jeho osoby, ale tej poslednej, principiálnej otázky či v našej cirkvi ešte jestvujú merateľné pravidlá, či platia cirkevnoprávne predpisy, či majú záväznosť rozhodnutia súdov a uznesenia synody, či klamstvá a demagógia budú ľuďom prezentované ako fakty, ako pravda. Nejde o nič viac a o nič menej.

 Druhou poznámkou k našej minuloročnej výročnej správe je to, že aj keď je človek omylný, jeho dielo nie je dokonalé a často nad ním zapochybuje, vo výročnej správe za rok 2018 by sme nemenili ani jedno slovo, ani jedno vyjadrenie, ani jeden údaj. Niektoré by sme naopak ešte zvýraznili, či doplnili o to nové, čo je nám dnes ešte jasnejšie ako v dobe, kedy bola správa napísaná.

 Skôr by sme chceli členov synody a cirkev požiadať, aby sa stále vracali k obsahu minuloročnej správy. Aby jej tvrdenia kládli do nových a nových aktuálne sa odohrávajúcich dejových kontextov.

**2. Pánova predstava o cirkvi – záväzok a norma pre nás.**

 Naša prvá, minuloročná výročná správa bola založená na slovách Pána Ježiša z Lk 9, 61 – 62. Napriek tomu, že sa zaoberala minulosťou, výkladovým kľúčom k nej, problémom zlého spomínania, nebezpečenstvom zacyklenia sa v ňom, straty pohľadu na Boha a straty schopnosti plniť svoje poslanie, chcela byť predovšetkým postavením sa na nové pole práce. Ono sa otvára pred nami v celej svojej rozsiahlosti! Chcela byť výzvou a povzbudením nie iba pre niekoho, ale pre všetkých; k poctivej, hlbokej orbe.

 *Túžime stáť bok po boku – veríme – na začiatku niečoho nového, po čom spontánne túžime a na čo sa tešíme! Nikto z nás nemá radosť z bojov a treníc. Nikoho netešia konflikty a napätie, hlavne ak im už ani nikto nerozumie. Okolo nás je množstvo ľudí, ktorí žijú v zložitých starostiach, pocitoch viny, prázdnote, v otázkach po zmysle života, v úprimnom hľadaní naplnenia a potrebujú počuť evanjelium o Božej láske v Ježišovi Kristovi. Precíťme za nich zodpovednosť!*

 *„Nejdeme za vecami, ktoré sú pre nás predivné“, netúžime po zázrakoch, nechceme postaviť pamätníky svojim menám. Sme v Ježišovi Kristovi slobodné, milované a drahovykúpené Božie deti a On je pre nás najväčším šťastím a vyznamenaním. Nepotrebujeme si nič pred nikým dokazovať. Túžime iba po normálnom živote pre našu drahú cirkev, po normálnych vzťahoch a službe, ktorá môže byť i ťažká, ale konaná v radosti a s perspektívou. Chceme jedni druhým dožičiť úspech, prosiť o požehnanie, a tak isto naučiť sa niesť spoločné kríže a byť si solidárni. Veď sme údmi jedného jediného tela!*

 *Kladieme ruky na pluh. Prosíme vás o jednotu, spoluprácu a podporu v našom diele. Toto isté sľubujeme aj my vám, vo vašej orbe, vašom dobrom snažení.*

 Naša druhá výročná správa za rok 2019 bude pohybovať v polarite dvoch pólov – pozitívneho a negatívneho. V ich vzájomnom vzťahu sa odohrával celý rok 2019.

 Biblickým veršom, ktorý túto výročnú správu uvádza a ktorý nech je postavený nad všetko najvyššie a najviditeľnejšie, je úryvok z listu Efezským. Sú to jedni z najsilnejších, najpremáhajúcejších slov, ktoré kedy boli napísané o cirkvi. O nekonečnej hodnote jej pravej totožnosti, o jej nadprirodzenej vznešenosti, o tajomstve, ktoré v sebe nesie táto inak vnútrosvetská, hriešnikmi naplnená organizácia.

 To, čo chce Pavel vyjadriť keď píše o cirkvi, nie je nejaký vonkajší rámec, sebavedomie a odhodlanie ľudí, ktorí cirkev tvoria, ale vôla a predstava Pána cirkvi, Ježiša Krista. Pavel akoby nazeral do Pánovho srdca a vynášal z neho jasné kontúry toho, po akej cirkvi Pán túži, akú ju chce On mať, čím ona preňho je. Lebo ona je principiálne Jeho – je Pánova, ako o tom svedčí etymológia slova ´Kyriake´, ´Pánova´, ´Pánovi patriaca´, z ktorého vzniklo slovenské slovo ´cirkev´. Nezabudnime pritom, že tieto Pavlove slová o cirkvi zaznejú vo veľmi nežnej časti listu, v ktorej Pavel vyučuje o vzťahu kresťanských mužov k svojim milovaným manželkám. Pripomína im, že ich manželský vzťah má svoj predobraz v absolútnej, obetujúcej sa láske Ježiša Krista k cirkvi.

 O čom teda svedčí Božie Slovo?

 Pán Ježiš Kristus si postavil a chce cirkev *slávnu*. Nie v svetskom slova zmysle populárnu a preslávenú, ale slávnu v starozmluvnom zmysle *„slávy“* ako vyjadrovania Božej dokonalosti a vznešenosti.

 Chce cirkev *bez poškvrny a bez vrásky*, teda cirkev, ktorej pozemským ekvivalentom je ideál čistej a krásnej ženy.

 Chce ju *svätú*, teda jestvujúcu síce v reálnych krútňavách sveta, ale stále sa oddeľujúcu, vyčleňujúcu iba pre Neho.

 Chce ju *bez úhony*, teda bez dlhu, bez otázniku, bez zlovestných trhlín, bez rozpakov nad ňou, bez čudných spôsobov, bez vyslovene zlých činov.

 Chce ju takú, aj keď vie o hriešnych reáliách našich životov, vzťahov a skutkov. Vie o celej mizérii ľudí, ich motívov, záujmov a zacielenia. Tu je koreň permanentného napätia medzi tým, čo chce Pán cirkvi a tým, čo chcú a dokážu hriešni ľudia, ktorí cirkev tvoria.

 Neznamená to však rezignáciu vo vopred prehratom zápase *o slávnu, svätú cirkev, bez poškvrny, vrásky a úhony.* Veď aj Pavel písal tieto slová so skúsenosťou nespočetných konfliktov, nedorozumení, podlostí, neposlušnosti, odmietnutia, ktorých bol v cirkvi svedkom. A predsa tie slová píše! Neboli iba jeho vlastnou platonickou konštrukciou, ani jeho povinnou literárnou jazdou. Boli mu zjavené. Vyplynuli z poznania Pána, Jeho slávy a Jeho vôle. Napriek realite našich tiel a myslí, sveta a cirkvi v ňom, je Pánova predstava o cirkvi a Pánova vôľa s cirkvou odkrytá v liste Efezským smerovníkom, od ktorého kresťan nesmie uhnúť.

 Táto vôľa a predstava Pána cirkvi, Ježiša Krista, ako ju vyjadruje Božie slovo, je záväzkom a normou pre všetkých vodcov a pastierov cirkvi, rovnako ako aj pre celé stádo. Pre každého jednotlivo, a pre všetkých a všetko spoločne. Všetci sú povolaní k tomu, aby zdieľali vôľu a predstavu svojho Pána, riadili sa ňou, smerovali k nej, ctili si ju a aktívne sa zapojili do jej napĺňania.

 Toto celé však nie je iba o klasickej kresťanskej poslušnosti. Nie je to tak, že Písmo Sväté odkrýva podobu cirkvi,akú ju chce Pán mať a kresťan sa snaží túto Pánovu vôľu a predstavu naplniť. Poslušnosť, vzácna vlastnosť kresťana, je iba predposledným dôvodom toho, že sa kresťan snaží o naplnenie Pánovej vôle a predstavy s cirkvou. Tým posledným, rozhodujúcim dôvodom je, že iba takáto cirkev, ako ju opisuje Pavel, je schopná plniť poslanie, ktoré má od Pána. Iba takáto cirkev je schopná prinášať zvesť evanjelia všetkým, ktorí ho majú aj dnes počuť. To je najdôležitejšie! Ďalej tiež platí, že iba v takejto cirkvi sa môže odohrávať efektívne vyučovanie, vedenie a duchovný rast jej členov. Iba takáto cirkev svojim spoločenstvom dokáže dať zázemie jednotlivým ľudským dušiam. Iba takáto cirkev je schopná slúžiť v mene Ježišovej lásky všetkým potrebným. Iba takáto cirkev dokáže byť pre svet skutočne svetlom a soľou. Iba takáto cirkev sa dokáže postarať o svoje potreby, dokáže ustáť útoky, vonkajšie krízy a prenasledovanie. Iba takáto cirkev je imúnna voči pokušeniam zvonka i zvnútra. Každá inak nastavená cirkev týmto všetkým môže prechádzať, zakúšať to a usilovať sa o niečo, ale bude sa to odohrávať s námahou, ťažkosťami, neúprimnosťou a bez pravého výsledku. Pre cirkev, ktorá sa formuje tak, ako to chce Pán, sú všetky jej úlohy a skúšky *lahodným a ľahkým jarmom*.

 Keď vyznávame, že *„veríme v cirkev“*, vyznávame to rovnako a na tej istej úrovni ako vyznávame, že veríme *„v Boha Otca, Ježiša Krista a v Ducha Svätého“.* Vyznávame tým, že cirkev pre nás nie je iba náhodným historicko – sociálnym útvarom, ale že v tejto fyzickej, územnej a právnej formácií ľudských tiel, spoločenských väzieb, budov a financií, nech už by so sebou niesli aj akékoľvek negatívne súvislosti, vidíme Kristovo vlastníctvo, Kristov dar, vôľu a úmysel, realizovaný v tomto svete. Vidíme v nej Boží nástroj, ktorý má mať svoju vysokú kvalitu. Práve v Ef 5, 27 píše Pavel o kvalite cirkvi.

 To, čo Pavel na tomto mieste nepovedal nahlas, ale čo poznáme z celého kontextu Pavlových listov, myslenia a života, je účel krásy cirkvi. Krása cirkvi má funkčný účel. Cirkev má byť *slávna, krásna, bez poškvrny a bez vrásky*, lebo iba takto je použiteľná *na dielo svedectva a služby*, ktoré má konať na tomto svete.

 V prvom rade sa Pánovou víziou cirkvi, ako nám ju predstavuje Pavel, cítime byť zaviazaní my, predsedníctvo cirkvi. Pri uvedení do úradov generálneho predsedníctva ECAV a biskupa ZD ECAV sme pripomenuli slová apoštola Jána, ktorý píše o kráse a vznešenosti cirkvi v jednom duchu s Pavlom. Vyznali sme:

 *Keď sa apoštol Ján prihováral cirkvi, nazýval ju „Kýriou“, „Paňou“. Cirkev bola pre Jána krásna a vznešená dáma.*

 *Pre nás je – predovšetkým a samozrejme – Evanjelická cirkev augsburského vyznania na Slovensku tou krásnou a vznešenou Paňou – napriek a navzdory všetkému.*

 *Vyznávame jej lásku a veríme v ňu, pretože rovnako veríme vo „svätú cirkev všeobecnú“. Naša krásna Pani má tisíce v Krista úprimne veriacich členov, rady horlivo slúžiacich dobrovoľných spolupracovníkov, mnoho zanietených farárov a farárok. Realizuje množstvo misijných, školských, vzdelávacích, diakonických a komunitných projektov. Má množstvo krásnych budov, impozantné kultúrne dedičstvo. Má vyznavačskú a mučenícku minulosť, pevné ekumenické apoštolské zakotvenie, skvelú reformačnú teológiu, zdravé biblické učenie. Má všetky predpoklady viesť ľudí k životu s Kristom a z Krista a priviesť ich ku spaseniu.*

 *Bratia a sestry, spolu s týmto úprimným poďakovaním za Vami prejavenú dôveru Vás chceme všetkých pozvať, aby sme spojili svoju vieru, schopnosti, nadšenie a skúsenosti do jednej jedinej spoločnej vízie: Aby naša drahá Pani, Evanjelická cirkev na Slovensku, sa stala pekným a bezpečným miestom pre život viery čo najviacerých ľudí dnešných zložitých čias.*

Tieto slová sme v žiadnom prípade nemysleli iba formálne, neboli naštylizované iba pre slávnostnú príležitosť. Sú našim hlbokým presvedčením. Vyjadrujú náš úprimný úmysel, s ktorým chceme vykonávať našu službu. Posúdiť úprimnosť tohto úmyslu dokáže iba Boh. Jemu sa budeme predovšetkým zodpovedať i z našich úmyslov, i z našich konkrétnych činov. Snažíme sa byť teda slobodní i od urážok i od pochvál. S pokojným svedomím, ktoré nemá čo zakrývať a štylizovať sa staviame pred synodu, aby sme sa zložili aj účty bratom a sestrám, ktorým cirkev na to dala vysoké a vážne povolanie – byť členom synody.

**3. Prvé skúsenosti.**

 S takýmto úmyslom a presvedčením sme dňa 8. januára 2019 preberali úrad generálneho biskupa a generálneho dozorcu. V priebehu roka, ktorý bol pre nás oboch obsahom úplne nový,

sme ako predsedníctvo ECAV zasadli 12-krát. Spoločne alebo každý zvlášť sme absolvovali 143 pracovných a služobných jednaní a stretnutí s rozličnými stránkami na GBÚ. 32 dopredu ohlásených pracovných jednaní s pracovníkmi GBÚ alebo predstaviteľmi výborov ECAV. 31 pracovných podujatí na GBÚ. 48 pracovných podujatí mimo GBÚ. Spoločne alebo každý zvlášť sme prijali 59 pozvaní do cirkevných zborov a na 12 zahraničných ciest. Generálne presbyterstvo zasadlo a viedli sme ho 5-krát. 7-krát sme sa zúčastnili SPK alebo konventov, 2-krát stretnutí so seniorálnymi predsedníctvami, 10-krát sme boli na zasadnutiach výborov a konferenciách. Komisia pre zjednodušenie štruktúry zasadla 3-krát.

 Naše prvé skúsenosti svedčili o tom, že o prijatie a vypočutie žiadalo veľké množstvo osôb. Nechceme tento fakt príliš preháňať v jeho hodnotení. Na jednej strane určite platí, že to bolo spôsobené prirodzene – zmenou na postoch vodcov cirkvi. Na druhej strane však naozaj treba konštatovať, mnohí ľudia so zdravou vierou a dobrými nápadmi ani nedúfali, že raz budú môcť sedieť na GBÚ a otvorene sa zdieľať so svojimi názormi, službou a ponukami s vedením cirkvi. Všetky tie stretnutia nás utvrdili v presvedčení, že naša cirkev je plná šikovných, múdrych, odhodlaných a aktívnych ľudí, ktorí sú obdarení a angažujú sa v jednotlivých špecifických oblastiach. Radi by uplatnili svoje dary a podieľali sa na budovaní živej a aktívnej cirkvi.

 Uvedomujeme si, že úlohou vodcov a autorít cirkvi či už na zborovej, seniorálnej, dištriktuálnej a celocirkevnej úrovni, je bdieť nad pevným konfesionálnym rámcom diania v cirkvi, nad serióznosťou motívov, s ktorými jednotliví ľudia a skupiny do tohto diania vstupujú, nad zdravosťou ducha, ktorý v sebe nesú jednotlivé programy, projekty a podujatia a potom už iba umožniť, aby sa v cirkvi uplatnilo všetko to, čo jednotlivci i spoločenstvá prinášajú a robia z hĺbky svojej viery, lásky a nádeje.

 Tento vzácny poklad prvých skúseností, prvých nadšených stretnutí, presvedčenie sa o množstve úprimne zmýšľajúcich ľudí a o vitalite cirkvi bol batôžkom na cestu, v ktorom bola zabalená nádej, radosť, povzbudenie. Žijeme z toho podnes. Veľmi túžime, aby sa celé toto bohatstvo rôznych obdarovaní, služieb, schopností a ochoty prejavilo v živote našej cirkvi.

**4. Keď sa rozleje more.**

 Nie všetko sa dá realizovať hneď a celé. Niekedy sme cítili – a to nie iba my ako predsedníctvo ECAV, ale aj na úrovni troch predsedníctiev cirkvi, generálneho presbyterstva, predsedníctiev seniorátov či pracovných a poradných výborov, akoby sa dnes v cirkvi otvorili všetky otázky. Otvorili sa naraz, v plnej intenzite a vo vzájomných súvislostiach. Niekedy prevyšovali naše časové a fyzické možnosti. Úprimne ďakujeme množstvo bratov a sestier, ktorí sa okrem vedenia svojho osobného, rodinného a profesionálneho života s láskavou a ochotne angažovali v rozličných úradoch, funkciách a službách.

 Skúsme vyrátať aspoň tie najzákladnejšie témy a výzvy, s ktorými je naša cirkev dnes konfrontovaná. Spolu sme nimi prechádzali v roku 2019. Niekedy sme pri ich riešení mali na čo nadviazať, niekedy sa muselo budovať doslova na zelenej lúke.

Prinesenie nových metodicko – materiálnych a personálnych impulzov do práce s deťmi, dorastom, mládežou, mladými rodinami.

Nová katechéza pre strednú generáciu, ktorá dospela za komunizmu, je v najväčšom kariérnom rozmachu, ale túži po kresťanskom formovaní.

Prinesenie textov Symbolických kníh dnešnému čitateľovi v modernej slovenčine a ich aktualizácia.

Normalizácia vzťahov so SEMom.

Oficializácia vzťahov so SEŽ, právna, aj praktická.

Nastavenie korektných vzťahov s priateľskými misijnými organizáciami, a ak je to doktrinálne možné, využitie aj ich potenciálu.

Systematizovanie práce s vysokoškolákmi.

Systematizovanie nemocničnej služby.

Vytvorenie pozície sociálneho i liturgického diakona.

Efektívna misijná, sociálna a vzdelávacia práca s Rómami, či s mládežou a s mladými dospelými v krízových situáciách.

Väzenská misia.

Efektívna misijná a pastorálna spolupráca s duchovnými Ekumenickej pastorálnej služby v Ozbrojených silách a ozbrojených zboroch.

Strategické uvažovanie nad preorganizovaním cirkevných zborov v kritických regiónoch z hľadiska ich schopnosti riadiť a financovať svoje vlastné veci, pričom sa treba dôsledne vyhýbať nesprávnemu pomenovaniu *„rušenie cirkevných zborov“*, ale hovoriť o *„zlučovaní, resp. združovaní cirkevných zborov“.*

To všetko v rámci riešenia zjednodušenia správy cirkvi a decentralizácie jej riadenia.

A to všetko ešte vo väzbe aj na implementáciu „zabudnutého“ elektronického informačného systému (EIS).

A pred tým a za tým všetkým večná, všetko sumarizujúca otázka: *„Koľko nás ročne stojí taká cirkev, akú by sme ju chceli mať?“*.

Potreba priniesť do cirkvi nebývalé množstvo peňazí z vlastných vreciek, aktuálne asi 1,5 milióna eur ročne. Zmeniť nie iba legislatívu, ale predovšetkým mentálne nastavenie mnohých členov cirkvi, ktorí si postupne zvykli na to, že cirkev je lacná a akoby z princípu má byť lacná. Že o peniazoch netreba hovoriť a keď ide do tuhého, zaberie niekto iný, predovšetkým zahraničie.

Príprava na sčítanie obyvateľstva v roku 2021, ktoré bude mať dôležitý význam z hľadiska financovania cirkvi.

Riešenie krízového stavu Tranoscia, hlavne v súvislosti s tým, čo sa dá nazvať *„priemyselnou sabotážou“* proti vlastnej firme zo strany jej bývalých zamestnancov, členov orgánov a predstaviteľov, preskupených do Spolku Tranovský.

Riešenie postkrízového stavu v Reformate. Nastavenie nie iba proklamovaného, ale reálneho režimu opráv budov a manažmentu ich užívania.

Signalizácia potreby nového spevníka, novej Agendy, väčšieho výberu liturgických možností vzhľadom na to, že na niektorých miestach v cirkvi – v menších spoločenstvách – je už cirkev liturgicky i spevácky poddimenzovaná, a na iných miestach – vo veľkých cirkevných zboroch – by si žiadala viac liturgických foriem z hľadiska pestrosti spoločenstiev.

Nutnosť mať opäť mediálny výbor,

ekumenický výbor,

výbor zahraničnej misie,

spevníkovú komisiu.

Nutnosť mať kvalitný mediálny dosah na členov cirkvi cez sociálne siete a prinášať vlastné kvalitné mediálne obsahy.

Inštitucionalizovanú celoročnú výučbu organistov a dirigentov.

Misijno – pedagogické centrum.

Vnútromisijné centrum v silnej väzbe na Tranoscius.

Fungujúcu diakoniu – celocirkevnú diakoniu v strediskách, diakoniu a zariadenia v pôsobnosti zborov, či dobrovoľnícku diakoniu.

Moderné archívne, dokumentačné, muzejné a školiace stredisko.

Dobre zabezpečené školy s kvalitnými, motivovanými a kresťansky vybudovanými pedagógmi a s dostatočným počtom zahraničných lektorov.

Vlastnú výkonnú podporoveň.

Priviesť a motivovať pre prácu vo výboroch a orgánoch cirkvi tých najšikovnejších ľudí, lojálnych celku cirkvi, schopných sa obetovať, ísť aj s kožou na trh.

Získať čo najviac šikovných, osobne disponovaných a úprimne veriacich mladých ľudí pre štúdium na EBF UK, ochotných ísť do farárskej služby a verne ju vykonávať. Pričom platí to, čo bolo vyslovené pri 100. výročí založenia EBF a teologického vzdelávania v slovenskom jazyku, že *„v dobre našej bohosloveckej fakulty spočíva aj dobro celej našej cirkvi“*.

 Toto všetko na pozadí širokej kampane, ktorú aktívne rozširuje Asociácia slobodných zborov a Lutherus, že nové vedenie cirkvi kryje finančné podvody v Reformate, ohrozuje Augsburské vyznanie, zavádza diktatúru, prenasleduje verných a svedomitých farárov a nemilosrdne *„chce dojiť od zborov peniaze* *pre seba“.*

 To bol teda základný dejový, tématický a mentálny kontext nášho prvého roku v službe. Predovšetkým to bol ale rok 2019 v spoločných dejinách našej cirkvi. Pri tom všetkom dobrom a tvorivom, čo sa odohralo, a napriek všetkému ťažkému, neželenému, čomu sme museli spoločne čeliť, nech pre nás všetkých zostávajú v platnosti slová: *.... a postavil si cirkev slávnu, bez po škvrny, bez vrásky a bez čohokoľvek podobného, ale aby bola svätá a bez úhony*.

 Iba takto uvažujúca, snažiaca sa a vnútorne nastavená cirkev je použiteľná *na dielo svedectva a služby*, ktoré má konať na tomto svete.

**5. Dvojitosť. Dúfajme, že nie až do rozdelenia.**

 Ak by sme zastavili čas na jeseň roku 2018, zistili by sme, že naša cirkev mala žiaľ niekoľko anomálií, ktoré sa začali objavovať po voľbách v roku 2006. Spočívali vo vytváraní dvojitostí. Akoby sa po voľbách v roku 2006 začínal nový letopočet a všetko sa práve iba zrodilo.

 Začalo sa to prvým ročníkom Evanjelických cirkevných dní, pretože údajne všetky predchádzajúce celocirkevné stretnutia evanjelikov od roku 1996 – naše Evanjelické festivaly, ktorých sme sa zúčastňovali, boli z formálno – dramaturgického hľadiska niečím úplne iným.

 Popri zavedenom tradičnom biblickom čítaní na každý deň Tesnou bránou sa objavilo čítanie Hrad prepevný, resp. Smieť žiť pre Krista. Vraj tam budú svoje biblické zamyslenia písať iba ordinovaní a nie aj neordinovaní, ktorí bývajú dogmaticky nespoľahliví. To ale nezabráni tomu, aby neordinovaný predstaviteľ Asociácie slobodných zborov br. Jaroslav Mervart sebavedome nepoučoval na stránkach Evanjelického posla spod Tatier biskupa o tom, že nepochopil súvislosť medzi ospravedlnením a posvätením, alebo netvrdil, že Augsburské vyznanie je v ohrození. Prečo teologické názory práve tohto neordinovaného sú zrazu akceptované a verejne šírené v oficiálnych novinách našej cirkvi, to zostáva tajomstvom.

 Málo nechýbalo a mali by sme dve mládežnícke organizácie. Projekt Združenie evanjelickej mládeže (ZEM) sa napokon neuskutočnil, aj keď vrcholne zaujímavé bolo, že každý farár, ktorý by vo svojom zbore založil mládežnícku organizáciu ZEM, mal dostávať príplatok k platu. Odkiaľ sa zrazu vedeli zobrať peniaze na priplácanie farárom zakladajúcim mládežnícku konkurenčnú organizáciu, to zodpovedané nebolo. Ani to, čo by to celé vôbec urobilo s našou mládežníckou prácou v cirkvi. Bolo však nesporné, že farári, ktorí desaťročia usilovne pracovali s mládežou, nemali byť odmenení nijako. Tí však, ktorí mládežnícku prácu ignorovali, v zboroch i seniorátoch boli pasívni, ale teraz narýchlo zbierali podpisy „potemkinovských“ mládežníkov aby mohli vykázať, že založili ZEM, tí mali byť odmenení. Škoda, že sa vtedy podobne nenašli peniaze napríklad pre najúbohejších pracovníkov našej cirkvi - seniorov, ktorí majú ako jediní v ECAV prakticky dve zamestnania, navyše jedno s neustálou nutnosťou cestovať. Dostávali iba o tridsať eur viac ako zborový farár, ktorý sa stará iba o svoj zbor.

 Mali sme fakticky dva bohoslužobné výbory, oficiálny a ten neoficiálne združený okolo gen. biskupa Miloša Klátika. Výsledkom tejto dvojitosti je, že máme fakticky dve verzie Evanjelického spevníka a kopu zbytočných nedorozumení a zranení.

 Nie je to tak dávno, čo na starobylej homiletickej príručke Služba Slova sa objavil titulok „Ročník I.“. Zásadné veci ohľadom duplicity sa však v našej cirkvi mali iba udiať príchodom roku 2019.

 Na sklonku roka 2018, 18. decembra, bola zaregistrovaná Asociácia slobodných zborov, ktorej nasledujúce aktivity dajú príchuť celému roku 2019, ale samozrejme i aktuálnemu roku 2020. Mýlili by sme sa, ak by sme si mysleli, že nejakým prácnym spôsobom bola vytvorená zbrusu nová organizácia, ktorá chce mať podiel na živote cirkvi. Dokonca výrazný reformný podiel, pretože za predchádzajúcich dvanásť rokov protagonisti tejto organizácie možnosť vykonávať reformy akoby nemali a prišlo na ne až teraz!

 Nové teda nebolo vytvorené nič. Iba inštitucionálnu, organizovanú podobu dostala celá sieť dlhodobo overených, fungujúcich, lojálnych väzieb a priateľstiev ľudí, ktorí sa roky podieľali na riadení našej cirkvi a boli integrovaní br. Milošom Klátikom a Imrichom Lukáčom. Jedni a tie isté mená poznáme z rozhodujúcich pozícií v našej cirkvi. Z riadiacich orgánov Reformaty, z riadiacich orgánov Tranoscia, z Výzvy predstaviteľov a členov ECAV k voľbám, z dôležitých pozícii z úrovne správy seniorátov, synody, súdnictva, GBÚ. Pôvodná predstava tejto siete našich bratov a sestier asi bola, že ich sieť lojálnych väzieb a priateľstiev bude pokračovať bez problémov ďalej aj po voľbách v roku 2018. Pre týchto našich bratov a sestry bolo zrejme nesmiernym šokom, keď sa ukázalo, že reprezentanti cirkvi na úrovni kandidačných zasadnutí predsedníctiev seniorátov a dištriktov zhodnotili ich doterajšiu službu ináč. Že br. Milan Krivda, Imrich Lukáč či Jaroslav Mervart neboli kandidovaní do volieb a v Západnom dištrikte sa už stal biskupom Ján Hroboň. Vznikla asi panika pri predstave, že mnohým prestane spokojná idylka. Že niektoré veci sa azda otvoria, spochybnia, niekto bude možno braný na zodpovednosť. Niektoré nasledujúce udalosti skutočne vykazovali vysokú mieru paniky. Napríklad generálne predsedníctvo cirkvi na zasadnutí generálneho presbyterstva v jednote s ostatnými schválilo plán druhého kola volieb generálneho biskupa. O niekoľko dní napísalo do cirkevných zborov list, aby druhé kolo volieb neuskutočnili, pretože prvé kolo bude napadnuté. V tom čase nebývalým spôsobom vygradovala masívna diskreditačná kampaň a kanonáda, ktorá trvá vlastne dodnes. V tom čase zazneli aj hlasy, ktoré možno neboli docenené a možno sa na ne ešte dostane: *Aké veľké a závažné je to, čo musia títo ľudia kryť za cenu takéhoto intenzívneho vzdoru?* Pamätajme na túto otázku, možno vôbec nebola špekulatívna.

 Nenachádzame žiadnu radosť v úvahách o tom, akú úlohu mala mať a má Asociácia slobodných zborov. Zrejem ňou mali byť chránení bývalí predstavitelia cirkvi, predovšetkým br. Miloš Klátik, strácajúci svoje pozície. Mohol sa a dodnes sa môže o ňu oprieť v zmysle *„jeden za všetkých, všetci za jedného“.* Potom zrejme začala žiť svojim vlastným životom. Zrejme kompenzovala a dodnes zrejme kompenzuje pocit urazenosti tých, ktorí neprešli kandidačnými poradami, pretože členovia kandidačných porád nemali voči týmto bratom ďalšiu dôveru. Namiesto pokorného prijatia tohto faktu sa dostavila urazenosť a revanš. To je celá a v podstate jednoduchá pointa tohto príbehu. Je jednoduchá, ale v roku 2019 sme sledovali a sledujeme dodnes, že má potenciál život našej cirkvi poriadne zamotať. Odviesť nás od vecí podstatných a potrebných k mareniu energie, času, síl a peňazí. Čeleniu nezmyselným výpadom.

 Je už iba predmetom skutočného – svojim spôsobom – „obdivu“, že Asociácia dokázala presvedčiť časť duchovných i časť evanjelickej verejnosti o tom, že motívom a zmyslom jej existencie je obhajoba reformačných hodnôt, Augsburského vyznania, odhaľovanie ekonomických deliktov, heslá ako *„jednota slov a činov“*, *„rovnosť príležitostí“*, *„všetka moc v cirkvi pochádza zo zborov“* a podobné. Je treba skutočne určitá historická skúsenosť a prehľad, a tiež svedomie a triezvosť, aby pozorovateľ rozoznal toto všetko ako zamotaný, no ľudovo príťažlivý matrix a nedal sa tým celkom pomýliť. Tento zápas o rozpoznanie ale musí vybojovať každý sám. Je to zápas nezastupiteľný a dovolíme si povedať, že pre mnohých z členov našej cirkvi asi kľúčový. Že v živote pred väčšou dilemou a väčšou výzvou dokázať sa a obstáť ešte nestáli.

 My do istej miery môžeme vysvetľovať a argumentovať, cítime však svoje limity. Tak isto to zakúšajú aj mnohí iní, ktorí vedú ťažké rozhovory vo svojich rodinách, spoločenstvách, presbyterstvách, v zboroch, na konventoch. Nemáme tu totiž dočinenia s vecou racionálnou, vyargumentovateľnou, ale úplne iracionálnou, vykonštruovanou. Raz máme dočinenia so sofistikovanou manipuláciou až na profesionálnej úrovni. Inokedy s primitívnymi tvrdeniami, ktoré sú na úrovni klebiet, bulváru a nezmyslov, na ktoré sa dá odpovedať buď iba ešte väčším nezmyslom, alebo potom iba pokorným mlčaním. Nie rezignovaným mlčaním, ale odôvodneným mlčaním, akým mlčal náš Pán vo veľkopiatočné ráno.

 V každom prípade platí, že naša cirkev dostane presne to, čo si vyberie.

 Naša cirkev dostane presne to, čo si vyberie.

 Veľmi oceňujeme, že synoda v roku 2019 hlasmi 54 delegátov z 59 (jeden bol proti a štyria sa zdržali), prijala uznesenie 08-02, ktoré akoby kopírovalo známu fyziologickú pravdu platiacu pre naše fyzické telá: organizmus, ktorý nemá obličky ktoré ho čistia, musí skolabovať. Nastane kolaps ak cirkev ako duchovný organizmus stratí schopnosť sebaočisty. V prípade minuloročnej synody túto schopnosť nestratila a to je veľmi dobré. Uznesenie znie: *Synoda ECAV na Slovensku sa vo veci záujmového združenia Asociácie slobodných zborov ECAV uzniesla:*

1. *ASLOZ nie je organizáciou evanjelickej cirkvi, nerešpektuje predstaviteľov ECAV, grémiá ECAV a platné cirkevnoprávne predpisy.*
2. *Konštatuje, že ASLOZ zneužíva značku ECAV, s ECAV nespolupracuje a nemá s ňou zmluvný vzťah.*
3. *Členovia ECAV (ordinovaní aj neordinovaní), ktorí nahovárajú cirkevné zbory vstúpiť do ASLOZ, dopúšťajú sa vážneho disciplinárneho priestupku, rozbíjania jednoty cirkvi a narúšania bratsko-sesterských vzťahov.*
4. *ECAV so svojimi predstaviteľmi a príslušnými grémiami zodpovedne rieši problematické činy jednotlivcov aj inštitúcií v príslušných grémiách bez škandalizovania a traumatizovania cirkvi.*
5. *Synoda úprimne pozýva všetkých evanjelikov dobrej vôle k spolupráci na projektoch, ktoré cirkev budujú, k zmiereniu, k jednote a bratsko-sesterskému nažívaniu - v zmysle slov 1. Listu Tesalonickým 5, 12-22.*

 Na začiatku roku 2019, 11. januára, dvojitosť v cirkvi nabrala ďalšiu, ťažkú úroveň. Mesiac po vzniku Asociácie slobodných zborov, teda akoby cirkvi v cirkvi, s jej právnym a vieroučným výborom a laickým vedením, bol zaregistrovaný Spolok Tranovský. Táto správa v časti o Tranosciu príslušné udalosti podrobne opisuje. V rámci dvojitosti vzniká ďalšie vydavateľstvo, nie partnerské, ale principiálne konkurenčné. Vznikajú tiež ďalšie principiálne konkurenčné noviny Evanjelický posol Spolku Tranovský, resp. Lutherus. Málo chýbalo a mali by sme dva Tranovského kalendáre a možno ešte ďalšie klasické tranosciovské tituly dvojmo. V roku 2020 vznikne internetové kníhkupectvo Yzop a bude až románovým paradoxom, ak si v ňom budú evanjelici objednávať knihy z produkcie Tranoscia. Škoda, že predstavitelia Tranoscia do roku 2019 nevedeli nájsť peniaze na masívnejšiu billboardovú kampaň, ponúkajúcu produkciu Tranoscia. Tí istí bývalí predstavitelia Tranoscia, stojaci dnes za Asociáciou slobodných zborov, Spolkom Tranovský a Yzopom, peniaze na konkurenčný marketing dokázali nájsť!

 Smutným vyvrcholením príbehu o našej dvojitosti bol fakt, že bol do nej zaangažovaný aj zahraničný partner – predstaviteľ farárskeho spolku v Durínsku. Pre našu cirkev a podporu jej projektov urobil a stále robí mnoho dobrého. Nechceme jeho počínanie bližšie komentovať. Faktom zostáva, že na uznesenie generálneho presbyterstva a synody o tom, že farári, ktorí sa pridajú k Asociácii nemajú dostať kvalitatívny príplatok – mimochodom toto uznesenie sa nikdy nerealizovalo a všetci farári, aktívni v Asociácii, stále svoj kvalitatívny príplatok dostávali – reagoval prinesením finančného daru, ktorý počas Služieb Božích v Merníku za prítomnosti br. Miloša Klátika a mnohých ďalších z Asociácie odovzdal „prenasledovaným farárom“. Farári i zbory Asociácie dostali pochvalu a povzbudenie, že sú verní Augsburskému vyznaniu. Zvyšok cirkvi bol asi v tej chvíli čiernou dierou....

 Ešte pred rokmi by si asi nikto nepredstavil, že peniaze, ktoré dostávame zo zahraničia, môžu poslúžiť aj takto – na truc, na sabotovanie a marenie rozhodnutí našich orgánov. Je to nesmierne citlivá a vrcholne nepríjemná záležitosť.

 Svet je však malý a predstavitelia partnerskej Evanjelickej cirkvi v strednom Nemecku sa o tejto záležitosti, úprimne povedané, aj bez nášho prispenia – dozvedeli. Niekoľkokrát a opakovane sa nám ospravedlňovali. Uisťovali nás, že celé toto podujatie bolo osobnou iniciatívou daného brata a nemal na ňu od Evanjelickej cirkvi v strednom Nemecku žiadne poverenie. Chcú byť našimi priateľmi, partnermi a podporovateľmi, ale nechcú sa miešať do našich vnútorných záležitostí. Nevieme presne, čo sa udialo u nich, vo vzájomnej komunikácii vedenia cirkvi a daného predstaviteľa farárskeho spolku. Sú to veci, ktoré zostali v ich kuchyni. Pravdou ale je, že konkurenčné noviny priniesli senzačné správy o tom, že novému vedeniu cirkvi nestačí, že trestá vlastných farárov, ale chce trestať aj nemeckých.

1. **Písmo diagnostikuje tri neduhy, ubližujúce spoločenstvu cirkvi.**

 Protipólom Pavlových slov o kráse a vznešenosti cirkvi, protipólom ktorý sa podobá na diagnostickú Nehemiášovu ruku, ohmatávajúcu praskliny v jeruzalemských hradbách (Neh 2, 11 - 16), aby porozumela stavu, v ktorom sa nachádza sväté mesto, môžu byť hneď tri úryvky z Písma. V pôvodnom biblickom kontexte boli vyslovené či napísané vo veľmi prísnom duchu. Reagovali na veci, ktoré bolo treba zastaviť, či poukázať na ne ako na negatívny príklad správania, alebo ich priamo odsúdiť. Tieto tri úryvky sú skutočne diagnostikujúce. Nasvecujú tri modelové situácie, ktoré sa v našej cirkvi v roku 2019 diali a stále dejú. Ubližujú kráse a vznešenosti cirkvi, ubližujú kvalite nášho spoločenstva a preto aj kvalite nášho spoločného svedectva a služby.

**6.1 Zahrávanie sa s „maličkými“.**

 Prvým úryvkom sú slová Pána Ježiša: *„Kto by však zviedol na hriech jedného z týchto maličkých, ktorí veria vo mňa, lepšie by bolo, aby mu oslí žarnov zavesili na šiju a potopili ho do morskej hlbiny. (Mt 18, 6 , podobne Mk 9, 42 a Lk 17, 2).* Tento Pánov výrok o zvádzaní „maličkých“ – v pôvodnom dejovom kontexte evanjelií zrejme jednoduchých vidieckych ľudkov, rôzne pozbieraných členov Ježišovho sprievodu, ktorých srdcia boli zasiahnuté Ježišovou rečou a činmi, a tak, ako vedeli, Ježiša nasledovali, nám asi prichádzali na um najčastejšie. V modelových situáciách, ktoré sú ťažké, bolestivé. Nespočetne veľa krát sme boli svedkami tak agresívnych, vulgárnych, hejterských prejavov na adresu predstaviteľov cirkvi a celého ďalšieho radu ľudí služobne s vedením cirkvi spojených. Až sa človeku zastavuje rozum nad tým, ako je možné, že v niekom kto je kresťan, je naakumulované až také množstvo zloby a nenávisti. Anonymy, písané trasľavými rukami starcov, ktoré sa predbiehajú vo vulgárnostiach. Anonymné telefonáty, plné nadávok. Neznámi ľudia, ktorí pri východe z kostola odmietnu podať ruku, ostentatívne sa obrátia chrbtom, prípadne sa snažia povedať niečo urážlivé. Články v Lutheruse, bojovné, hejtujúce, urážajúce a samozrejme väčšinou anonymné. Anonymita je základný faktor, zbabelý a bezpečný, ktorý je využívaný.

 Bratia a sestry z prostredia Asociácie slobodných zborov a novín Lutherus nebývalým spôsobom posunuli hranice toho, čo je v cirkvi možné. Uvoľnili v ľuďoch tie najnižšie pudy. Povzbudili ich, že všetko môžu napísať, povedať. Dali im to dokonca do súvisu s „protestantizmom“, s vernosťou Augsburskému vyznaniu a s príkladným správaním kresťana. Predtým niekoľko rokov im sami tento štýl prakticky ukazovali na stránkach Evanjelického posla a neskôr Lutherusu. Viedli a vychovali ich presne na svoj obraz. Staršia sestra či starší brat, ktorí by možno mali sumarizovať svoj život, hľadať pokoj a starostiť sa o to, ako žijú ich deti, vnúčatá a pravnúčatá, pociťujú agresívne nutkanie urážať. Opakujú pritom frázy, ktoré ich naučili konkrétni ľudia z Asociácie slobodných zborov a ktoré by mohli byť pomenované „alternatívnymi faktami“: o ohrození Augsburského vyznania, o podvodoch a krádežiach v Reformate a ich krytí, o čistkách a prenasledovaní farárov, o neslobode a diktatúre, o fašistoch, komunistoch, päťdesiatych rokoch, eštébákoch, o rozhadzovaní spoločných peňazí, o lenivých úradníkoch na GBÚ. Čím viac a hlasnejšie, tým lepšie. Samozrejme, že staršej sestre či mladému presbyterovi, čítajúcim o tomto všetkom v súkromí svojho domu, musí trhať srdce nad touto spúšťou a sú ochotní postaviť sa do rozhodného odporu!

 Všetci tí, ktorí ľuďom v našej cirkvi ukázali takýto spôsob zmýšľania a jednania, ktorí im ho ospravedlnili, odobrili ho a povzbudzujú ich v takýto prejavoch, všetci tí majú vedieť, že tí ľudia, s ktorými takto naložili, sú práve tí povestní „Pánovi maličkí“. Oni boli zvedení na hriech. Zvedenie, pomýlenie, zameranie pozornosti nesprávnym smerom, skonštruovanie sveta, ktorého realita je posunutá, permanentné prinášanie nepravdivých tvrdení, udržiavanie ľudí v matrixe. To je problém, ktorým Asociácia slobodných zborov a jej partnerské aktivity zaťažili našu cirkev, celý rad jednoduchých a dobrých ľudí, ktorí sa zradikalizovali a zvulgárneli. Zvrchovano dozrel čas, aby tento oznam na adresu predákov Asociácie slobodných zborov, tvorcov obsahu časopisu Lutherus a všetkých s nimi sympatizujúcich zaznel: *Zviedli na hriech maličkých*. Aj keď ho opäť zhejtujú a sparodujú, ale to je asi všetko, čo proti tomu môžu urobiť. Ostatné je už v Pánových rukách...

**6.2 Mlčanie z vypočítavosti.**

 Druhým úryvkom sú slová apoštola Jakuba: *„A tak: kto vie dobre robiť, a nerobí, má hriech“ (Jakub 4, 17).* Najväčší praktik medzi novozmluvnými autormi, apoštol Jakub, nehovorí iba o prostej lenivosti, v ktorej niekto niečo dokáže, môže urobiť a predsa neurobí. Hovorí aj o ľstivosti, pragmatizme, vypočítavosti, v ktorej niekto dokáže, môže niečo urobiť, ale predsa neurobí. Pretože tým sleduje svoj cieľ. Nemôže ho zastaviť ani povinnosť voči pravde, ani povinnosť čestnosti, ani prostá slušnosť, ani vlastné svedomie, ani lojalita voči platným pravidlám v cirkvi. Účel je najdôležitejší. A práve ten káže, aby som niečo neurobil, aj keď to urobiť dokážem a môžem.

 Modelové situácie, na ktoré tento výrok Písma ukazuje, sú nasledovné. Nespočetne veľakrát sme počuli či čítali tvrdenia, že proces volieb v roku 2018 a 2019 bol nelegitímny, pretože pri kandidácii boli vylúčení kandidáti, čo je údajne historický precedens a do neba volajúca nespravodlivosť. Pritom konkrétni ľudia z Asociácie slobodných zborov a novín Lutherus veľmi dobre vedia – ale nikto z nich to cirkevnej verejnosti nepovie nahlas a nekoriguje verejnú mienku - že osud vylúčenia z procesu volieb za ostatných tridsať rokov iba pri generálnych a dištriktuálnych voľbách postihol možno dvadsiatku ľudí, na čele s bývalým generálnym biskupom Pavlom Uhorskaiom, ktorý nebol kandidovaný na dvoje druhé funkčné obdobie. A že títo ľudia to prijali ako horký údel, ale s pokorou. Nezaložili žiadnu Asociáciu slobodných zborov a nezačali svätý boj. Neplakali, že „vyradili slušných“. Neposlali vlastnej cirkvi predžalobnú výzvu, skoncipovanú v svetskej právnickej kancelárii. Žili ďalej, lebo vedeli, že aj toto rozhodnutie, tvrdé voči nim, bolo úplne legálne. Ľudia z Asociácie slobodných zborov a z Lutherusu môžu toto všetko povedať verejne nahlas a tým zastaviť obrovské množstvo valiaceho sa hejtu, nenávisti a rozdelenia. Môžu to urobiť. Ale neurobia. Zamlčať to im vyhovuje. Asociácia slobodných zborov a Lutherus by tým totiž stratili zmysel. A oni zmysel stratiť nesmú! Takéto niečo si zopár ľudí predsavzalo a svoju víziu chcú naplniť stoj čo stoj.

 Nikto nepovie nahlas a nepripomenie, že aj br. Miloš Klátik v roku 2006 kandidoval ako jediný kandidát. Že jeho protikandidát bol vylúčený a on sa tomu úprimne potešil. Zamlčať to vyhovuje, z rovnakých dôvodov, ako je uvedené vyššie.

 Nikto nepovie, že kandidačná porada má v zmysle zákona plné právo či už na zborovej, seniorálnej, dištriktuálnej či generálnej úrovni pripraviť kandidátku na voľby. Že nemusí kandidovať všetkých nominovaných, aj keď by mal zostať do volieb iba jeden kandidát. Že to v žiadnom prípade nie je zmanipulovanie volieb, ale že je to niečo ako prvé kolo volieb, volebná nominácia, nie nepodobná tej, akú urobil kresťanský zbor v Jeruzaleme, keď na uprázdnené dvanáste miesto apoštola z množstva bratov kandidoval iba Barnabáša a Mateja. Koľkým skvelým mužom z jeruzalemského zboru bolo vtedy upreté právo kandidovať? Zamlčať to vyhovuje.

 Nikto nepovie, že členovia kandidačnej porady nie sú samozvaní uzurpátori moci, ktorí sa svojvoľne rozhodli urobiť niečo nezákonné. Že je to mimoriadne reprezentatívny zbor regionálnych vodcov cirkvi – seniorov, seniorálnych dozorcov a dištriktuálnych biskupov a dozorcov, zbor plne legálny a kompetentný a nie *„skupina vyvolených, ktorá vám zobrala právo rozhodnúť“*, ako to svojho času tvrdil Evanjelický posol, aj v sprievode strašných ilustrácií a nechutností, odkazujúcich na fašistickú „Kryštálovú noc“. Zamlčať to vyhovuje.

 A môžeme ísť ďalej. Nikto z predchádzajúceho vedenia cirkvi nepovie nahlas a nevysvetlí neinformovaným a veci neznalým radovým členom cirkvi, že spoločnosť Reformata nie je zázračnou zlatou sliepkou. Aj keď by všetky ňou spravované nehnuteľnosti boli zázrakom zrazu v bezchybnom stave a všetky boli prenajaté, nedokázala by priniesť do cirkvi toľko prostriedkov, aby *„biskupi nedojili cirkevné zbory“,* ako to opakovane zaznieva v polemikách o financovaní cirkvi.

 Mnohým sa páči počúvať nenávistné hejty na to, že Vladimír Daniš bol konateľ Reformaty a jeho sestra Jana Danišová – mimochodom, zamestnaná v Reformate dávno pred ním – bola účtovníčkou Reformaty, takže sa ocitli v konflikte záujmov. Nikto však členom cirkvi nepovie, že nový konateľ br. Štefan Sabol bol v rokoch 2016 – 2019 aj konateľom Reformaty, aj účtovníkom Reformaty, aj účtovníkom „strediska podnikanie“ na Generálnom biskupskom úrade, a to všetko v jednej jedinej osobe! Zamlčať o tomto konflikte záujmov vyhovuje.

 Mnohým sa páči počúvať nenávistné hejty o tom, že Jana Danišová dostala masívnu pokutu od daňového úradu. Nikto už členom cirkvi nepovie, že to bola za celé jej obdobie účtovania jedna jediná pokuta, pod ktorej udelenie sa naviac nepochopiteľne podpísali samotné orgány Refomaty. Že nový konateľ Reformaty br. Štefan Sabol ich dostal za tri a pol roka svojho pôsobenia dovedna 15, v celkovej výške 674,40 eur.

 Bývalé predsedníctvo cirkvi br. Miloš Klátik a Imrich Lukáč tiež určite denne počúvajú z mnohých úst a z mnohých článkov, aká prezamestnanosť je na GBÚ, aké majú pracovníci GBÚ vysoké platy, ako nič nerobia, ako prejedajú peniaze, ktoré by mohli dostať farári, ako sú biskupské úrady vlastne zbytočné. A oni nevysvetľujú, ale mlčia. Pritom najlepšie vedia, aká je v skutočnosti situácia. Nezastanú sa svojich bývalých podriadených, ktorým ešte donedávna vo výročných správach ďakovali za ich pracovné nasadenie a ktorí im boli absolútne lojálni. Radšej nechajú, aby ich bývalí podriadení boli ohováraní a ich práca znevažovaná, len nech pokračuje hejtovanie nového vedenia cirkvi.

 Aj v Asociácii slobodných zborov je zopár bývalých seniorov, ktorí poznajú, aké sú povinnosti farára. Vedia, že to, čo urobil br. Ján Meňky voči seniorálnemu predsedníctvu Šarišsko-zemplínskeho seniorátu vôbec nie je počínanie *verného a odvážneho farára*, ale obyčajné neplnenie si základných povinností, akým je br. Ján Meňky ináč medzi priateľmi známy. Mnohí vedia, že napríklad ako predseda ZED nikdy nemal pripravenú výročnú správu, alebo meškal s plnením administratívnych povinností. Prečo teraz bývalí seniori, angažujúci sa v Asociácii slobodných zborov mlčia a čestne nepovedia, že ak by im niekto urobil to, čo urobil br. Ján Meňky svojmu seniorálnemu predsedníctvu, okamžite by bol disciplinárne riešený? A že ak by predstaviteľ nejakej asociácie vyhlásil takéhoto človeka za hrdinu a dával by jeho počínanie dokonca do súvisu s Augsburským vyznaním, bol by to úplný nezmysel?

 Môžeme ísť ďalej a ďalej. Je to ale smutné spomínanie. Bolo vytvorených mnoho legiend a floskúl. Ľudia ich preberajú, opakujú, zamestnávajú sa nimi, šíria ich a myslia si, že vyjadrujú pravdu. A stokrát opakovaná lož sa skutočne stáva v našich evanjelických kruhoch pravdou. Tí, ktorí majú vysvetliť, že to pravda nie je a dať veci na pravú mieru, chladnokrvne a pragmaticky mlčia. Majú možnosť dobre činiť, ale nečinia. Oslabilo by to totiž ich pozície.

**6.3 Zneslobodnenie.**

 Tretím úryvkom Písma sú slová apoštola Pavla: *„Nikomu nič nedlhujte, len to, aby ste sa milovali“ (Rímskym 13, 8).* Modelová situácia, ktorá sa viaže na tento výrok Písma je chúlostivá, ale treba o nej otvorene hovoriť. Týka sa čistoty vzťahov a miery pragmatizmu v nich. Výkonu moci a možnosti jej zneužitia. Nadriadenosti, podriadenosti a svedomia.

 Písmo hovorí, že ak si máme niečo navzájom dlžiť, ak majú byť medzi nami vzájomné záväzky a pohľadávky, majú sa týkať iba jedného – lásky v najelementárnejšej podobe. V každom hierarchickom spoločenstve ľudí však vznikajú situácie, keď niekto niekomu pomôže v rámci alebo nad rámec možného a potom očakáva protislužbu. Duchovné zdravie cirkvi a kvalita spoločenstva cirkvi sa dá merať aj tým, nakoľko je minimalizovaná, alebo najlepšie vôbec neexistuje takáto schéma „pomoci“, „podržania sa“ a „odplácania za podporu“.

 Jestvuje typ vodcov, ktorí pestujú láskavý klientelizmus a myslia pritom na zadné vrátka, ako šafár v Pánovom podobenstve. Jestvuje typ vodcov, ktorí formálne hriech odsúdia ako hriech, ale napokon im akoby hrá do karát, že ich podriadený sa namočil do akejsi šlamastiky. Môžu mu ukázať svoju „zhovievavú tvár“, „dať druhú šancu“ a potom raz „požiadať o protislužbu“. Čím viac takto klientelizmom alebo falošným milosrdenstvom zaviazaných farárov, tým pre istý typ vodcov lepšie a pre kvalitu spoločenstva horšie.

 Netreba byť ani výnimočným znalcom pozadia niektorých ľudských osudov či káuz na našej evanjelickej scéne, aby sa dalo rozpoznať, na ktoré reálne situácie ktoré sa medzi nami udiali sa tento úryvok Písma vzťahuje. A o čom hovoríme, ak hovoríme o vzťahoch zaviazanosti z minulosti, ktoré sa nám v cirkvi preliali do našej Asociačno-lutherusovskej prítomnosti. Sme príliš malá cirkev na to, aby sme nevedeli kto, koho, a v čom v minulosti priateľsky podporil, pomohol, protežoval, podržal na výslní. Alebo naopak prižmúril oko, nejednal tak rázne ako jednať mal, alebo nejednal vôbec. A kto koho až urputne kryl, ospravedlňoval, áno, ako klasik hovorí, *„zametal pod koberec“*, aby tento istý človek, ktorý včera prijal nejaký benefit, dnes na oplátku strieľal do ľudí, moralizoval cirkev na stránkach Lutherusu, odvážne rečnil tam, kde to treba, hrdinsky zasielal zamestnávateľovi predžalobné výzvy, alebo aspoň prispel na web Asociácie slobodných zborov. Väčšina evanjelikov netuší, odkiaľ pochádza angažovanosť niektorých osôb v Asociácii slobodných zborov, či v Lutheruse.

 Rok 2020 potom túto modelovú situácie privedie ešte o úroveň vyššie. Asociácia slobodných zborov sa začne úplne verejne zastávať a kryť tých, ktorí by sa mali v normálnom spoločenstve, kde platia pravidlá, disciplinárne zodpovedať za svoj život a službu. Začne ich prezentovať ako prenasledovaných, martýrov, skvelých pracovníkov, ktorí sú násilne lynčovaní.

 Zaznamenáme bizarné príbehy, o ktorých pre niekoľkými rokmi nebolo ani potuchy, že by mohli reálne nastať. Seniorálne predsedníctvo berie na zodpovednosť farára, ktorý neposlal dokumenty zo zborových konventov za dva roky a odignoroval dve kontrolné návštevy zo seniorátu. Toto seniorálne predsedníctvo bude z prostredia Asociácie slobodných zborov smerom do celej cirkvi nazývané *„nehodnou vrchnosťou“*, ktorá nemusí byť rešpektovaná. To všetko údajne podľa Augsburského vyznania. Budú zorganizované Služby Božie na podporu tohto farára. Takéto niečo – Služby Božie na podporu človeka – takýto nielen evanjelickej dogmatike protirečiaci nezmysel, ten už bude podľa Augsburského vyznania!

 Alebo: biskup robí poriadok s farárskym manželským párom, ktorý po mnohých rokoch služby v cirkevnom zbore zásadného celocirkevného významu – ktorá však žiaľ rapídne začala strácať svoju kvalitu – privedie cirkevný zbor k vnútornému rozvratu. O chvíľu sa pobožnosť z tohto cirkevného zboru objavuje na webe Asociácie slobodných zborov. Medzi presbytermi a ľuďmi lojálnymi farárskemu páru sa diskutuje, či do Asociácie nevstúpiť a tak nevyriešiť svoj problém – počujme dobre – problém s nehodným biskupom!

 Alebo: biskup a potom senior robia poriadky s dvoma farármi, ktorí zanedbávajú svoje povinnosti. Vedenia zborov sa sťažujú, že situácia s ich farármi je už neudržateľná. Títo farári dostávajú verejný prísľub podpory od kolegu, angažovaného v Asociácii slobodných zborov. Je to také *„absolónovské“*.

 Alebo: bývalá farárka, ktorej disciplinárny orgán už pred rokmi odňal právo vykonávať duchovnú službu v ECAV píše na GBÚ. Mimo iného spomenie, že sa o jej prípad zaujímajú novinárky z Lutherusu.

 Tí, ktorí aj v obyčajnej svetskej firme by boli pre neplnenie si pracovných povinností vykázaní do patričných medzí, tí sú našej cirkevnej verejnosti prezentovaní ako hrdinovia, ako *„verní a odvážni farári“*. Sú ochraňovaní Asociáciou slobodných zborov, ktorá na výlohy ich právnej ochrany vyhlasuje finančnú zbierku. Až po takúto úroveň sa rozhodla vytiahnuť do boja Asociácia slobodných zborov, nech sa deje, čo sa deje. Stratila akúkoľvek morálnu súdnosť. Nevieme, či si uvedomuje následky takéhoto počínania. Ak bude v mene úspechu svojej vízie, navonok prezentovanej ako vernosť Augsburskému vyznaniu, ochrana reformačného odkazu a náprava nešvárov naďalej biele označovať za čierne a čierne za biele, potom ešte deti našich detí sa budú spamätávať z anarchie, ktorá reálne nastáva.

1. **Niekoľko profilových udalostí.**

 Súčasťou, prílohou tejto správy je aj malý kalendár, označujúci najdôležitejšie dátumy v roku 2019 a malý popis prislúchajúcich udalostí v nich. Z nich v tejto výročnej správe dovolíme vybrať niekoľko skutočne charakteristických.

 8.1.2019 novozvolené predsedníctvo cirkvi prebralo úrad, a to od administrátora úradu generálneho biskupa Slavomíra Sabola, a od administrátora úradu generálneho dozorcu, Jána Brozmana. Pre historickú pamäť uveďme, že k tomuto dátumu už na GBÚ nepracovali bývalí pracovníci GBÚ Oľga Klátiková (zmena zamestnania k 31.10.2018), Juraj Fabrici (odchod do dôchodku k 31.10.2018), Edita Škodová (odchod do dôchodku k 31.10.2018), Viera Trebichavská (odchod do dôchodku k 31.10.2018), Zora Bakošová (odchod do dôchodku k 31.10.2018). V priebehu roku 2018 ukončili rôznym spôsobom pracovný pomer tiež Samuel Miško (k 28.2.2018), Blažena Zaťková (k 30.9.2018), Anna Debnárová (k 28.2.2018), Ivan Debnár (k 31.8.2018), Leopold Kulaviak (k 31.3.2018), Andrej Maťaš (k 31.8.2018), Jana Lauková (k 31.7.2018). Br. Dušan Vagaský mal ukončiť pracovný pomer k 31.1.2019. Čerpal zostávajúcu dovolenku a zároveň bol i PN, hospitalizovaný so závažným ochorením. V tejto dobe žiaľ i zomrel.

 29.1. sa konalo novoročné stretnutie so zástupcami médií, na ktorom sa predstavili novozvolení predstavitelia cirkvi, Ivan Eľko, Ján Brozman a Ján Hroboň. Na tomto celom by nebolo nič také zvláštne, kedy v samom závere tohto stretnutia, keď už dozneli všetky novinárske otázky, boli zjedené chlebíčky a vypitá káva, nevstala zo svojho miesta bývalá mediálna tajomníčka ECAV ses. Edita Škodová, predstavila sa ako zástupkyňa média Evanjelický posol spod Tatier a nerozdala všetkým prítomným materiály, týkajúce sa činnosti Asociácie slobodných zborov. Asociácia si takto vlastne urobila tlačovku v tlačovke. Efektívne, jednoducho a zadarmo. Prítomní profesionálni novinári vedeli, že takéto „novinárske“ počínanie ses. Edity Škodovej je absolútne neakceptovateľné, bizarné. Zároveň v následných osobných rozhovoroch deklarovali, že vo chvíli keď ses. Škodová pred udivenými pohľadmi prítomných rozdávala svoje dokumenty úplne pochopili, čo je vlastne tá Asociácia slobodných zborov, a aká je jej kultúra. Niekedy krátka názorná skúsenosť vysvetlí viac, ako množstvo slov.

 2.3. sa vo Zvolene konala slávnosť inštalácie generálneho biskupa, generálneho dozorcu a biskupa Západného dištriktu. Bola to príležitosť osobne privítať a spoznať sa s radom predstaviteľov našich partnerských a priateľských cirkví. Nie všetci mohli prísť, dostali sme aj množstvo písomných pozdravov. Uvádzam to preto, že inštalácia bola predmetom mohutného hejtu, že zahraniční predstavitelia cirkví slávnosť proste ignorovali. Inštalácia mala aj dramatický podtón, keď v týždni pred ňou sme dostali anonym s vyhrážkou, že v kostole bude uložená bomba. Slávnosť sa teda konala za prítomnosti polície a musela podliehať prísnym bezpečnostným opatreniam. To spôsobilo, že mnohí sa priamo do kostola ani nedostali. Vznikli aj nepríjemné situácie. Účasť prítomných duchovných, laikov, predstaviteľov ekumény, štátnej správy a samosprávy bola však napriek tomu mohutná a slávnosť, prenášaná aj televíziou, veľmi povzbudzujúca.

 Tri predsedníctva cirkvi po nej vydali *Vyhlásenie k inštalácii biskupov a uvedeniu generálneho dozorcu* ([www.ecav.sk](http://www.ecav.sk), 4. marca 2019), kde okrem iného je uvedené: *Žiaľ, až takto ďaleko dospela nenávistná, urážajúca a hrubo demagogická kampaň odporcov legitímne zvoleného vedenia ECAV a ZD. Vyhrážanie sa vlastným, ktorí prišli na slávnosť inštalácie a tiež to, že v prípade zaistenia pisateľa anonymného listu to bude mať vážne trestoprávne dôsledky. Ako vedenie ECAV a ZD nás nesmierne potešila a povzbudila veľká podpora a povzbudenie, ktoré sme mohli vnímať a prijímať počas slávnosti inštalácie. Útoky, ktorým musíme čeliť, či už v podobe anonymov, alebo aj od konkrétnych jednotlivcov, zborov, od členov Asociácie slobodných zborov, ale rovnako aj z Evanjelického posla spod Tatier, sa stupňujú a majú až démonský charakter.* Za tieto slová bude potom na jar 2020 Evanjelická cirkev čeliť predžalobnej výzve od právnickej kancelárie zastupujúcej menom br. Jaroslava Mervarta Asociáciu slobodných zborov. Vraj tieto slová môžu vytvoriť dojem, že za bombovým útokom stojí Asociácia slobodných zborov. Tieto slová vytvárajú presne ten dojem, aký chce čitateľ získať. Dali by sme skôr do pozornosti, že vyhrážajúci sa zdôvodňuje svoj úmysel nastražiť do kostola bombu svojou vernosťou Augsburskému vyznaniu, ktoré je novým vedením cirkvi ohrozené. Kde takéto formulácie počul? Kde sa k takejto myšlienke dopátral? Tento prípad je zberaním trpkej úrody, ktorú nám v našej cirkvi zasiali konkrétni ľudia a nesú za ňu plnú zodpovednosť. Predžalobná výzva je však na svete.

 27. – 28.3. sa v Bratislave konalo stretnutie Trojpartnerstva, teda pravidelné zasadnutie a pracovné zdieľanie sa predstaviteľov a delegátov troch partnerských cirkví: Evanjelickej cirkvi vo Wűrttembergu, Evanjelickej cirkvi v strednom Nemecku a Evanjelickej cirkvi a. v. na Slovensku. Každá cirkev bola reprezentatívne zastúpená a prítomní sa veľmi aktívne zapájali do spoločného zdieľania sa. Perličkou stretnutia bol fakt, že predstavitelia dvoch nemeckých partnerských cirkví na tomto stretnutí po prvýkrát videli a osobne sa spoznali s biskupom Východného dištriktu br. Slavomírom Sabolom. Je to unikát, ak si uvedomíme, že v tej chvíli bol už dvanásty rok v službe! K slovu sa na scéne Trojpartnerstva nikdy nedostal, hoc bol jazykovo disponovaný. Akoby tento biskup ani neexistoval.

 15.4. vyšlo prvé číslo príležitostných novín „Evanjelické noviny“. Ich vydávanie bolo vynútené tým, že v prvom polroku 2019 stále udržiaval Evanjelický posol spod Tatier jednoznačný kurz, tvrdo hejtujúci nové vedenie cirkvi, spochybňujúci Cirkevnoprávne predpisy, rozhodnutia legitímnych grémií a cirkevných súdov. Vznikol historický precedens, keď nové vedenie cirkvi nemalo žiadne printové médium, v ktorom by členom cirkvi komunikovalo pozitívne, tvorivé prvky svojho programu, demagógiou nezaťažené správy zo života cirkvi a články, v ktorých nemal byť nikto prvoplánovo očiernený, znevážený a nemala by byť porušovaná prezumpcia neviny. Evanjelické noviny vyšli v dvoch číslach, vždy v náklade okolo desaťtisíc kusov, ktorý bol bezmála celý rozobratý, resp. rozpredaný. Ďakujeme všetkým darcom – jednotlivcom i cirkevným zborom – ktoré na vydávanie Evanjelických novín prispeli. Po zvolení nových členov orgánov Tranoscia a ustanovení novej redakcie Evanjelického posla spod Tatier Evanjelické noviny prestali vychádzať.

21. – 22.6. sa v Prešove konala synoda za rok 2018. Z najdôležitejších preberaných tém a uznesení uveďme uznesenie 08-02 o postoji k Asociácii slobodných zborov, uznesenie 08.02-01 o zobratí na vedomie Vízie ECAV 2020 z ktorej zhutnením vznikla tzv. Vízia na päť prstov „S Kristom a spolu“, uznesenie 15-04 upravujúce hlasovanie kandidačných zasadnutí pri kandidácii do volieb predsedníctiev dištriktov a cirkvi, spolu sedem uznesení týkajúcich sa činnosti Reformata, s. r. o., uznesenie 21-02 o vypracovaní návrhu pracovného poriadku zamestnancov ECAV, uznesenie 22-03 o príprave Evanjelického festivalu 2021, uznesenia 22-05 a 22-06 o príprave návrhu na zriadenie Mediálneho výboru a Misijno-mediálneho centra ECAV, uznesenie 26-01 o príprave zmeny štruktúry ECAV na tri dištrikty a niekoľko novelizácií zákonov.

28.6. sa v Liptovskom Mikuláši konalo Valné zhromaždenie Tranoscia a. s. Malo veľmi búrlivý priebeh, čo sa týka vystupovania niektorých akcionárov, ktorí prišli na Valné zhromaždenie vyslovene prvoplánovo urážať iných. Prinieslo výmenu na všetkých postoch vo vedení a orgánoch a na niektorých zamestnaneckých pozíciách Tranoscia. Začalo sa obdobie nestability chodu firmy, jej konsolidácie od vecí zásadných a koncepčných až po denný chod, či zabezpečenia právnej ochrany jej produktov a činnosti. To všetko vzhľadom na ďalší vývoj udalostí, ktorý súvisel so zahájením vydávania Evanjelického posla Spolku Tranovský, činnosti Spolku Tranovský, nestabilné obsadenie pozície riaditeľa, či hacknutí všetkých údajov na serveri počítača. Viac o tomto všetkom v časti o Tranosciu.

29.9. sa v Hanušovciach nad Topľou konala slávnostná ordinácia desiatich kaplánov – novokňazov: Branislava Balcu, Petra Hlavatého, Jakuba Ferka, Simony Kapitáňovej, Jany Kendžurovej, Michaely Púpalovej, Michaely Ravasz Pogányovej, Samuela Sabola, Paulíny Šofrankovej a Vladimíra Vančíka. Rozhodnutím Zboru biskupov boli rozdelení na miesta svojho pôsobenia, okrem Simony Kapitáňovej a Samuela Sabola, ktorí v r. 2019 pokračovali v internom doktorandskom štúdiu. Nech všetkým Pán Ježiš žehná v ich službe!

16.10. prijala Národná rada Slovenskej republiky Zákon č. 370/2019 Z. z. o finančnej podpore činnosti cirkví a náboženských spoločností. Platným sa stal od 1. januára 2020. Na základe neho dostane naša cirkev približne ten istý balík peňazí, ako predtým. Bude mierne navýšený, ale nie vplyvom samotného zákona, ale vplyvom toho, že štát pre rok 2019, ktorý je dôležitý pre výpočet výšky transferu, navýšil balík peňazí pre všetky cirkvi o 2 milióny eur. Podľa zákona bude nových niekoľko vecí: 1. Ak predtým štát presne stanovil, aká časť z transferu má byť daná na mzdy a odvody zamestnancov a aká časť na prevádzku ústredí – pričom platilo, že nevyčerpané prostriedky na mzdy mohli byť presunuté do prevádzkových nákladov, ale nevyčerpané prostriedky z prevádzkových nákladov nesmeli byť použité na mzdy, tak teraz dal štát cirkvám úplne voľnú roku. Sami si môžu určiť, koľko chcú dať na mzdy a odvody a koľko na prevádzku. Zákon iba vymedzil osem titulov, na čo peniaze nesmú byť použité. 2. Ak štát predtým definoval tabuľkové platy všetkých zamestnancov cirkvi, tak teraz nechal cirkvi, aby si pravidlá pre výšku odmien zamestnancov vytvorili sami. V časovej tiesni tieto tabuľky vytvorilo a schválilo generálne presbyterstvo na decembrovom zasadnutí, aby mohli byť vyplácané mzdy v novom roku. 3. Zákon tiež presne určuje, ako sa štátna dotácia bude navyšovať. Časť, ktorá predstavuje 80% zo sumy, poskytnutej v predchádzajúcom roku, bude navýšená podľa miery valorizácie a časť predstavujúca 20% zo sumy, poskytnutej v predchádzajúcom roku, bude navýšená podľa miery inflácie. Takto vypočítané celkové navýšenie bude potom rozdelené cirkvám na základe toho, koľko majú členov, a nie na základe toho, koľko majú vytvorených systematizovaných miest. To, koľko majú členov, štátu povie sčítanie obyvateľstva, ktoré nás čaká v roku 2021. Každý teda musí rozumieť tomu, aký bude mať veľký význam pre financovanie našej cirkvi to, aby sa pri sčítaní obyvateľstva čo najviac evanjelikov prihlásilo k členstvu v evanjelickej cirkvi. Alebo naopak povedané, každý musí rozumieť tomu, ako napätia, ktoré v našej cirkvi vládnu, môžu ľudí viesť nie iba do apatie, ale aj k rozhodnutiu svoje členstvo nedeklarovať, čo poškodí celok cirkvi samozrejme z mnohých hľadísk, aj hľadiska financovania.

23.10. sa na EBF UK v Bratislave konalo slávnostné zhromaždenie pri 100. výročí založenia EBF a začiatku teologického vzdelávania v slovenskom jazyku. Slávnosť bola súčasťou širšieho rámca podujatí, pripomínajúcich toto skvelé a jedinečné historické jubileum. Na tomto večeri vystúpili so svojimi slávnostnými prejavmi niekoľkí rečníci, reprezentujúci Univerzitu Komenského, ECAV, zahraničných partnerov a samotnú EBF UK. Zarážajúce bolo, že samotný pedagogický zbor EBF mal pri tejto mimoriadnej a slávnostnej príležitosti očividne slabé zastúpenie, keď v ňom chýbalo mnoho terajších či minulých teologických učiteľov. Ťažko pátrať po príčinách, alebo zvažovať závažnosť ospravedlnení. Dostala na nám informácia, že br. Doc. Miloš Klátik neprišiel, pretože mal inú povinnosť – biblickú hodinu vo svojom zbore. Toto je ilustrácia vzťahu k fakulte a napokon i k celej cirkvi.

18. – 20.11. sa konalo stretnutie mimoriadneho formátu. Týkalo sa účinkovania amerických lektorov na našich cirkevných školách. Zúčastnilo sa ho asi 30 osôb, a to zástupcovia našich škôl s bilinguálnym anglickým vyučovaním, zástupcovia ELCA, zástupcovia lektorov a medzinárodného cirkevného zboru v Bratislave, traja biskupi a tajomníci GBÚ pre školstvo a vzdelávanie, a pre anglicky hovoriace zahraničie. Účelom stretnutia, plného bohatej výmeny názorov, skúseností a návrhov pre budúcnosť, bolo vyhodnotiť 25-ročné pôsobenie amerických lektorov na našich školách. V diskusii išlo o lepšie nastavenie logistických podmienok príchodu a pobytov amerických lektorov, podmienok ich účinkovania na školách a pobytu na miestach účinkovania, ich efektívnejšie zapojenie do učiteľského a žiackeho spoločenstva a zhodnotenie ich prínosu pre vyučovací proces a duchovné formovanie študentov.

4.12. sa v Prešove konala Dištriktuálna pastorálna konferencia, ktorej témou bolo financovanie cirkvi. Bola veľmi dobre zorganizovaná, najmä čo sa týka prednášajúcich z domova i zo zahraničia, a ich príspevkov. Na celom tomto by znova nemuselo byť nič zvláštne, ak by v diskusii vystupujúci br. Ján Meňky znova po rokoch neotvoril témy farárskych platov, s ktorými sa nič nerobí, neordinovaných na Generálnom biskupskom úrade, ktorí majú vysoké platy na úkor farárov a vôbec jestvovania biskupských úradov, ktoré sú zbytočnou a peniaze požierajúcou príťažou. *„Načo sú nám vôbec biskupské úrady?“*, povie tento kandidát na úrad dištriktuálneho biskupa po dvanástich rokoch pohodlného mlčania, ale tým istým tónom, s ktorým to hovoril do roku 2006. Vedľa neho sedí odchovankyňa jeho cirkevného zboru, mladá sestra farárka, ktorá bola tri a pol roka lojálnou zamestnankyňou Generálneho biskupského úradu. Prečo sa neopýta jej, načo je nám Generálny biskupský úrad? Ona mu to bude vedieť vysvetliť. Ale ona mlčí. Keď ide o osočenie vedenia cirkvi, treba držať spoločnú líniu. Tento minipríbeh z Dištriktuálnej pastorálnej konferencie uvádzame ako skutočne modelový príklad pragmatizmu ľudí, ktorí sa angažujú v Asociácii slobodných zborov.

 V tom auditóriu sedeli i ďalší duchovní, ktorí ako členovia ZED, či dokonca Výboru ZED v období do roku 2006 notoricky počúvali tvrdenia tohto brata o tom, že je možné, aby cirkev úplne vo svojej vlastnej réžii vytvorila platové tabuľky, či aby farári dostali trinásty plat, lenže Július Filo s Jánom Holčíkom to nechcú farárom dopriať. Nech títo bratia a sestry povedia, prečo v rokoch 2006 až 2018 sa nič z tohto, čo bolo údajne možné, nerealizovalo? Prečo to neurgovali? Kde boli? Prečo mlčali? Prečo neposielali zamestnávateľovi predžalobné výzvy? Alebo vari sa všetky tie veci skutočne nedali vykonať? Alebo sa dali vykonať, ale Miloš Klátik, Pavel Delinga a Imrich Lukáč to nechceli farárom dopriať? Konkrétne menovateľní ľudia sa tu v priebehu bezmála dvadsiatich rokov zahrávali s farárskym stavom. Tvrdili mu a aj dnes mu tvrdia to, čo im vyhovuje práve v danej chvíli. Ako je možná takáto dvojtvárnosť našich bratov a sestier v službe? Ako je možné, že práve v cirkvi sa zohrá takéto divadlo?

 Predošlime, že títo istí, dvanásť rokov mlčiaci farári, teraz už hlasní a odvážni aktivisti Asociácie slobodných zborov, v lete 2020 zasielajú vedeniu cirkvi výzvy, že požadujú od zamestnávateľa plat vo výške 1,6 násobku hrubej mzdy, na ktorý majú právo. Za listami prichádzajú aj ich predžalobné výzvy zamestnávateľovi. Títo naši bratia a sestry dobre vedia, že v tejto chvíli cirkev nemá dispozícii finančné prostriedky na takéto zvýšenie miezd. Že nám ide o vytvorenie mechanizmu na zabezpečenie extra veľkého balíku peňazí na doplatky miezd farárov a na dofinancovanie spoločnej služby. Ide nám o motiváciu cirkvi k darcovstvu, pri ktorej budeme potrebovať aktívnu pomoc a angažovanie sa každého duchovného – veď ide o našu cirkev, o spoločnú vec! Toto všetko vedia, ale aj tak cirkev zažalujú, v rámci *„lásky k našej duchovnej matke“*.

 Vyzývame týchto duchovných, ktorí dvanásť rokov boli servilne ticho a teraz sa znova na niečí povel búria, aby si vážne zodpovedali otázku, či ich dvojtvárne, vypočítavé správanie sa im javí ako obhájiteľné pred Bohom.

1. **Ďalšie významné udalosti a podujatia.**

Nové vedenie cirkvi sa snažilo udržiavať a rozvíjať vzťahy s partnerskými a priateľskými cirkvami, spolupracujúcimi organizáciami i jednotlivými osobami zo zahraničia.

**8.1 Evanjelická cirkev v strednom Nemecku (EKM).**

 Gen. biskup a zahr. tajomníčka Marcela Kmeťová sa zúčastnili na inštalácii regionálnej biskupky EKM Frederike Spengler v Gere (16. – 18.2.2019). V rovnakom zložení sa zúčastnili rozlúčky s biskupkou EKM Illke Junkermannovou v Magdeburgu (5. -7.7.2019) a na inštalácii novozvoleného biskupa EKM Friedricha Kramera v Magdeburgu (6. – 8.9.). Boli to slávnostné príležitosti, bez pracovných rokovaní. Rozhovory boli však využité na bližšie osobné zoznámenie sa a potvrdenie vzťahov, väzieb a spolupráce, ktorá už roky jestvuje. Ses. biskupku Frederiku Spengler na čele menšej delegácie z EKM sme stretli aj na inštalácii vo Zvolene. Bývalá ses. biskupka Junkermannová, novozvolený br. biskup Kramer, novozvolená ses. biskupka Spenglerová a tím ľudí okolo nich zosobnený napríklad br. Jensom Lattkem či Ulrichom Kietem, sú skvelí, priateľskí, našej cirkvi úprimne partnersky otvorení ľudia. Vyprosujeme pre nich Božie požehnanie.

**8.2 Trojpartnerstvo**.

 V dňoch 27. – 28.3. sa v priestoroch GBÚ konalo stretnutie Trojpartnerstva. Za našu cirkev sa ho zúčastnili traja biskupi a ďalší reprezentanti jednotlivých oblastí života našej cirkvi. Nemeckých partnerov milo prekvapila početnosť a jednota našej delegácie. Mohli sme otvoriť celý rad praktických problémov a skúseností, od ich riešenia otázok homosexuality, až po online cirkev. Zdôrazňovali nám, že partnerstvo pre nich znamená: 1. stretanie ľudí, 2. duchovné spoločenstvo, 3. zdieľanie skúseností a informácií, 4. vzájomné učenie sa. Dohodli sme aj nový formát stretnutí, keď stretnutia Kontaktného výboru zostávajú, ale stretnutia Stáleho výboru a Študijné dni Trojpartnerstva budú zlúčené do jedného stretnutia.

 Určitým pokračovaním programu Trojpartnerstva bolo stretnutie Zboru biskupov a členov Výboru ZED s predstaviteľmi farárskych spolkov z Wűrttembergu a EKM v dňoch 26. – 27.5. v Prešove. Rokovalo sa o ďalšej spolupráci a podpore projektov v ECAV.

 Zaujímavé a tiež pre nás zásadné bolo, akým spôsobom hovorili naši bratia a pokračovaní partnerskej pomoci, resp. o svojich skúsenostiach z minulosti. 1. Často sa stáva, že cirkevný zbor žiada podporu na projekt, ktorý už medzitým zrealizoval a zafinancoval. Dokázal tým vlastne, že peniaze naň mal. Jeho žiadosť o finančnú podporu sa potom javí ako *„dodatočná kompenzácia“* vlastných nákladov. Diplomaticky nám naznačili, že to nie je slušné. 2. Často sa stáva, že cirkevný zbor žiada podporu na projekt, ale sám nezmobilizoval všetky vlastné finančné možnosti. Javí sa to ako uplatňovanie princípu *„radšej minúť cudzie, ako za vlastné“*. 3. Často sa stáva, že cirkevný zbor žiada podporu na projekt, ale to, čo chce zrealizovať, je zbytočne luxusné, drahé. *„Ani my často nemáme také fary, ako vy“,* počuli sme. Snažili sme sa jednotlivé prípady obhajovať, vysvetľovať. Nepríjemný pocit však zostal.

 Nemeckí partneri nám jasne naznačili sprísňovanie kritérií na udeľovanie finančnej podpory a tiež avizovali – čo avizujú reprezentanti všetkých zahraničných fondov, ktoré sa nám možno niekedy javili ako bezodné – že aj ich možnosti sú obmedzené. Rok 2020, epidémia korony a následné radikálne reštrikcie v podpornom balíku financií to naplno ilustruje.

**8.3 Evanjelická cirkev v Rakúsku.**

 Delegácia ECAV na čele s gen. biskupom a dištr. biskupom Jánom Hroboňom bola dňa 24.5. na oficiálnej návšteve biskupa Evanjelickej cirkvi v Rakúsku Michaela Bűnkera vo Viedni. Rozprávali sa s ním a jeho spolupracovníkmi o spolupráci našich cirkví, ale aj o probléme platenia cirkevnej dane slovenskými evanjelikmi v prihraničných oblastiach Rakúska a o možnosti pastorálnej starostlivosti o nich slovenskými evanjelickými farármi.

 Biskup Ján Hroboň sa zúčastnil rozlúčky s biskupom Michaelom Bűnkerom pri jeho odchode do dôchodku (29.6.). Emeritný biskup Július Filo sa zúčastnil inštalácie novozvoleného biskupa Rakúskej evanjelickej cirkvi Michaela Chalupku (13.10.2019.). Bývalému br. biskupovi Bűnkerovi ďakujeme za jeho priateľstvo a spoluprácu. Novozvolenému br. biskupovi Chalupkovi vyprosujeme Božie požehnanie.

 Dňa 10.12. sa na GBÚ konala návšteva biskupa Rakúskej evanjelickej cirkvi Michaela Chalupku, za účasti troch biskupov našej cirkvi. Jej priateľská vecná atmosféra dala záruku, že dobré vzťahy s touto našou susednou cirkvou budú pokračovať.

**8.4 Hoffnung fűr Osteuropa, Gustav Adolf Werk.**

 Dňa 1.3. sa v Bratislave uskutočnilo stretnutie a diskusia gen. biskupa s tajomníkom podporného fondu GAW Ennom Haksom a skupinou zahraničných študentov – štipendistov.

 Dňa 17.6. sa v Bratislave uskutočnilo prvé stretnutie a rokovanie gen. biskupa a zahr. tajomníčky Marcely Kmeťovej s Péturom Thorsteinsonom, novým predstaviteľom podporného fondu Hoffnung fűr Osteuropa, o ďalšej pomoci pre ECAV. Ďalšie stretnutie bolo pre nemoc odložené. S br. Péturom Thorsteinssonom sme ale v emailovom kontakte akoby na dennej báze. Vytvoril si tiež priateľský vzťah s predstaviteľmi SEMu či Evanjelickej diakonie.

**8.5 Evanjelická luteránska cirkev v Amerike (ELCA)**

 V priebehu roka sa uskutočnilo niekoľko stretnutí a pracovných rokovaní, ktoré súviseli so zabezpečením regrutácie dobrovoľníkov – lektorov pre naše stredné školy na americkej strane, ich pobytom a efektívnym pôsobením na našich školách.

 Dňa 21.3. sa uskutočnilo rokovanie s povereným pracovníkom ELCA Vikingom Dietrichom (Eľko, Kuruc). Naň nadviazalo rokovanie s ďalším zodpovedným pracovníkom ELCA Saidom Aillabounim 25.4. (Eľko, Hroboň, Kuruc).

 Gen. Biskup sa dvakrát pracovno – priateľsky stretol s biskupkou ses. Vilmou Kucharek, pri jej návštevách v Bratislave.

 13.8. sme na GBÚ uvítali novú skupinu amerických lektorov. Začal sa ich Orientačný týždeň (Eľko, Kuruc, Veselá). 15.8. sa konali Služby Božie s Večerou Pánovou a spoločná večera pre amerických lektorov na EBF Bratislava (Svennungsen, Eľko, Prostredníková).

 18.10. sa konalo rokovanie s Vikingom Dietrichom o príprave konferencie pri 25. výročí pôsobenia amerických lektorov na našich školách (Eľko, Kuruc). 18. – 20.11. sa na GBÚ konala spoločná konferencia amerických lektorov, predstaviteľov ELCA, zástupcov škôl, Zboru biskupov a pracovníkov GBÚ. Rokovalo sa o novom nastavení režimu pobytov a práce lektorov.

 Dňa 17.6. sa konalo stretnutie s Ray Reinklerom z fondu ELCA Gifts of Hope (Eľko, Kuruc), o podpore malých misijných a vzdelávacích projektov v ECAV.

**8.6 Evanjelická cirkev vo Švédsku.**

 V dňoch 19. – 23.9. boli traja biskupi a zahr. tajomník Andrej Kuruc na návšteve partnerskej diecézy Härnasand Švédskej evanjelickej cirkvi. Cieľom bolo oživiť trocha stagnujúcu spoluprácu s touto švédskou partnerskou diecézou. Stretli sme sa s naozaj srdečným prijatím, pripravený bol zaujímavý poznávací program a stretnutia s predstaviteľmi hostiacej diecézy. Pozvaní boli aj delegáti z iných susedných a partnerských cirkví (Nórsko, Lotyšsko, Fínsko, Juhoafrická republika). Pre rok 2020 bola dohodnutá návšteva našich švédskych partnerov na Slovensku. Dnes už vieme, že sa ani v jednom z dvoch navrhnutých termínov kvôli epidémii Covid – 19 neuskutočnila.

**8.7 Dve evanjelické cirkvi na Sliezsku**

 Dňa 23.6. bol gen. biskup slávnostným kazateľom na Cirkevnom dni Sliezskej evanjelickej cirkvi v Českom Těšíne. O týždeň neskôr, 30.6., bol gen. biskup slávnostným kazateľom na Cirkevnom dni Lutherskej evanjelickej cirkvi na Sliezsku v Bystřici.

 Dňa 25.11. gen. biskup prijal na GBÚ predstaviteľov Lutherskej evanjelickej cirkvi na Sliezsku. Dňa 29. 11. gen. biskup a dištr. biskup Slavomír Sabol sa zúčastnili adventného zhromaždenia duchovných a pracovníkov Sliezskej evanjelickej cirkvi, ktoré bolo spojené z blahoželaním biskupovi Tomášovi Tyrlíkovi k jeho 50. narodeninám. Kázňou poslúžil br. biskup Sabol.

 Br. biskup Hroboň bol slávnostným kazateľom na Službách Božích pokánia, za účasti členov a predstaviteľov oboch Sliezskych cirkví v Bystřici (24.11.2019)

**8.8 Česko**

 22. – 24.11. – gen. biskup bol hosťom synody Evanjelickej cirkvi a. v. v Českej republike v Prahe, kde aj kázal.

 Br. biskup Ján Hroboň sa 17. - 20.10. zúčastnil spomienkových slávností Evanjelickej cirkvi a. v. v Českej republike na reformátora Johannesa Mathesiusa v Prahe. Pri tejto príležitosti dva krát kázal.

 Br. biskup Hroboň sa 11. a 12.11. zúčastnil slávnosti 100. výročia založenia Evanjelickej teologickej fakulty Karlovej univerzity v Prahe.

**8.9 Missourská synoda**

 V dňoch 15. – 19.5. bol gen. biskup Ivan Eľko s manželkou pozvaný na návštevu školy St. Paul Lutheran High School v Concordii, USA, pri príležitosti ukončenia školského roku. Už 12 rokov škola prijíma aj študentov z ECAV. V každom školskom roku prichádzajú traja či štyria, na polroka či na celý rok. Majú vynikajúcu skúsenosť so školským systémom, učiteľmi, spoločenstvom, atmosférou a duchovnou i ľudskou formáciou.

**8.10 Stredoeurópska iniciatíva.**

 Dňa 17.9. sa vo Varšave uskutočnilo rokovanie piatich partnerských evanjelických cirkví stredoeurópskeho priestoru (Poľsko, Česko, Sliezsko, Maďarsko a Slovensko). Zúčastnili sa ho gen. biskup a delegáti Ján Ruman, Eva Oslíková a Andrej Kuruc. Na záver stretnutia podpísali zmluvu o vytvorení neformálneho fóra evanjelických cirkví v stredoeurópskom priestore, ktoré sa chcú v budúcnosti zdieľať so svojimi skúsenosťami a stanoviskami. Ambíciou je pribrať do tohto spoločenstva i Evanjelickú cirkev Rakúska.

**8.11 Ďalšie kontakty.**

 Dňa 24.6. sa na GBÚ uskutočnilo stretnutie gen. biskupa a zahr. tajomníka Andreja Kuruca s biskupom Evanjelickej cirkvi v Tanzánii Alexom Malasusom, rozhovory o situácii v cirkvách a o spolupráci, GBÚ Bratislava

 V dňoch 11. – 13.10. bolo predsedníctvo ECAV a zástupcovia Evanjelickej diakonie na návšteve Evanjelickej cirkvi v Rumunsku, v Nadlaku a Arade. Gen. biskup Ivan Eľko kázal a vykonal posvätenie základného kameňa Domova sociálnych služieb v Nadlaku.

 Dňa 8.11. gen. biskup a zahr. tajomníčka Marcela Kmeťová na GBÚ prijali biskupa Rumunskej evanjelickej cirkvi Reinharda Gruiba a jeho spolupracovníkov.

 Veľmi peknou príležitosťou stretnúť mnohých tých, ktorí boli zmieňovaní vyššie – mnohých po prvý krát – bola inštalácia predsedníctva ECAV a biskupa ZD vo Zvolene.

 29.11. sa biskup Ján Hroboň zúčastnil inštalácie novozvoleného biskupa Evanjelickej cirkvi na Ukrajine Pavlo Schwartza.

 Zahraničné oddelenie sa snažilo akceptovať všetky pozvania našich partnerov na zahraničné pracovné a študijné cesty a konferencie. O vyslaní našich delegátov rozhodoval Zbor biskupov. Logisticky cestu zabezpečovali zahraniční tajomníci Marcela Kmeťová a Andrej Kuruc.

**8.12 Kirchentag, Dortmund.**

 Ses. Marcela Kmeťová a br. Andrej Kuruc kompletne logisticky a materiálne zabezpečili prezentáciu histórie, prítomnosti a služby ECAV na Kirchentagu v Dortmunde. Počas Kirchentagu tvorili osadenstvo kompletne vybaveného slovenského stánku, informovali návštevníkov, ponúkali prezentačné materiály, darčeky a viedli rozhovory so záujemcami. V Dortmunde boli i dva autobusy s návštevníkmi z ECAV.

1. **Vzťahy s partnermi z ECAV a „Vízia na päť prstov – S Kristom a spolu“.**

 Dňa 23.3. sa v Liptovskom Hrádku konala veľmi pekne navštívená a vrúcnym duchom naplnená konferencia Modlitebného spoločenstva. Gen. biskup mal jednu z prednášok, gen. dozorca pozdravil zhromaždenie.

 V dňoch 4. – 5.4. sa v Poprade konala dosiaľ najviac navštívená (sto účastníkov), tradične veľmi dobre pripravená Konferencia výboru pre školstvo a vzdelávanie. Úvodnú pobožnosť vykonal gen. biskup, zúčastnil sa gen. dozorca a biskupi.

 V dňoch 3. – 7.4. sa v Liptovskom Hrádku uskutočnila evanjelizácia *ProChrist „Pre Teba“*. Mala tuzemský, slovensko – sliezsky formát, dobre zvolených hostí a preberala nám blízke témy zrozumiteľným spôsobom. Prenášaná bola internetom na množstvo miest, kde boli zhromaždené spoločenstvá a samozrejme i jednotlivým sledovateľom. Jeden z rečníkov bol gen. biskup, pozdrav predniesol gen. dozorca.

 Dňa 9.4. sa za účasti gen. predsedníctva konalo na GBÚ stretnutie členov právnej služby ECAV. Na stretnutí bolo definované úlohy, ktoré treba vykonať kvôli skvalitneniu našich cirkevnoprávnych predpisov.

 Dňa 11.4. sa traja biskupi zúčastnili zasadnutia Vnútromisijného výboru ECAV vo Zvolene.

 26. – 27.4. – sa gen. predsedníctvo a dištr. biskupi zúčastnili Konferencie o misii medzi Rómami v Rožňave. Bola veľmi reprezentatívne zastúpená ordinovanými i neordinovanými, ktorí sa podieľajú na práci s Rómami. Mapovala doterajšiu činnosť v cirkevných zboroch s rómskou komunitou a snažila sa definovať možnosti misijnej a sociálnej práce do budúcnosti.

 3. – 5.5. sa predsedníctvo ECAV zúčastnilo a slovom poslúžilo na konferencii Evanjelizačného strediska v Prešove.

 4. – 7.7. sa traja biskupi zúčastnili a poslúžili slovom na mládežníckom SEMfeste v Tornali – Lenke.

 25. – 26.10. sa predsedníctvo ECAV a dištr. biskupi zúčastnili zasadnutia Vnútromisijného výboru a Misijnej konferencie v Janoškovom dome.

 Predsedníctvo ECAV vykonalo dňa 17.4. kontrolnú návštevu na Ústredí Evanjelickej diakonie v Bratislave.

 Gen. biskup sa 10.7. zúčastnil a slovom poslúžil na kurze pre cirkevných hudobníkov a dirigentov v Petržalke, 30.9. na odbornom vzdelávaní riaditeľov diakonických zariadení v Bratislave a 20.11. sa stretol a pracovný obed mal s pracovníkmi Evanjelizačného strediska vo väzenskej misii.

 Väčšina z týchto udalostí a príležitostí mala misijný, vzdelávajúci a vieru budujúci charakter. V priebehu roku 2019 z rozličných fór niekoľko krát zaznelo, že misia je srdcom cirkvi. Že Vnútromisijný výbor je kľúčovo dôležitým výborom našej cirkvi. A tiež to, že naša cirkev neustále stráca na počte členov, počte mladých ľudí a mladých rodín a je vôbec pre ňu problémom misijne osloviť dnešného človeka.

 Vo vizuáli *Vízie na päť prstov*, ktorá je zhutnením synodou schváleného dokumentu *Vízia ECAV 2020* dostala misia prvú, najvyššiu pozíciu a zároveň pozíciu palca. Teda toho prsta, ktorý umožňuje celej ruke aktívne uchopovať predmety a narábať s nimi. Vnímame, že misia nie je iba jedna *„aktivita“* vedľa mnohých iných, ale že je to ústredné, kľúčové poslanie cirkvi, dávajúca iným činnostiam prirodzené miesto a zmysel. Palec misie umožňuje ostatným štyrom prstom – službe, radosti, bdelosti a podporovaniu – chopiť sa tých úloh, ktoré im prináležia.

 Možno sa niekomu zdá, že v dokumente *„Vízia ECAV 2020“*, resp. *„Vízia na päť prstov – S Kristom a spolu“*, sa opakujú staré, samozrejmé a stále opakované ciele a tézy. Nevnímame to tak. Áno, neobjavili sme Ameriku. V oboch týchto identických dokumentoch – v tom dlhšom, prepracovanejšom, i v tom stručnejšom – sme chceli ale pozitívnym, merateľným spôsobom vyjadriť, o čo našej cirkvi, jej cirkevno - organizačným jednotkám a organizáciám ide. O čo sa chceme snažiť úplne vedome a programovo. Čo pred svetom proklamujeme ako program a cieľ. Chceli sme vyjadriť, že to nemá byť tak, že niektoré veci vzniknú akoby iba pomimo, a my si z nich dodatočne urobíme agendu, cieľ či program a budeme ich prezentovať ako naše. Nechceme byť iba pozorovateľmi, ktorí ticho sledujú, o čom je v cirkvi reč a keď sa o niečom hovorí viditeľne intenzívnejšie a prajne, vyhlásime, že *„áno, toto bol vždy náš program“*. Chceme cirkev k niečomu konkrétnemu motivovať, oduševniť, získať ju pre program a pre hodnoty. Vyhlasujeme ich popredu a nie alibisticky až dodatočne, keď veci získali priaznivcov.

 Nesmierne sa tešíme z toho, že dokument *„Vízia ECAV 2020“,* popularizovaný v cirkvi ako *„Vízia na päť prstov - s Kristom a spolu“*, získal dôveru synody a tým ho naša cirkev prijala ako svoj vlastný program života, služby a rozvoja. Chyba sa stane, ak tento dokument začne byť vnímaný *ako dokument niekoho*, ak bude politizovaný a preto spochybňovaný. To, čo je v ňom vyjadrené, je samozrejmou ambíciou jednej normálne fungujúcej, zdravej a do súčasnosti sa situujúcej cirkvi, ktorá chce byť misijne a služobne aktívna, chce sa sama rozvíjať a postarať o svoje potreby a priniesť niečo zmysluplné do života vlastných členov, komunít, i do prostredia sveta.

 Znova a znova povzbudzujeme každého a všetkých, aby sme sa spojili a spoločne v jednote sa snažili o realizáciu dobrých vecí z nášho hodnotovo – programového dokumentu. Nikto z nás nevie, ako dlho bude trvať čas milosti pre neho samého, pre jeho spoločenstvo, pre cirkev, pre tento svet.

 Žiadny konflikt, stret,  hádka, nedorozumenie, tvrdohlavý spor, ktorý je žiaľ prezentovaný a dokumentovaný aj v tejto výročnej správe pretože je smutnou súčasťou našej reality, nie je hodný tých cieľov a nesmie prevážiť tie ciele, ku ktorým Pán povolal svoju cirkev. Božie slovo, ktoré vedie naše myšlienky nám prízvukuje, že Pán chce cirkev *slávnu, krásnu, bez poškvrny a bez vrásky*. Tieto jej vlastnosti majú funkčný účel. Iba takto vnútorne i navonok vyformovaná cirkev je použiteľná *na dielo svedectva a služby*, ktoré má konať na tomto svete. Nič dôležitejšie a mobilizujúcejšie už v tejto správe nemôže zaznieť!

 Ako prílohu tejto našej výročnej správy uvádzame Správu tajomníčky pre školstvo a vzdelávanie za rok 2019, ses. Daniely Veselej. Jej správa dokumentuje, čo všetko sa udialo v oblasti misijnej práce, cirkevného školstva a rôznorodých vzdelávaco – formatívnych aktivít z úrovne Generálneho biskupského úradu. Zároveň ses. tajomníčka pre školstvo a vzdelávanie vypracovala aj nadväzujúci dokument. Informuje o rozpočtových položkách jednotlivých kľúčových podujatí a o zdrojoch ich financovania. K tomu si dovolíme uviesť štyri poznámky:

1. Správa ses. školskej tajomníčky dáva nahliadnuť do toho, čo je to tá *„spoločná služba cirkvi“*, o ktorej sa intenzívne začalo hovoriť v roku 2020 pri téme nového zákona o financovaní. *„Spoločná služba cirkvi“* je omnoho výstižnejšie pomenovanie, ako pojem *„prevádzka biskupských úradov“*, ktorý navodzuje dojem, že sa jedná výhradne technicky o svetlo, teplo a platy na biskupských úradoch. Áno, jedná sa aj o to, ale jedná sa predovšetkým o množstvo oblastí, v ktorých je naša cirkev aktívna, kde sa pracuje so živými ľuďmi a tvorí niečo, čo je napokon na dobro celku.

2. Správa školskej tajomníčky dáva nahliadnuť do toho, ako vyzerá *„spoločná služba cirkvi“*, ale stále je to len časť spoločnej služby cirkvi. Aby bol obraz čo najúplnejší, treba doň prirátať správy ostatných referujúcich na tejto synode. Dávame ich do pozornosti! Od *„kráľovskej disciplíny“* – správy o činnosti Vnútromisijného výboru ECAV, až po referát o tej najmenšej, najskromnejšie vyzerajúcej činnosti niektorého v našich synodálnych výborov.

3. Máme ambíciu s nejakom špeciálnom formáte informovať cirkevné zbory o tom, ako sú používané peniaze, prichádzajúce do ECAV na spoločnú službu cirkvi. Samozrejme, vzniku a udržiavaniu všelijakej primitívnej demagógie v zmysle *„my platíme a ktovie, čo sa s tými peniazmi deje“* tým asi nezabránime. Hlavne v situácii, keď niekomu vyslovene záleží na živení takejto demagógie. Veríme však, že rozumní členovia našej cirkvi a celku cirkvi lojálne a rozumne sa správajúce cirkevné zbory budú mať úžitok za takýchto informácií. Transparentnosť a toky serióznych informácií v tejto oblasti v tejto oblasti môže pomôcť navodeniu dôverujúcejšej, férovejšej a bratskejšej atmosféry v cirkvi.

4. Ak niekto na sklonku roku 2019 tvrdil a v priebehu roka 2020 bude tvrdiť, že biskupské úrady a ich *prevádzku* nepotrebujeme, nech ukáže a pomenuje konkrétne to, ktorú činnosť, aktivity, výbor, projekt, podujatie, ktorého zamestnaného človeka nepotrebujeme. Teda, jednoducho, ktorú časť našej spoločnej služby nepotrebujeme, alebo ju radikálne obmedzíme, alebo jej dáme úplne inú podobu, a tým výrazne ušetríme, či staneme sa luteránskejšími.

1. **Vzťah s partnermi z iných cirkví.**

 Dňa 20.1. sa konala ekumenická pobožnosť pri Týždni modlitieb za jednotu kresťanov v Dunajskej Lužnej. Zúčastnili sa jej vtedajší predseda Ekumenickej rady cirkví br. Miloš Klátik a gen. biskup Ivan Eľko.

 Dňa 4.2. sa konala porada predstaviteľov RKAT cirkvi a predstaviteľov ERC. Referované bolo o politickom dianí okolo pripravovaného zákona o finančnej podpore činnosti cirkví.

 Dňa 20.2. gen. biskup ako predseda ERC vykonal v Bratislave slávnostné uvedenie duchovného Ekumenickej pastoračnej služby Milana Bartka, duchovného z ECAV, ktorý bude pôsobiť v polícii. Ekumenická pastoračná služba, ktorej súčasťou je aj desať duchovných z našej cirkvi účinkujúcich v armáde, polícii a väzenstve, je asi najunikátnejším, nie iba formálnym ale reálnym protestantsko – pravoslávnym ekumenickým útvarom na Slovensku. V priebehu celého roka 2019 mal gen. Biskup ako predseda ERC veľmi intenzívne, pracovné a priateľské kontakty s generálnym duchovným EPS v Ozbrojených silách a ozbrojených zboroch br. Mariánom Bodolló, s tímom jeho spolupracovníkov z úradu a s duchovnými z EPS.

 Dňa 4.3. sa v Badíne sa traja biskupi a vtedajší predseda Ekumenickej rady cirkví br. Miloš Klátik zúčastnili spoločnej konferencia KBS a ERC *„Cirkev a štát“*, za účasti predsedu vlády Petra Pellegriniho.

 Dňa 10.9. sa vo Zvolene konalo na požiadanie vedenia Cirkvi bratskej informatívne, priateľské rokovanie Zboru biskupov a predstaviteľov Cirkvi bratskej.

 Dňa 4.11. sa v Prešove konalo rokovanie Zboru biskupov s predstaviteľmi misijnej organizácie Kompas, za účelom lepšieho porozumenia štruktúre, ľudského pozadia a obsahu činnosti tejto organizácie.

1. **Nikoho netešiace, ale diskutované a mienkotvorné témy.**

**11.1 Prípad emeritných krížov.**

 Synoda v roku 2019 fakticky potvrdila uznesenie generálneho presbyterstva č. 21-1/2019 zo dňa 28.3.2019 o neudelení práva nosiť emeritné kríže bývalým biskupom br. Milošovi Klátikovi a br. Milanovi Krivdovi, na ktoré podalo sťažnosť predsedníctvo Liptovsko – oravského seniorátu. Z tejto záležitosti sa stala kauza, istý čas jeden z hnacích motorov agendy Asociácie slobodných zborov. Skúsme teda zhrnúť niekoľko faktov, ktoré priamo s kauzou súvisia.

 Štatút biskupského kríža emeritných biskupov bol prijatý Generálnym presbyterstvom ECAV uznesením č. 27/2002 dňa 5. apríla 2002. Štatút okrem iného uvádza, že *„Právo nosiť biskupský kríž nemá emeritný biskup, ktorý bol pozbavený biskupskej hodnosti z disciplinárnych dôvodov, alebo ktorý sa prehrešil proti záujmom ECAV“.* Nie je tu uvedená teda jedna, ale dve na sebe nezávislé príčiny neudelenia emeritného kríža. Áno, prvá hovorí o disciplinárnom previnení biskupa, ktoré ho pozbaví hodnosti biskupa a vylučuje právo nosiť emeritný kríž. Druhá konštatuje, že emeritný kríž nedostane ten biskup, kto sa prehrešil proti záujmom cirkvi. Neuvádza sa, že toto konštatovanie musí byť nutne viazané na nejaké disciplinárne konanie. Práve na absenciu disciplinárneho konania, resp. na jeho nutnosť pri neudelení emeritného kríža, poukazovalo predsedníctvo Liptovsko – oravského seniorátu.

 Keď Generálne presbyterstvo 28.3.2019 rozhodlo o neudelení emeritného kríža dvom končiacim biskupom, malo na mysli práve druhú spomínanú okolnosť, *prehrešenie proti záujmom ECAV.* Videla ju jednoznačne napríklad v tom, ako br. Miloš Klátik a Milan Krivda bezprecedentne zasiahli do priebehu volieb vydaním a podpísaním Výzvy predstaviteľov a členov ECAV k voľbám, ďalej v tom, ako alibisticky nezasiahli proti dehonestujúcim a urážajúcim obsahom webovej stránky volbyecav.sk, ktorá bola dlho súčasťou oficiálnej webovej stránky našej cirkvi www.ecav.sk, ako alibisticky nezasiahli proti dehonestujúcim a urážajúcim obsahom článkov Evanjelického posla spod Tatier, ako sa angažovali v aktivitách Asociácie slobodných zborov. Súčasťou hneď prvej úlohy generálneho či dištriktuálneho biskupa podľa našej Cirkevnej ústavy je *chrániť cirkev a jej jednotu.* Br. Miloš Klátik a Milan Krivda svojim aktívnym počínaním, či naopak svojim mlčaním a pasivitou žiaľ spôsobili a naďalej vyhrocujú také rozdelenie cirkvi, idúce naprieč cirkevnými zbormi, spoločenstvami, rodinami a ľudskými vzťahmi, aké si nikto z teraz žijúcich evanjelikov nepamätá. Takáto nejednota a vnútorný konflikt predsa nie je *záujmom ECAV,* je priamo *proti záujmom ECAV*. Logickou odpoveďou na toto bolo neudelenie práva nosiť emeritný kríž biskupa. Pripomíname, že za zrušenie uznesenia Generálneho presbyterstva o neudelení emeritného kríža biskupom, hlasovalo 14 členov synody, proti bolo či zdržalo sa dovedna 45 členov synody. Uznesenie teda zostalo v platnosti.

 Otázka znie, či je napríklad br. Miloš Klátik skutočne necitlivo a nespravodlivo postihnutý, ako je to prezentované? Po ukončení svojej biskupskej misie sa stal farárom v cirkevnom zbore, ktorý si vysníval. Popredu si ho pre seba starostlivo pripravil až tak, že boli pri tom závažným spôsobom porušené predpisy, platné pre hospodársku oblasť života našich cirkevných zborov. Dostáva riadny plat, ako každý iný, má aj svoj vokátor od zboru. Fakticky požíva status biskupa „cirkvi v cirkvi“, teda Asociácie slobodných zborov. Pôsobí ako docent na fakulte, má možnosť byť v bezprostrednom kontakte s budúcimi farármi, vytvárať s nimi vzťahy a byť im *„morálnym príkladom“* napríklad v tom, ako zasahovať do priebehu volieb, alebo účinne budovať opozíciu voči vedeniu cirkvi. Pôsobí v štruktúrach Svetového luteránskeho zväzu, aj keď je jasné, že je reprezentantom vlastnej osoby, ako celej cirkvi, pretože cirkev od neho nedostáva absolútne žiadnu spätnú väzbu. Býva ústrednou postavou na podujatiach Asociácie slobodných zborov. Jediné, čoho sa mu nedostalo, je právo užívať titul *„emeritný biskup“* a nosiť emeritný kríž. Ale on aj tak nejaký kríž stále nosí! Ukazuje cirkvi, že si môže dovoliť všetko, že jeho krytie Asociáciou slobodných zborov je skutočne nepriestrelné, že môže dovoliť aj nerešpektovať uznesenia synody a porušovať cirkevné predpisy o bohoslužobnom rúchu kňaza ECAV. Presne tie isté predpisy, ktorých bezpodmienečné dodržiavanie on vyžadoval od iných v úlohe generálneho biskupa.

 Ako predposledné k tejto téme uveďme jednu posmutnelú pointu, dávajúcu celému prípadu s emeritnými krížmi skutočne bizarný rámec. Br. Miloš Klátik dávnejšie ako predseda Vieroučného výboru ECAV, na požiadanie Výboru ZED, ktorému predsedal br. Ján Meňky, vypracoval po tom, ako vznikol Štatút biskupského kríža emeritných biskupov (Oznámenie č. 4/02) *Vyjadrenie k opodstatnenosti emeritných krížov biskupom*, zo dňa 2. decembra 2002. Br. Miloš Klátik v ňom píše i toto:

 *Pred zavedením odovzdávania krížov emeritným biskupom nebolo vyžiadané stanovisko Vieroučného výboru ECAV.*

 *Z biblického hľadiska sa ku tomu dá povedať len toľko, že Pán Ježiš niesol na chrbte kríž, a to drevený.*

 *Biskupský kríž je odovzdaný biskupovi ako vonkajší znak jeho úradu pri inštalácii. Pozri Promulgáciu v Agende na s. 186: „… a odovzdávam ti tento biskupský kríž. Nech je aj pre teba znakom toho, že si služobníkom Ježiša Krista, ktorý sa v láske obetoval za všetkých.“ Z toho vyplýva, že kríž má nosiť biskup, kým je v úrade. Keď svoje pôsobenie v úrade skončí, kríž odovzdá, aby ho dostal jeho nástupca. Kríž je majetok cirkvi a nosí ho ten, kto je úradujúcim biskupom.*

 *Je otázka, či zavedenie krížov pre emeritných biskupov zodpovedá Formule svornosti 268/4, keď cirkev síce má možnosť „… aj ceremónie meniť tak, aby to bolo Božiemu ľudu čo najužitočnejšie a najvzdelávateľnejšie.“*

 *Je to vec adiaforná (nepodstatná, druhoradá – pozn. I. E.). Evanjelická dokonalosť nezáleží v zachovávaní toho, čo menujú adiafora, ale keďže kráľovstvo Božie je spravodlivosť a pokoj a radosť v Duchu Svätom (R 14,17), dokonalosť sa má prejavovať vo vzraste Božej bázne, dôvery v milosrdenstvo zasľúbené v Kristovi a v poslušnosti v povolaní. Aj Pavel takto opisuje dokonalosť: „Duch Pánov premieňa nás v ten istý obraz zo slávy v slávu“. (2 K 3,18). Nehovorí: „Založíme si kapucňu, alebo obujeme si iné topánky, alebo opášeme si iný opasok“ (Obrana AV 148/27).*

 *Nie je vieroučný dôvod zavedenia udeľovania krížov emeritným biskupom.*

 Ako posledné chceme vyzvať synodu, aby na neudelenie emeritného kríža bývalým biskupom br. Milošovi Klátikovi a Milanovi Krivdovi pozrela ešte z iného hľadiska. Pripomenul niekto fakt verejného poníženia biskupa Slavomíra Sabola, ktorému pri príležitosti 500. výročia reformácie nebola udelená pamätná medaila reformácie? Pamätných medailí bolo vyrobených päťsto, v troch kategóriách podľa závažnosti ocenenia. Minulé vedenie cirkvi rozdalo štyristo medailí. Biskupovi Sabolovi sa žiadna z nich, hoc aj odovzdaná so zaťatými zubami a sklopeným pohľadom neušla! Nikto neprotestoval, že je to zneváženie biskupa. Biskup Sabol bol Evanjelickým poslom spod Tatier roky vykresľovaný ako neschopný človek, neplniaci si svoje základné povinnosti. Napríklad br. Ján Meňky dostal medailu takej kategórie, akú dostávali biskupi zahraničných partnerských cirkví. Doprajeme mu ju. Emeritný biskup Slavomír Sabol, roky systematicky ponižovaný, zosmiešňovaný a hejtovaný, napokon dostal reformačnú medailu 2. februára 2020, dva a pol roka po veľkom reformačnom jubileu, pri svojom odchode z úradu biskupa. Dostal ju nie preto, že by si ju prosil, že by si bez nej nevedel predstaviť svoj život, ale preto, že nejestvuje jediný pádny dôvod, aby ju práve on nedostal. Okrem toho poľutovania hodného dôvodu, že aj toto mala byť súčasť jeho poníženia. Cirkev odovzdávajúca mu emeritný kríž a zároveň pamätnú medailu reformácie tým jasne povedala, že si váži službu tohto svojho bývalého biskupa!

 Mimochodom, bývalý biskup br. Miloš Klátik rozdáva reformačné medaily aj v tomto aktuálnom čase. Odkiaľ ich má, kto mu dal právo ich udeľovať a za akým účelom, to vie iba on sám.

**11.2 Slavomír Sabol a dlhý rad ďalších.**

 Keď sme pri emeritnom biskupovi Slavomírovi Sabolovi, zalovme v pamäti a pripomeňme si jeho trinásť rokov starý článok z časopisu Združenia evanjelických duchovných *Melanchton 2/2007*. Slavomír Sabol bol vtedy čerstvo zvoleným predsedu ZED. Vo svojej prvej výročnej správe okrem iného glosoval voľby v roku 2006, uzavrel účinkovanie br. Júliusa Filu a Jána Holčíka, Ivana Osuského a Bohuslava Beňucha v ich úradoch a vyprevadil do služby novozvolené generálne i dištriktuálne predsedníctva cirkvi, br. Miloša Klátika a Pavla Delingu, Milana Krivdu a Vladimíra Daniša.

 S trinásťročným odstupom tieto slová nadobudli až neuveriteľné vypointovanie. Pripomínajú nám niektoré témy, o ktorých sa vtedy intenzívne hovorilo – napríklad nutnú zmenu volebného zákona, keďže Miloš Klátik bol jediným kandidátom na voľbu generálneho biskupa a vo Východnom dištrikte sa voľba dištrikuálneho biskupa komplikovala. Z jeho slov cítiť, ako si žiada pokoj pre rozvoj cirkvi. Áno, tak mnohí sme za tým túžili! *Východisko z krízy* však neočakáva automaticky, proste s príchodom nových vodcov. Podmieňuje ho *zmenou sŕdc*! Niektoré jeho slová sú doslova prorocké. Na druhej strane v tej chvíli ešte netušil, že o rok bude sám biskupom, a navyše biskupom, ktorý bude dostávať množstvo úderov od tých, ktorých sám v tomto článku s nádejou vyprevádzal do služby.

  *To, čo je našou spoločnou bolesťou, je napätie a kríza v cirkvi. Je úzkoprsé hľadať jej príčiny iba v posledných rokoch. To, čo vyhŕklo na povrch krátera v cirkvi ako všetko ničiaca láva, sa varilo a tlakovalo v kotle sopky cirkvi už ďaleko predtým. Nechcem to teraz tuná rozoberať. Všetci vieme o akú problematiku sa jedná a každý z nás má na ňu svoj osobný názor. Mrzí ma však, že napriek tomu, že ZED nevyvíjalo žiadnu činnosť vo vzťahu k bývalému vedeniu cirkvi, dočkalo sa na synode v Piešťanoch útoku v správe bývalého generálneho dozorcu Jána Holčíka. Za všetko, čo je zlé v cirkvi zodpovedá ZED. Napríklad aj za to, že klesol odber EPST a Tranoscius má problémy. Prosil som br. Holčíka na generálnom presbyterstve, aby na synode tento problém neotváral, aby zbytočne netraumatizoval synodu a aj tak sa tam nič nevyrieši. Ale nechcel. Túžba odísť čistý ako ľalia a „čierneho Petra“ nechať v rukách iných, bola silnejšia. Odmietam takéto čierno-biele videnie problému. Som rád, že podobnej mienky bola aj synoda, ktorá časti správy br. gen. dozorcu naplnené invektívami neprijala a žiadala zo správy vyčiarknuť. Toto stanovisko synody je jasným signálom našej cirkvi pre všetkých zainteresovaných, že už je dosť toho nekonštruktívneho „havkania“ jedni na druhých a je čas hľadať východiska z krízy a nie krízu prehlbovať. Nespomínam to preto, aby som ZED vyzdvihoval. V tomto spore niet víťazov ani porazených. Je iba spoločná bolesť a rany, z ktorých sa nám bude treba liečiť. Iba pohľad na Toho, ktorý je skutočne Svätý a majúc pred Ním skutočnú bázeň, vidiac svoje zlyhania v povolaní, môžu nás priviesť k pokániu a naštartovať liečebný proces. Výsledkom toho procesu je svätosť vo vzájomnom obcovaní. Tento pohľad nás naučí v cirkvi zmýšľaniu nie „kto z koho“, ale „za Koho“ sme. Verím, že Pán Boh v našej cirkvi „nevypadol z hry“, a preto sa do budúcnosti pozerám s nádejou.*

 *Minulý rok bol v cirkvi rokom volebným. Vo Východnom dištrikte ešte stále voľby pokračujú. Mnohí si od volieb mnoho sľubujú aj v otázke spomínaného napätia v cirkvi. Nemyslím si, že problém sa vyrieši výmenou osôb. Ľudia sa vymenia, ale problém ostáva v našich srdciach. Ak sa nezmení naše srdce, napätie ostane, prípadne sa zmení jeho polarita. V súčasnosti vnímam, že napätie v cirkvi je v latentnom stave. Ale ak sa nezmeníme, výbuch nedá na seba dlho čakať. Voľby boli pre nás v cirkvi zároveň aj veľkou skúškou. Odkryli nielen slabiny vo volebnom zákone, ale aj naše ľudské slabiny, egoizmus, vypočítavosť a pokrytectvo. Do cirkvi sa vniesli svetské volebné praktiky. Ako keby už cirkev nebola Božia a On už nemá síl rozhodovať o jej budúcnosti, preto potrebuje naše „kortešačky“, ktorých výsledkom sú rozbité priateľstvá a neúcta laikov ku kňazskému úradu. Táto skúsenosť je pre nás veľkou výzvou, aby sme sa volebným zákonom v cirkvi nanovo zaoberali. Je na to priestor aj na našich seniorálnych stretnutiach ZEDu. S volebným zákonom si možno cirkev poradí, ale to, čo sa nedá vyriešiť novým zákonom sú naše ľudské slabiny. Ale aj na tie poznáme v Božom Slove liek. Takým medikamentom sú aj slová Písma Svätého v úvode tejto správy.*

 *Voľby priniesli zmenu na biskupských miestach. Aj keď to bude možno pre niektorých zarážajúce, chcem emeritným biskupom vysloviť poďakovanie za všetko dobré, čo pre túto cirkev za svoje funkčné obdobie vykonali. To, čo nás odcudzilo nech súdi sám Boh a nech je obom stranám milostivý. Novým biskupom prajem Božiu múdrosť privedení cirkvi, aby mali trpezlivosť k dialógu v cirkvi a ako pastieri pastierov sa nikdy od zvereného stáda neodvrátili, aj keby boli terčom kritiky.*

 Záležitosť, ktorá bola v súvislosti s biskupom Slavomírom Sabolom neustále vyťahovaná a pretriasaná ako vari najhroznejšia vec, ktorú môže biskup urobiť, bola povestná nezaslaná zápisnica z kanonickej vizitácie v cirkevnom zbore Levoča. Pripomeňme, že vizitácia sa konala dňa 27.10.2013. Hneď nato boli zápisnične podchytené všetky nedostatky a návrhy opatrení. Medzitým predsedníctvo Tatranského seniorátu začalo disciplinárne riešiť predsedníctvo CZ Levoča a čakalo na biskupovu zápisnicu z kanonickej vizitácie. Biskup Sabol nesúhlasil, aby disciplinárne konanie, ktoré by malo byť samostatným a nezávislým šetrením, by malo byť zároveň nejako spojené s ním vykonanou vizitáciou. Preto úmyselne zaslanie zápisnice pozdržal. Tie dôvody sú po úvahe pochopiteľné, veď kanonická vizitácia nie je disciplinárny, ale pastorálno – formatívny akt. Povedzme a podčiarknime ale predovšetkým to, že v danom čase CPP nehovorili nič o tom, dokedy má byť zápisnica z kanonickej vizitácie zaslaná! Povinnosť zaslať takúto zápisnicu do 60 dní od vizitácie sa dostala do CPP až o dva roky neskôr. Biskup Sabol napokon zaslal zápisnicu 4.9.2014, teda 10 mesiacov a 4 dni po vykonaní vizitácie. Vtedajšiemu gen. dozorcovi br. Imrichovi Lukáčovi dôvody na neskoršie zaslanie zápisnice osobne vysvetlil. Ten kauzu nezaslanej zápisnice spomínal a písaval o nej v súvislosti s br. Sabolom skutočne pri každej možnej príležitosti. Je to typická *„salámová metóda“*: br. generálny dozorca disciplinárne podanie na biskupa Sabola sa nepodá, lebo vie, že nič neporušil a nebolo by čo disciplinárne riešiť. Tak to aspoň donekonečna spomínajme ako hrozný prešľap, aby sa hlboko do podvedomia evanjelickej verejnosti dostalo, čo je Sabol za nemožného biskupa.

 Ak je niečo disciplinárnym previnením, riešme to so všetkými dôsledkami. Ak nie je, nevytvárajme okolo toho dlhodobo opar zločinu.

 Tento smutný odstavec nech znie ako satisfakcia všetkým ďalším obetiam tejto *„salámovej metódy“* bývalého br. gen. dozorcu Imricha Lukáča. Ľuďom, ktorí boli dlhodobo, opakovane a až nutkavo pripomínaní v najhorších súvislostiach, komentovaní a osočovaní predovšetkým na stránkach Evanjelického posla spod Tatier. Evanjelická verejnosť o niektorých menách musela získať predstavu, že patria skutočným darebákom a rozvracačom cirkvi. Bolo to nazývané *„odvaha nezametať veci pod koberec“* a br. Imrich Lukáč získal v očiach niektorých členov našej cirkvi skutočne status jedinečnej morálnej autority.

 Obrovskou možnosťou verejne dokázať, že skutočne je takouto morálnou autoritou, ktorá nezametá veci pod koberec a spravodlivo ich rieši, bol okrem mnohých iných najmä cirkev traumatizujúci a verejne ju diskreditujúci prípad bývalého predsedu synody, či prípad rozvratu jednoho z najväčších zborov našej cirkvi, Myjavy. Vtedy sme mali príležitosť vidieť generálneho dozorcu straníckeho voči svojim, alibistického, pasívneho.

**11.3 Oddelenie výkonnej, zákonodarnej a súdnej moci.**

 Ľudia asi s hrôzou musia počúvať správy z prostredia Asociácie slobodných zborov a Lutherusu o tom, že nové vedenie cirkvi dosiaľ neoddelilo výkonnú, zákonodarnú a súdnu moc v cirkvi. Akoby sa 8. januára 2019 pri našom prebratí úradu stalo niečo fatálne, čo predtým nebolo a čo teraz s celou hrôzou dopadne na cirkev.

 Na vysvetlenie treba povedať, že ani v starých, predrevolučných časoch, ani v nových, porevolučných, nebola ústavným zákonom nijako oddelená výkonná, zákonodarná a súdna moc v cirkvi. Ani v rokoch 2006 až 2018, keď bol generálnym biskupom br. Miloš Klátik a generálnymi dozorcami br. Pavel Delinga a Imrich Lukáč. Samozrejme, o oddelení týchto troch druhov mocí sa v minulosti teoretizovalo. Aj v prostredí Združenia evanjelických duchovných (ZED) do roku 2006, odkiaľ vzišiel do úradu generálneho biskupa pod dohľadom br. Jána Meňkyho pripravovaný br. Miloš Klátik. Keď sa stal generálnym biskupom a potom počas dvanástich rokov jeho mandátu, sa v tejto veci neudialo absolútne nič! Nielen že sa neudialo, ale táto téma úplne stíchla, akoby neexistovala. Ticho boli aj tí, ktorí ju otvárajú dnes. Každý, kto za ostatných tridsať rokov sledoval život ECAV vie, že jedna osoba mávala aj päť, či sedem rozličných dôležitých funkcií, ktoré by sa mali navzájom vylučovať z hľadiska rozdelenia moci. Nikto to neriešil, pretože takýto stav tu bol od nepamäti. Bolo to akceptované. Ba dokonca bolo jasné, že niektoré funkcie sa nezískavajú a nekumulujú iba veľkou zhodou náhod, ale sú výsledkom vnútrocirkevnej politiky vedenia cirkvi.

 Ak dnes hlasy Asociácie slobodných zborov a Lutherusu tak intenzívne bijú na poplach a informujú, že výkonná, zákonodarná a súdna moc nie sú v ECAV oddelené, prosíme ich, aby sa so sťažnosťou obrátili v prvom rade na tých, ktorí boli predstaviteľmi ECAV dvanásť rokov a mali všetky prostriedky na uskutočnenie radikálnej reformy v tejto oblasti. Nech sa opýtajú ich, prečo tieto tri druhy moci už dávno neoddelili.

 A keď už sme pri oddelení troch druhov moci v ECAV, bolo by dobré, aby ľudia z prostredia Asociácie slobodných zborov a Lutherusu, ktorí intenzívne verejne pertraktujú túto tému a otravujú ňou cirkev povedali, prečo mlčali, keď bola na synode v roku 2018 ustanovená komisia na prešetrenie činnosti Reformaty a keď videli, kto sú jej členovia? Nevadilo im, že členmi komisie, teda tými, ktorí majú vec nestranne posúdiť bolo niekoľko osôb, ktoré dlhodobo poukazovali na údajné kriminálne činy v Reformate? Že teda žalobcovia sa stali zároveň sudcami? Tento konflikt záujmov nevadil? Naozaj čakáme, že žalobca, navyše člen kontrolných orgánov Reformaty, teraz v úlohe sudcu vyriekne niečo proti sebe samému a koriguje svoje stanoviská?

**11.4 Tranoscius.**

 Ako sa evanjelická verejnosť dozvedela až s polročným oneskorením, dňa už 11.1.2019 vzniklo občianske združenie Spolok Tranovský. Sídlo malo v budove Tranoscia, na adrese rovnakej ako samotný Tranoscius. Splnomocnenou osobou pri registrácii bol br. Ľubomír Turčan, v tom čase riaditeľ Tranoscia a člen jeho predstavenstva. Predsedkyňou Spolku Tranovský sa vzápätí stala ses. Martina Kováčiková, šéfredaktorka Evanjelického posla spod Tatier a zamestnankyňa Tranoscia! Zauvažujme o konflikte záujmov Tranoscia so záujmami niekoľkých osôb aktívnych v Asociácii slobodných zborov.

 Táto v tajnosti prevedená akcia sa nedá hodnotiť inak ako vedomá, cielená a úmyselná sabotáž predstaviteľov a zamestnancov Tranoscia proti vlastnému vydavateľstvu, na ktorého troskách mal vzniknúť *„úspešný projekt Lutherus“.* V Evanjelickom posle spod Tatier sa smerom ku koncu polroku a k Valnému zhromaždeniu Tranoscia vo vysokej frekvencii začali objavovať články s poplašným, ba až hysterickým nádychom, že sa v evanjelickej cirkvi končí sloboda tlače a Tranoscius sa ocitne pod politickým diktátom nového vedenia cirkvi. Predovšetkým však, že pre nejasnosť osudu Evanjelického posla spod Tatier nebude zatiaľ Tranoscius posielať predplatiteľom zloženky na úhradu predplatného na druhý polrok 2019. Samozrejme, že tieto zloženky nesmeli byť poslané za žiadnu cenu, pretože predplatitelia by si jednoducho Evanjelický posol spod Tatier predplatili i na druhý polrok 2019 a tajne zosnovaný *„úspešný projekt“* Evanjelický posol Spolku Tranovský, neskôr premenovaný na Lutherus, by nemal v evanjelickej verejnosti žiadnu šancu. Nemal by totiž solídny vstupný balík predplatiteľov. Tým by bola otrasená aj pozícia Asociácie slobodných zborov, o ktorú aj v prípade Tranoscia ide predovšetkým. Toto nestrácajme z pamäti: reč bude o Tranosciu, ale vždy ide napokon o Asociáciu slobodných zborov a jej záujmy, resp. záujmy niekoľkých jej dnešných predstaviteľov.

 Dňa 10.7.2019 Spolok Tranovský publikoval a distribuoval periodikum s názvom Evanjelický posol Spolku Tranovský, jeho skratka bola EPST. Bolo to vlastne posledné vydanie Evanjelického posla spod Tatier číslo 26/2019, ktoré ešte redakčne pripravili bývalé zamestnankyne Tranoscia ses. Martina Kováčiková a Zuzana Zimániová a ktoré bolo vlastníctvom Tranoscia. Poznamenajme, že nové predstavenstvo Tranoscia rozhodnutím zo dňa 1.7.2019 stiahlo toto číslo z distribúcie pre jeho hanebný obsah. Spolok Tranovský však už vo svojej vlastnej réžii opäť toto číslo vytlačil, pridal k nemu prvú, druhú, predposlednú a poslednú stranu a pod ľahko zameniteľným titulným názvom *„Evanjelický posol“* a menším písmom v zvislom smere *„Spolku Tranovský“* ho vyexpedoval obrovskému množstvu predplatiteľov Evanjelického posla spod Tatier. Ku nemu priložil aj zloženku na polročné predplatné týchto novín, na ktorej uvedené údaje sa nedali na prvý pohľad odlíšiť od zloženky Evanjelického posla spod Tatier. Adresa vydavateľstva a výška predplatného boli nezmenené, ostatné údaje boli ľahko zameniteľné. Pri tejto akcii Spolok Tranovský úzko spolupracoval s Asociáciou slobodných zborov, čo je dokázateľné tým, že predstavitelia Spolku Tranovský pri argumentácii voči Okresnému súdu v Banskej Bystrici vo veci vydania neodkladného opatrenia tvrdia, že databázu predplatiteľov Evanjelického posla spod Tatier neodcudzili, ale, citujeme z ich vyjadrenia *Spolok Tranovský potencionálnych predplatiteľov Evanjelického posla Spolku Tranovský oslovoval tak, že mu jednotlivé cirkevné zbory združené v ASLOZ-e zaslali zoznamy svojich veriacich – u ktorých jestvoval predpoklad, že by si mohli časopis kúpiť.* Ako je ale možné, že Evanjelický posol Spolku Tranovský a s ním zloženku na predplatenie novín dostali aj členovia cirkevných zborov, ktoré nie sú združené v Asociácii slobodných zborov, prípadne aj už nebohí predplatitelia Posla, to predstavitelia Spolku Tranovský a Asociácie slobodných zborov nevysvetlili. V každom prípade sa ale potvrdzuje, že aktivity Spolku Tranovský a Asociácie slobodných zborov sú personálne, obsahovo a administratívne previazané tým najužším možným spôsobom a teda nie iba predstavitelia Spolku Tranovský, ale aj jednotliví farári a farárky, aktivizujúci sa v Asociácii slobodných zborov, sa žiaľ aktívne podieľali na sabotáži proti vlastnému vydavateľstvu a teda i proti vlastnej cirkvi.

 Veľké množstvo predplatiteľov si evidentne Evanjelický posol Spolku Tranovský predplatilo v domnienke, že si predpláca Evanjelický posol spod Tatier. Časť z nich sa neskôr spamätala a svoje predplatné žiadala späť. Časť z nich mávla rukou a predplatený časopis začala odoberať. Áno, a ďalšej časti z nich sa obsah Evanjelického posla Spolku Tranovský zapáčil a stali sa jeho vernými čitateľmi. Pokiaľ sa nehaní a neklame na nich a na členov ich rodín, pokiaľ cirkevný bulvár píše o iných a netýka sa mňa, dovtedy je to v poriadku.

 Ešte pred niekoľkými rokmi Evanjelický posol spod Tatier vychádzal v náklade okolo osem tisíc kusov. Tak ako sa obsah Posla jednostranne radikalizoval, tak ako dlhodobo písal tendenčne o tých istých údajných kauzách, porušoval prezumpciu neviny, urážal určitý vybraný okruh ľudí a stával sa vlastne súdnym tribunálom, tak ho predplatitelia, osoby alebo cirkevné zbory odhlasovali. Nerobili to len tak z trucu, z nepriateľstva, ale zo sklamania nad obsahom novín. Mnohí farári mali napríklad skúsenosť, že je obrovským problémom zobrať nepredané kusy do domova dôchodcov či do nemocnice, pretože by bolo hanbou, keby sa takýto obsah dostal do rúk našim nemocným seniorom či zdravotníckemu personálu. Za niekoľko rokov sa redakcia Evanjelického posla spod Tatier zaslúžila o stratu asi troch tisícov predplatiteľov. Tých v roku 2019 zostalo asi päť tisíc. Motivovať tých, ktorý časopis odhlásili znova k odoberaniu Posla, presvedčiť ich, že je už iný a prináša dobré čítanie, bude veľmi ťažké.

 Predplatiteľský kmeň necelých päťtisíc predplatiteľov Evanjelického posla spod Tatier sa vznikom novín Evanjelický posol Spolku Tranovský, premenovaných na Lutherus rozčesol na dve polovice, po niečo vyše dvetisíc predplatiteľov. Dovoľujeme si zdôrazniť, že v tejto chvíli nehodnotíme iba počty, komu koľko zostalo. Hovoríme o hrozbe ktorá tým reálne nastala, že Tranoscius finančne skolabuje a neprežije. Tí, ktorí založili Spolok Tranovský veľmi dobre vedeli, že Tranoscius mal životne dôležitý príjem pre svoju činnosť z predplatného Posla. A že kritické množstvo predplatiteľov, pri ktorom sa celému vydavateľstvu ešte ako – tak dobre dýcha, je päťtisíc predplatiteľov. A že ak sa toto množstvo citeľne zníži, môže to mať pre celé vydavateľstvo fatálne dôsledky. V tomto spočíva perverzia projektu Spolok Tranovský, Evanjelický posol Spolku Tranovský a v konečnom dôsledku Asociácie slobodných zborov: títo naši bratia a sestry si boli plne vedomí toho, že tým, čo robia, môžu priviesť Tranoscius k zániku a neodvratne poškodiť záujmy evanjelickej cirkvi, nech už ju vedie ktokoľvek. Aj tak útok voči Tranosciu zosnovali a zrealizovali. Urobili to dokonca ako jeho zamestnanci, či ako členovia jeho orgánov! V roku 2020 na Valnom zhromaždení Tranoscia budú títo ľudia vystupovať v úlohe ustarostených a Tranosciu lojálnych akcionárov, ktorým záleží sa finančnej kondícii Tranoscia a obávajú sa o jeho dobro. Rozum bude zastavovať nad tým pokryteckým divadlom. Akcionárka, jedna z čelných aktivistov Asociácie slobodných zborov v diskusii vyhlási, že Tranoscius nie je žiadna misijná organizácia, ale akciová spoločnosť, teda obchodná spoločnosť, ktorej cieľom je tvoriť zisk. O misiu nech sa stará cirkev. Ona je zvedavá iba na čísla, iba na zisk. Keďže však Asociácia a bývalé vedenie Tranoscia tým najužším možným spôsobom spolu súvisia, potom aj táto sestra, dôležitý článok Asociácie slobodných zborov, svojim počínaním ovplyvnila to, že Tranoscius – zhruba povedané – už v súčasnosti neprijme na predplatnom od svojich predplatiteľov 92 tisíc eur ročne, ale iba 46 tisíc eur. V roku 2016 táto istá sestra z pozície generálneho právneho zástupcu ECAV radila orgánom Reformaty čo majú urobiť pred príchodom daňovej kontroly do Reformaty. Pripravovala ich na dôsledky daňovej kontroly, na daňový doplatok, penále a pokutu. Namiesto toho, aby aj ona pomáhala účtovnej situácii lepšie porozumieť a riešiť ju bez takých veľkých finančných dopadov na Reformatu, a tým vlastne na celú cirkev. V našej malej cirkvi skutočne všetko súvisí so všetkým.

 Orgány Tranoscia, ale aj predstavitelia Evanjelickej cirkvi museli na novú situáciu so vznikom konkurenčných novín reagovať, nielen z hľadiska úniku údajov z databázy predplatiteľov Posla, ale aj po tom, ako dňa 13.8.2019 podal Spolok Tranovský na Úrad priemyselného vlastníctva SR prihlášku na priznanie právnej ochrany ochrannej známke „Tranovský evanjelický kalendár“. Vydanie tohto klasického titulu Tranoscia avizoval aj na stránkach novín Evanjelický posol Spolku Tranovský. Vieme si predstaviť dva Tranovského kalendáre v jednej cirkvi? Predsedníctvo ECAV v mene ECAV – a kto iný, v mene koho iného? – v záujme ochrany ochranných známok, ktoré sú považované za dedičstvo evanjelickej cirkvi a v záujme predísť nekalému konaniu, aké jasne preukázali osoby okolo Spolku Tranovský a Asociácie slobodných zborov, sa stalo prihlasovateľom a majiteľom ochranných známok: Tranovský evanjelický kalendár, logo Tranoscia, Evanjelický posol spod Tatier a skratky EPST. Na základe dohody medzi ECAV a Tranosciom má Tranoscius a. s. zároveň široké, územne, vecne a časovo neobmedzené, bezodplatné licenčné oprávnenie na ich používanie. Zároveň Tranoscius podal trestné oznámenie na neznámeho páchateľa z dôvodu podozrenia z odcudzenia elektronického znenia obsahu článkov Evanjelického posla spod Tatier č. 26/2019, ako aj údajov z databázy predplatiteľov a ich odovzdania Spolku Tranovský. Predstavenstvo Tranoscia požiadalo dňa 30.8.2019 Okresný súd v Banskej Bystrici o vydanie neodkladného opatrenia, ktorým by zamedzil Spolku Tranovský ohrozovať a poškodzovať práva Tranoscia. Na základe tohto súd vydal neodkladné opatrenie, ktorým okrem iného zakázal Spolku Tranovský, Asociácii slobodných zborov, osobám Ľubomírovi Turčanovi, Jaroslavovi Mervartovi, Martine Kováčikovej a Zuzane Zimániovej v súvislosti s prípravou, tlačou, vydaním, distribúciou, predajom a reklamou používať značky Evanjelický posol, Tranovský evanjelický kalendár, Hrad prepevný, Spolok Tranovský a skratky EPST a ECAV. Proti tomuto neodkladnému opatreniu sa Spolok Tranovský, Asociácia slobodných zborov i štyri vyššie menované osoby odvolali. Krajský súd v Banskej Bystrici dňa 28.4.2020 rozhodnutie Okresného súdu potvrdil. V mnohým nasledujúcich článkoch v bývalých novinách Evanjelický posol Spolku Tranovský premenovaných na Lutherus či na stránkach Asociácie slobodných zborov bolo toto rozhodnutie súdu dezinterpretované, prekrúcané a vysmievané. Nie je pravdepodobné, že by z hľadiska vlastnej inteligencie rozhodnutiu súdu dotyčné osoby nerozumeli. Bolo súčasťou ich ďalších provokácií prezentovať pred verejnosťou názory a štýl písania v zmysle, že *„je zakázané a už nikdy nesmieme použiť skratku ECAV“* a pod. Smutné je prezentovať medzi členmi cirkvi, medzi *Pánovými najmenšími* takýto druh primitivizmu. Ešte smutnejšie je sledovať, ako sa mnohí ľudia – i farári s vysokoškolským vzdelaním, ktorí sú z podstaty svojho poslania vodcovskými autoritami – nevedia od tohto primitivizmu oddeliť, ale pridávajú sa k nemu.

 Na záver tejto časti uveďme dva citáty z rozhodnutia Krajského súdu: *„... odporcovia (pozn. – Spolok Tranovský, Asociácia slobodných zborov, Ľubomír Turčan, Jaroslav Mervart, Martina Kováčiková a Zuzana Zimániová) neboli oprávnení využiť tento názov (pozn. – Evanjelický posol Spolku Tranovský) za účelom úspešnej distribúcie vlastného časopisu. Ani následná zmena časopisu EP Spolku Tranovský na ´Lutherus´ nemôže byť dôkazom toho, že odporcovia nechceli zneužívať označenie Évanjelický posol´. Odporcom nič nebránilo nazvať svoj časopis ´Lutherus´ od počiatku ... predchádzajúce konanie odporcov vykazuje znaky plánovania protiprávneho stavu do takej miery, že je odôvodnené, aby im do vydania rozhodnutia vo veci samej okresný súd nariadil zdržanie sa konania porušujúceho práva navrhovateľa“. „Už zo skutočnosti, že odporcovia zvolili názov pre svoj časopis Evanjelický posol Spolku Tranovský, aby mohli využiť tú istú skratku, naznačuje, že ich konanie bolo vopred premyslené a cielené. Ako také bolo preto v rozpore s dobrými mravmi súťaže a okresný súd rozhodol správne, ak nariadil zdržiavací výrok“.*

 Celý tranosciovský rok 2019, no hlavne jeho druhá polovica od Valného zhromaždenia dňa 28.6.2019, kde boli zvolení noví členovia orgánov Tranoscia (predstavenstvo: Eva Bachletová, Ján Hroboň, Tomáš Hyben – zástupca predsedu, Ján Jančo, Martin Miti Kováč, Jaroslav Pilát, Roman Porubän, dozorná rada: Ján Bunčák - predseda, Martin Beňuch, Ján Paciga), bola podrobne popísaná v jednotlivých správach na Valné zhromaždenie Tranoscia za rok 2019 (Liptovský Mikuláš, 26.6.2020). Oplatí sa ju pozorne čítať, či už na webe Tranoscia, alebo v Evanjelickom posli spod Tatier č. 27 – 28/2019. Jednotliví referujúci – Tomáš Hyben – Správa predstavenstva o vedení obchodnej spoločnosti a o stave majetku za rok 2019, Jaroslav Pilát – právne aspekty riadenia spoločnosti, Ján Jančo – Ekonomické aspekty riadenia spoločnosti, Eva Bachletová – Evanjelický posol spod Tatier, Martin Miti Kováč – Podnikový archív a historická knižnica, či Ján Bunčák – Správa Dozornej rady spoločnosti Tranoscius, a. s. – podávajú skutočne plastický obraz toho, v akom stave sa nachádzal Tranoscius ku 28.6.2019, aká je skutočná kondícia nášho vydavateľstva, aká bola úroveň lojality voči Tranosciu i voči vlastnej cirkvi zo stany bývalých zamestnancov a členov orgánov Tranoscia, a s čím všetkým sa nové vedenie Tranoscia muselo vysporiadať.

 Čítame napríklad o preberaní úradnej agendy firmy, o *„prebytočnej technike“*, ktorá odpredaná alebo prosto odpísaná zrejme dobre slúži potrebám novín Lutherus. O nájomnej zmluve za peniaze Tranoscia zrekonštruovaných nebytových priestorov vo vlastníctve Tranoscia, prenajatých Spolku Tranovský. O prijatých dodatkoch k pracovným zmluvám pre bývalých zamestnancov Tranoscia, o následných vlastných výpovediach týchto zamestnancov Tranoscia, o im vyplatenom odstupnom a o ich plynulom prechode do novej mediálnej firmy, ktorú *„poctivo vybudovali a postavili na nohy“* v čase svojho zamestnania v Tranosciu – do Spolku Lutherus a novín Lutherus.

 Čítame o nečakanej nešťastnej situácii – hacknutí , odcudzení a zaheslovaní všetkých údajov na serveri spoločnosti, vrátane samotného účtovníctva firmy a jednotlivých predajní, ktoré bolo spôsobené neaktualizovaním antivírového programu. O následnom improvizovanom predaji v predajniach a neuveriteľne prácnom rekonštruovaní celého účtovníctva od januára 2019, ktoré bolo hotové až vo februári 2020. O kreatívnej tvorbe účtovného zisku spoločnosti, ktorý vznikal vystavovaním faktúr za nikdy nevyskladnený a nedodaný tovar a ich neskorším následným dobropisovaním – napríklad cirkevnému zboru Merník, alebo nevytváraním opravných položiek ku skladovým zásobám. Teda o tejto tieňohre, ktorá navodzovala zdanie, že Tranoscius končí účtovný rok so ziskom. O nepopulárnom strategickom rozhodovaní nového manažmentu ohľadom zatvorenia niektorých predajní, ktoré dlhodobo produkovali stratu. O vymáhaní pohľadávok Tranoscia v celkovej výške 45 000,- eur od neplatičov faktúr, či riešení absolútne zanedbaného stavu historickej knižnice. To všetko v atmosfére straty polovice predplatiteľského kmeňa Evanjelického posla spod Tatier, nutnosti vyplatiť odstupné bývalým zamestnancom, nutnosti zabezpečiť personálne vedenie spoločnosti a redakcie Evanjelického posla spod Tatier, paralelne so zabezpečením výroby, tlače, distribúcie novín a komunikácie s dezorientovanými predplatiteľmi, riešenia výpadku dôležitej pozície skladníka, nutnosti riešiť súdne a právne záležitosti spoločnosti, a čeliť celkovej otrasenej situácii v chode spoločnosti.

 Vďaka patrí všetkým novým členom orgánov Tranoscia, ktorí až do tejto doby prežili mimoriadne hektický rok. Nie iba čo sa týka cestovania a povinností, ale aj znášania útokov a nepríjemností. Zvlášť vďaka za mimoriadne nasadenie patrí br. Tomášovi Hybenovi, zástupcovi predsedu predstavenstva a Jaroslavovi Pilátovi, členovi predstavenstva, od júna 2020 predsedovi predstavenstva Tranoscia. Poďakovanie patrí aj br. Vladimírovi Ferenčíkovi, že prijal pozíciu riaditeľa spoločnosti vo veľmi kritickom čase (júl – december 2019), br. Richardovi Cedzovi, ktorý viedol spoločnosť v januári – apríli 2020 a Petrovi Gärtnerovi, ktorý sa stal riaditeľom v máji 2020 a je ním dodnes. Na Valnom zhromaždení Tranoscia 26.6.2020 mohol predseda predstavenstva Tranoscia obrazne ale fakticky verne konštatovať, že spoločnosť Tranoscius je ako loď už vyvedená z najzradnejších útesov, ale more je ešte stále veľmi veľmi búrlivé.

 Chceme povzbudiť tých, ktorí v minulosti odhlásili odber Evanjelického posla spod Tatier, aby sa k predplatnému opäť vrátili, prípadne aby si zriadili elektronický odber novín. Po dlhých, stresujúcich rokoch, kedy každé nové číslo Posla so sebou prinášalo otázku, kto starý alebo kto nový a ako bude v Posli očiernený, a kam až klesne úroveň novín so 110 ročnou tradíciou, sa nová redakcia Posla cielene rozhodla nevenovať sa žiadnej konfrontácii. Veď tak by Posol znova nerobil nič, iba donekonečna musel vysvetľovať lži a polopravdy z Lutherusu. Radšej znesme krivdu, ako sa donekonečna pokúšať vysvetľovať demagógiu.

 Je zarážajúce, že aj takýto úplne nekonfrontačný obsah Posla je čitateľmi Lutherusu nazývaný *„Posol klame a Lutherus píše pravdu“*. Niektorí odoberanie Lutherusu zahrňujú pod ospravedlnenie, že *„chcú poznať aj opačný názor“.* Dobre sa číta *„opačný názor“*, pokiaľ ide o bulvárne informácie o iných ľuďoch. Je to príťažlivé, elektrizujúce, dokonca zábavné a svet sa chce baviť. Úplne inak by čitatelia premýšľali, ak by si predstavili že ten, o ktorom sa v novinách klame a kto je urážaný, sú oni sami, či ich najbližší. Je napokon veľmi smutné, koľkých evanjelikov priťahuje bulvárne čítanie, ktoré im ponúka Lutherus.

**11.5 Reformata.**

 Akoby ústrednou témou posledných rokov, rovnako v prostredí ľudí, ktorí tejto téme rozumejú ako aj tých, ktorí jej absolútne nerozumejú, je spoločnosť Reformata s. r. o., spravujúca spoločný majetok evanjelickej cirkvi. Daňová kontrola, ktorá bola v spoločnosti ukončená na jeseň 2018, vyústila do povinnosti Reformaty zaplatiť štátu 72 836,- eur. Z nich 41 671,- eur bolo dorubenie dane za roky 2012, 2013 a 2014. 16 206,- eur bola pokuta za uvedenie nižšej dane. 14 959,- eur bola pokuta za porušenie zákona o účtovníctve. Naratív, ktorý z toho vznikol a ktorý bol potom Asociáciou slobodných zborov, Lutherusom a anonymami v roku 2019 donekonečna opakovaný znel, že sedemdesiattisíc bolo z Reformaty ukradnutých a že nové vedenie cirkvi zakrýva podvody v Reformate. Toto tvrdenie koluje ako zaručená pravda. Vyvoláva zúfalstvo hlavne u starších členov cirkvi.

 Pripomeňme, že v kontrolovaných rokoch 2012 a 2013 boli konateľmi spoločnosti br. Jaroslav Mlynár a Vladimír Daniš, ktorí konali spoločne. Drvivá väčšina negatívnej mediálnej pozornosti sa sústreďuje výlučne na br. Vladimíra Daniša, akoby bol jediným konateľom spoločnosti on. Konateľkou spoločnosti v kontrolovanom roku 2014 (od 3.10.2014) bola ses. Dagmar Valovičová, ktorá konala samostatne. Jej sa nevenuje žiadna pozornosť. Z prípadu zmizla, akoby konateľkou spoločnosti nikdy nebola. Toto všetko sú indície napovedajúce, že v tomto prípade napokon nešlo ani tak o účtovníctvo, ako o čistú politickú akciu. Jeho účelom bolo prezentovať br. Vladimíra Daniša ako zlodeja, potrestať ho *„legálne“*, zbavením úradu dištriktuálneho dozorcu a teda i vylúčením z generálneho presbyterstva a k tomu *„naturálne“*, masívnou verejnou diskreditáciou hlavne cez Evanjelický posol. Následne do procesu diskreditácie zatiahnuť aj ďalší okruh ľudí, ktorí sa profilovali ako kandidáti vo voľbách 2018 a neskôr vytvorili nové generálne predsedníctvo cirkvi. To malo údajne kryť podvody v Reformate. Reformata však mala v rokoch 2012 – 2014 svoj vrcholný orgán – Valné zhromaždenie spoločnosti – v kolektívnej osobe Generálneho presbyterstva. Po presadení právne spornej zmeny od 4.10.2014 bolo Valným zhromaždením Reformaty predsedníctvo ECAV, br. Miloš Klátik a Imrich Lukáč. Tí priamo a výlučne zodpovedali za chod spoločnosti. Členmi dozorného orgánu boli v daňovou kontrolou sledovanom období 2012 – 2014 Ján Bakalár, Daniel Ďuračka, Dušan Vagaský a Vlastimil Synak. V období od roku 2014 to boli predsedníctvu cirkvi resp. Valnému zhromaždeniu Reformaty absolútne lojálne osoby br. Jaroslav Mervat a Oľga Duchová, niekoľko mesiacov tiež Ľuboš Pavelka, ktorého neskôr nahradila ses. Mária Oráčová. Všetko mali vo svojej výkonnej a kontrolnej moci tieto osoby, zodpovedné za stav, rozhodnutia, hospodárenie a kontrolu spoločnosti. Ako mohli za takýchto okolností Eľko a Brozman, bez žiadneho reálneho dosahu na orgány Reformaty kryť údajné podvody v nej, to sa už radovému evanjelikovi vysvetlené nie je.

##  Zopakujme teda, ako boli usporiadané dôležité udalosti na ich časovej osi a aký bol ich význam. Vedome vynechajme dátumy niekoľkých trestných oznámení, konaní na súdoch a iných právnych iniciatív (napríklad dokonca smerom ku Generálnej prokuratúre, kde predsedníctvo cirkvi chcelo osobne intervenovať). Tie sa intenzívne križovali, boli po právnej stránke pedantne manažované, samozrejme stáli mnoho peňazí a smerovali proti bývalým konateľom br. Jaroslavovi Mlynárovi, Vladimírovi Danišovi a účtovníčke ses. Jane Danišovej.

 Dňa 3.10.2014 sú z funkcií konateľov spoločnosti odvolaní br. Jaroslav Mlynár a Vladimír Daniš. Konateľkou sa stáva ses. Dagmar Valovičová ( od 3.10.2014 do 31.5.2017) a neskôr Štefan Sabol (vznik funkcie 25.1.2016, zapísaný v Obchodnom registri 16.7.2016, do 13.8.2019).

 Dňa 28.1.2015 bol ukončený pracovný pomer s br. Vladimírom Danišom (zmenené na 31.1.2015) a 28.2.2015 bola ukončená zmluva o vedení účtovníctva so ses. Janou Danišovou. 3.2.2015 bol prijatý do pracovného pomeru účtovník, neskôr zároveň konateľ spoločnosti br. Štefan Sabol.

 Zo strany nového vedenia spoločnosti došlo k dvom objednávkam na posúdenie účtovníctva spoločnosti nezávislými audítormi. Správu audítorky za r. 2012 – 2013 vypracovala Ing. Valéria Hanzelová dňa 23.4.2015. Nemala však všetky podklady na vykonanie auditu, pretože jej ich br. Štefan Sabol neodovzdal, čo potvrdil aj pred synodálnou komisiou dňa 9.3.2019. Znalecký posudok za r. 2012 – 2014 vypracoval dňa 30.9.2016 Znalecký ústav Ekonomickej univerzity v Bratislave dňa 30.9.2016. Ten istý Znalecký ústav vypracoval dňa 30.6.2017 znalecký posudok vo veci súdneho konania vo veci účtovných dokladov spoločnosti Reformata. Ten bol totožný so znaleckým posudkom z roku 2016, no v súdnom konaní nikdy nebol predložený. Dokumenty konštatujú v účtovníctve spoločnosti a r. 2012 – 2014 nedostatky.

 Dňa 14.6.2016, teda celý rok a tri mesiace pred požiadaním o daňovú kontrolu na svoj vlastný subjekt, zasiela vtedajšia generálna právna zástupkyňa ECAV ses. Anna Drobná email niekoľkým osobám, okrem iných aj br. Milošovi Klátikovi, Imrichovi Lukáčovi a konateľovi br. Štefanovi Sabolovi. Píše im *„ohľadom prípadnej kontroly daňového úradu v Reformate“*. Navrhuje predsedníctvu ECAV prijať tieto opatrenia: „*Zabezpečiť, aby príjmy z nájmu nehnuteľností spravovaných Reformatou dochádzali na účet ECAV, tie, ktoré už došli, previesť na účet ECAV. K takémuto účtu zabezpečiť dispozičné právo pre Reformatu. Z tohto účtu môže Reformata uhrádzať výdavky spojené so správou nehnuteľností. Vyúčtovanie týchto finančných prostriedkov na tomto účte vykoná Reformata do 28.2. nasledujúceho roka. Presmerovanie platieb z nájmu na účet ECAV vykonať jednostranným oznámením nájomcom o zmene platobných dispozícií pre úhradu nájomného (nové číslo účtu plus variabilný symbol). Ak tomuto opatreniu bráni uzavretá zmluva o správe, urobiť k nej dodatok. Až keď nebudú finančné prostriedky, patriace ECAV, na účtoch Reformaty, môže byť daňová kontrola. Ináč hrozí, že prípadná pokuta z DÚ bude zaplatená z prostriedkov ECAV“.*

 Predsedníctvo ECAV následne svojim uznesením č. 6 zo dňa 29.6.2016 k „*listu GPZ č. 1437/2016 – k účtovaniu nájmov a preúčtovaniu majetku, berie na vedomie stanovisko GPZ, odsúva ho na zasadnutie VZ Reformata.“.*

 Týmto sa presvedčujeme, ženamiesto úsilia nových konateľov presvedčivo a efektívne komunikovať s bývalou účtovníčkou a bývalými konateľmi, vysvetliť si sporné záležitosti v účtovníctve, resp. podať opravné daňové priznania, orgány Reformaty, teda jej valné zhromaždenie – br. Miloš Klátik, Imrich Lukáč, dozorná rada – br. Jaroslav Mervart, ses. Oľga Duchová a Mária Oráčová a konateľ br. Štefan Sabol odsúhlasia oznámenie daňovému úradu, že v spoločnosti Reformata sú účtovné nedostatky a pozývajú ich na kontrolu. Pritom dobre vedia, že na jej konci budú zrejme vysoké finančné sankcie. Aj tak do toho podniku idú. Nie je im ľúto finančných prostriedkov. Nie sú ich. S vlastným majetkom vo vlastnej firme by si určite takto nepočínali. Vedia ale, že na konci tohto celého bude akoby nezmazateľná vina Vladimíra Daniša. A v budúcnosti celého radu ľudí, ktorí sa ocitnú v jeho blízkosti. Bude sa dať tvrdiť, že s ním paktovali, že ho kryli. Každá zmienka o Reformate bude kontroverzná a ťažko sa bude z tieňa Reformaty vymaniť.

 Z tohto hľadiska to bol riskantný, morálne úbohý, ale strategicky geniálny ťah. Vyšiel do poslednej bodky. Dnes je množstvu ľudí, čítajúcich Lutherus, ktorí si vôbec nevedia predstaviť fungovanie Reformaty akoby úplne jasné, že Eľko s Brozmanom zakrývali podvody v Reformate. Dokonca už aj Vladimír Daniš sa z tohto prípadu stráca a pozornosť sa presúva smerom k iným protagonistom. Čokoľvek oni dvaja o Reformate tvrdia, vždy to bude tak, že viac alebo menej zavádzajú, nemajú čisté svedomie. Tento ťah stál Reformatu a našu cirkev 71 tisíc eur...

 Orgány, ktoré vyšetrovali opakované trestné oznámenia na oboch konateľov a účtovníčku, a ktoré opakovane konštatovali, že sa žiadny trestný čin nestal a žiadne finančné prostriedky nikto nespreneveril, boli teraz akoby nahradené rozhodnutím daňového úradu o doplatení dane, pokute a penále. Toto má čitateľ pochopiť ako krádež a spreneveru, ako mu to vyplýva z mnohých mediálnych tvrdení o podvodoch v Reformate.

 Dňa 22.9.2017 teda oznámil vtedajší konateľ spoločnosti Reformata br. Štefan Sabol Daňovému úradu Bratislava, že v zmysle Správy audítorky i Znaleckého posudku boli v účtovníctve spoločnosti Reformata zistené nedostatky, ktoré nevie odstrániť. Odôvodnil to tým, že bývalou účtovníčkou ses. Janou Danišovou mu nebolo predložené účtovníctvo v elektronickej podobe. V tom čase mal však k dispozícii kompletné účtovníctvo v písomnej podobe. Okresný súd v Senici konštatoval, že mu bolo kompletne odovzdané najneskôr 6.3.2016. Nakoľko sú písomná a elektronická podoba účtovníctva rovnocenné, je zrejmé, že br. Sabol mal v čase zaslania svojho Oznámenia k dispozícii kompletné účtovníctvo spoločnosti Reformata.

 25.1.2018 bola zahájená daňová kontrola v Reformate za roky 2012, 2013 a 2014. Účtovníčka ses. Jana Danišová k nej nebola prizvaná.

 15.6.2018 televízia TA3 odvysielala šot, v ktorom informovala o dorubení dane a pokute spoločnosti Reformata, aj keď daňová kontrola ešte nebola ukončená a rozhodnutie bolo vydané až 17.9.2018.

 Od momentu, kedy br. Sabol zistil údajné chyby v účtovníctve, do podania Oznámenia daňovému úradu, uplynul viac ako jeden rok. Za ten čas konateľ po zistení možných nedostatkov v účtovníctve nevykonal žiadne kroky vyžadované od konateľa Zákonom o účtovníctve, Postupmi účtovania a Daňovým poriadkom, ktorými by tieto nedostatky odstránil a zmiernil škodu, ktorá hrozila spoločnosti. Namiesto týchto krokov žiada daňový úrad o vykonanie kontroly. Konatelia mali zabezpečiť opravu zistených chýb v účtovníctve spôsobom podľa Zákona o účtovníctve a Postupov účtovníctva. Zároveň pre prípad, ak v dôsledku uvedených chýb došlo k odvedeniu príslušných daní v nesprávnej výške, mali vzniknutú situáciu riešiť podaním dodatočných daňových priznaní za príslušné zdaňovacie obdobia. Promptné riešenie vzniknutej situácie by malo za následok nižšiu výšku pokuty hroziacej za uvedené nedostatky. Konatelia si však uvedenú povinnosť nesplnili. Týmto došlo k porušeniu povinnosti vtedajších konateľov spoločnosti ses. Valovičovej a br. Sabola konať s odbornou starostlivosťou v záujme spoločnosti Reformata.

 Ústrednou pointou prípadu s daňovou kontrolou ale je, že sankcie uložené Reformate súviseli s faktom, že v posudzovanom období odpisovala Reformata technické zhodnotenie nehnuteľností vo vlastníctve ECAV. V zmysle výsledkov daňovej kontroly malo ísť zo strany Reformaty o neoprávnené odpisy. Z protokolov z daňovej kontroly vyhotovených dňa 6.8.2018 vyplýva, že dôvodom neuznania oprávnenosti daňových odpisov bol fakt, že kontrolórom nebola predložená zmluva odôvodňujúca odpisovanie technického zhodnotenia nehnuteľností v majetku ECAV. V zápisnici je uvedené, že Spoločnosť uvedený spôsob odpisovania technického zhodnotenia nehnuteľností nevedela vysvetliť! Napriek tomu k daňovej kontrole neprizvali účtovníčku, ktorá toto obdobie účtovala, ani bývalých konateľov. Kontrolóri dospeli k záveru, že takáto nájomná zmluva uzavretá nebola.

 Pripomeňme teda, že dňa 10.1.2012 bola medzi ECAV a Reformatou uzavretá Zmluva o nájme a podnájme nebytových priestorov, v zmysle uznesenia generálneho presbyterstva č. 26/2-2012 písmeno a). Jej predmetom bol prenájom nehnuteľného majetku vo vlastníctve ECAV spoločnosti Reformata. Jednalo sa o nehnuteľnosti, ktorých technické zhodnotenie spoločnosť Reformata odpisovala v období účtovných rokov 2012-2014. V čl. V. bode 1.2 Nájomnej zmluvy ECAV, ako vlastník, súhlasí s odpisovaním vykonaného technického zhodnotenia prenajatých nehnuteľnostiach spoločnosťou Reformata! Zmluvu za ECAV podpísali br. Miloš Klátik a Pavel Delinga. Prinášame ju v prílohe tejto správy.

 Táto nájomná zmluva preukazuje skutočnosť, že odpisy technického zhodnotenia prenajatých nehnuteľností boli spoločnosťou Reformata vykonávané v súlade s ustanoveniami Zákona o dani z príjmov. Daňovej kontrole bola predložená neplatná zmluva, ktorá sa nevzťahovala na kontrolované obdobie. Platná nájomná zmluva na kontrolované obdobie, podpísaná Milošom Klátikom a  Pavlom Delingom, podľa ktorej mohla spoločnosť Reformata odpisovať technické zhodnotenie, nebola daňovej kontrole predložená.

 Ako vyplynulo z protokolov z daňovej kontroly, br. Sabol v priebehu daňovej kontroly nerozporoval záver daňových kontrolórov o neexistencii nájomnej zmluvy. Vzhľadom na značnú výšku týchto odpisov je možné očakávať od konateľa konajúceho s odbornou starostlivosťou a zároveň účtovníka v jednej osobe, že bude zisťovať, prečo sa odpisovanie dialo. Br. Sabol sa na toto nedopytoval. Absolútne tiež nerozumieme, prečo ho o existencii nájomnej zmluvy neinformoval jej signatár, generálny biskup Miloš Klátik. Otázkou existencie nájomnej zmluvy sa br. Sabol začal zaoberať až 4.10.2018, kedy zaslal bývalým konateľom br.  Danišovi a Mlynárovi a bývalej účtovníčke ses. Danišovej výzvy na vysvetlenie nedostatkov, o ktorých mal vedomosť už minimálne od 2.8.2018. V zápisnici sa tieto nedostatky výslovne uvádzajú. Zároveň v čase odoslania uvedených výziev už plynula 30 dňová lehota na podanie odvolania voči rozhodnutiam daňového úradu o zistených rozdielov dane (od 17.9.2018), ako aj odvolania voči rozhodnutiu o uložení úhrnnej pokuty (od 20.9.2018). Vzhľadom na tieto skutočnosti bolo vysoko pravdepodobné, že do uplynutia odvolacích lehôt sa už bývalé vedenie ani bývalá účtovníčka nestihnú k výzvam vyjadriť.

 Vyššie spomínané udalosti a fakty mali za následok dorubenie dane Daňovým úradom vo výške 41 671,- eur a uloženie tiež pokút vo výške 16 206,- eur a 14 959,- eur. Práve na tie sa vzťahuje uznesenie synody v Prešove r. 2019 č. 20-6: *Synoda odporúča orgánom ECAV v pôsobnosti VZ zistiť právne možnosti vymáhania sumy za sankcie vyrubené Daňovým úradom vo výške 31 164,- eur od zodpovedných členov orgánov spoločnosti Reformata, s . r. o., v období kontrolovanom daňovým úradom.* Naplniť toto uznesenie synody a naplniť ho s tým, že pamätáme na celý dejový kontext tohto prípaduznamená uvedomiť si, že prípad Reformata má na jednej strane účtovnícko – manažérsky rozmer, ale na druhej strane do očí bijúci politicko - morálny rozmer. Pri posudzovaní účtovnícko – manažérskeho rozmeru prípadu môžeme odborne debatovať o tom, aká bola kvalita vedenia účtovníctva, či výkonu zodpovednosti konateľov. Pri posudzovaní politicko - morálneho rozmeru prípadu si však uvedomujeme niekoľko závažných faktov. 1. Vtedajšie orgány Reformaty sa doslova hnali v ústrety daňovej kontrole. Prezentovali ju ako jedinú možnosť pri podozrení z trestnej činnosti konateľov a účtovníčky, aj keď v tom čase už jestvovali rozhodnutia vyšetrujúcich orgánov, že spáchanie žiadnych trestných činov nebolo preukázané. Napokon, všetky trestné oznámenia v tomto prípade boli zamietnuté. 2. Ani v priebehu daňovej kontroly, ani vzhľadom na jej závery a hroziace sankcie aktívne nekomunikovali s predchádzajúcou účtovníčkou a konateľmi. 3. Naopak, veľmi aktívne informovali verejnosť o nepriaznivom vývoji pre Reformatu (napr. br. Imrich Lukáč a jeho informovanie v TA3, nespomínajúc články v cirkevnej tlači). Porušovali prezumpciu neviny a hovorili o zodpovednosti a vine akoby výhradne Vladimíra Daniša. Na základe toho bol disciplinárne odsúdený na stratu funkcie dištriktuálneho dozorcu a teda i člena generálneho presbyterstva, čo malo byť zrejme rozhodujúce. Jeho meno sa stalo akoby synonymom toho najhoršieho, čoho je človek schopný sa dopustiť. 4. Vyvolali populizmus v štýle, akoby naša cirkev nebyť prípadu Reformata mala peniaze na všetko. To sa negatívne v cirkvi zúročí v roku 2020, keď bude pripravovaný zákon o financovaní cirkvi a cirkev bude mať byť mobilizovaná úplne k inej miere darcovstva. 5. Do prípadu sa im podarilo zatiahnuť aj nové vedenie cirkvi v úlohe spolupáchateľov akýchsi podvodov. Tieto fakty svedčia o politickom zneužití celého prípadu vzhľadom na voľby v roku 2018. Celú túto agendu potom preberie a bude ju živiť Asociácia slobodných zborov.

 Uveďme napokon ešte stručný prehľad toho, ako Reformata v rokoch 1997 - 2014 investovala do zveľadenia majetku ECAV a ako dokázala prispievať do spoločného finančného systému cirkvi:

**Investície do opráv budov a priestorov v rokoch 1997 – 2014:**

kompletná rekonštrukcia budovy na Lýcejnej ulici (Kollárova vila),

strecha na Svodarovej 3,

Vlčkova vila,

strecha a spojovací priestor a dva mezonetové byty v podkroví Palisády 46-48.

Vyčistenie parku v Beckovskej Vieske a odstránenie zrúcaniny starého kaštieľa.

Zakúpené boli byty na Marianskej a Šancovej ulici,

zakúpené boli pozemky v Beckovskej Vieske.

Bolo zrekonštruovaných niekoľko bytov a kancelárskych priestorov.

Generálna oprava budovy na Svoradovej 1 bola realizovaná prostredníctvom nájomcu Poľnoprofit, a.s.

**Prehľad niektorých investícií:**

kúpa bytu na Šancovej ul. 37 - 31 tis. eur

kúpa bytu na Mariánskej ul. - 44 tis. eur

rekonštrukcia Vlčkovej vily a nábytok - 157 tis. eur

rekonštrukcie bytov, strechy a mezonetov Palisády 46-48 - 252 tis. eur

Kollárova vila - 57 tis. eur

Panenská ul. - 14 tis. eur

Svoradova 1 - 65 tis. eur

Domov bielych hláv - 20 tis. eur

Dlhé diely - 3 tis. eur

Kúpa pozemkov - 15 tis. eur

**Prehľad poukázaných finančných prostriedkov cirkvi:**

rok 2003 poukázaný podiel na zisku - 37 168,43 eur

rok 2004 poukázaný podiel na zisku - 4 979,09 eur

rok 2005 poukázaný podiel na zisku - 16 596,96 eur

rok 2006 poukázaný podiel na zisku - 23 235,74 eur

rok 2007 poukázaný podiel na zisku - 9 958,18 eur

rok 2010 poukázaný podiel na zisku - 7 005,08 eur

rok 2011 poukázaný podiel na zisku - 140,61 eur a poukázaný nájom - 11 604,- eur

rok 2012 poukázaný nájom - 1 .604,- eur

rok 2013 poukázaný nájom - 37 904,- eur

rok 2014 poukázaný nájom - 37 904,- eur

**Spolu poukázala podiel na zisku - 99 084,09 eur**

**Spolu poukázala nájom - 99 016,08 eur**

Ďalej v období 1997 – 2014 spoločnosť Reformata darovala ECAV na zabezpečenie:

Reformačných dní - 332,- eur

Evanjelickej špeciálnej ZŠ internátnej pre hluchoslepé deti v Červenici - 332,- eur

Domovu detí Ľubietová - 332,- eur

CSS pre starších občanov Samaritán - 332,- eur

Cirkevnej ZŠ a Evanjelickému gymnáziu Dr. Martina Luthera v Bratislave - 332,- eur

Spolu darovala - 1 660,- eur

Spoločnosť Reformata formou asignácie podielu z daní darovala zariadeniam spadajúcim pod ECAV:

roku 2005 - 585,54 eur

roku 2006 - 557,62 eur

roku 2007 - 436,- eur

roku 2008 - 241,82 eur

roku 2009 - 85,08 eur

Spolu darovala - 1 906,06 eur

Reformata dotovala predajňu kníhkupectva na Palisádach v Bratislave, ktorá dlhodobo bola stratová. Strata za obdobie od prevzatia do 31.12.2014 bola približne 130 000,- eur.

Za roky 2015 až 2018 vznikla ďalšia strata predajne v objeme cca 35 až 50 000,- eur.

**11.6 Platy pracovníkov biskupských úradov.**

V dňoch 26.11. až 13.12.2018, teda v čase, keď predchádzajúce vedenie cirkvi odovzdalo úrad dočasnému vedeniu a nové vedenie cirkvi úrad ešte neprebralo, bola na GBÚ vykonaná kontrola odborom kontroly a inšpekcie Ministerstva kultúry SR. Zistila, že mzdový systém neordinovaných pracovníkov ECAV, schválený uznesením Generálneho presbyterstva 8e/2007 zo dňa 26.1.2007, je v rozpore s § 120 Zákonníka práce. Z kontroly vyplynuli povinnosti dodržiavať minimálnu mzdu a ustanovenia Zákonníka práce o započítavaní praxe. Mali sme vypracovať nové platové tabuľky zamestnancov, v ktorých minimálna mzda bude násobená príslušným koeficientom podľa dosiahnutého vzdelania a odbornosti, a zohľadniť dĺžku praxe zamestnancov vo svojom odbore. Takúto povinnosť by muselo splniť každé vedenie cirkvi, za ktorého by kontrola bola vykonávaná. Nové predsedníctvo cirkvi si nariadené úlohy splnilo k 1.5.2019. Následne Generálne presbyterstvo dňa 6.12.2019 prijalo Zásady ECAV na Slovensku k odmeňovaniu neordinovaných zamestnancov ECAV na Slovensku.

To, že platy zamestnancov ústredí sú nominálne vyššie ako platy ordinovaných, platilo vždy. A to, ako narástli, vyplývalo zo zistení kontroly Ministerstva kultúry a požiadaviek Zákonníka práce, ktoré sme museli rešpektovať. Asociácia slobodných zborov z tohto urobila ťažkú kauzu a štve evanjelickú verejnosť a hlavne farárov tvrdeniami, že pracovníci GBÚ prejedajú peniaze farárov. Ak by kontrola prišla o pol roka skôr a požadované úlohy by muselo splniť predchádzajúce vedenie cirkvi, s absolútnou istotou sa dá povedať, že o celej záležitosti by sa evanjelická verejnosť vôbec nedozvedela.

**11.7 Platy farárov a finančná kondícia cirkvi.**

 Novoprijatý Zákon o finančnej podpore činnosti cirkví a náboženských spoločností bol nádejou pre farárov na možné citeľné zvýšenie ich platov. Tri predsedníctva cirkvi sa k tejto téme stretli s členmi Výboru ZED dňa 5.11.2019. Obe strany predostreli návrhy nových platových tabuliek. Východiskom bolo, že kapláni musia dostať minimálnu mzdu (narástla o 60,- eur, na 580,- eur) a výzvou bolo, či by platy mohli byť navýšené na 1,4 násobok minimálnej mzdy (návrh ZED zohľadňujúci fakt, že farári majú vokátor a preto by nemuseli žiadať o uplatnenie koeficientu 1,6). Ak by sa tak stalo, všetky štátne prostriedky by sa minuli na platy farárov. Nezostali by žiadne prostriedky na to, čomu sa ľudovo hovorí „chod biskupských úradov“. Pod týmto pomenovaním nemyslíme iba náklady na réžiu troch budov, platy zamestnancov biskupských úradov a stravné lístky pre všetkých zamestnancov. Myslíme aj na finančné krytie všetkých našich spoločných programov, projektov, aktivít, podujatí a prác výborov a grémií. Teda na to, že sme jedna cirkev a máme v tomto svete spoločné plány a úlohy. Nazývajme to teda radšej *„spoločná služba“*.

 Práve v tomto bode diskusie sme si spoločne uvedomili nevyhnutnosť vzniku nového zákona o financovaní cirkvi, resp. vzniku centrálneho fondu, ktorý by za konkrétnych podmienok definovaných zákonom kumuloval finančné prostriedky a dotoval nimi nárast požiadaviek na platy farárov, a tiež by dotoval náklady na spoločnú službu cirkvi. 5.11.2019 tri predsedníctva cirkvi a Výbor ZED spoločne pripravili dočasné platové tabuľky platné pre rok 2020, v ktorých kaplán dostane minimálnu mzdu – doteraz totiž plat kaplánov nedosahoval výšku minimálnej mzdy. Platové stupne ostatných ordinovaných nemohli byť navýšené o pomernú sumu. Mohli rásť iba miernejšie. Zohľadňujú roky v službe a zastávanú funkciu. Formálne plat nepozostával z od seba oddelenej základnej mzdy, funkčného ohodnotenia a kvalitatívneho príplatku, ale všetky tieto položky sú obsiahnuté v jednej sume, no i tak presne identifikovateľné. Kvalitatívny príplatok bol stanovený vo výške 10% základného platu.

 Medzi duchovnými nevznikla všeobecná spokojnosť s mierou zvýšenia platu. Ale nikto nie je schopný rozdeliť desať jabĺčok desiatim deťom tak, aby každé dostalo jeden a pol jabĺčka. Farári, ktorí sú najdlhšie v službe, dostali iba o málo eur viac. Biskupi v desiatkach eur menej. V jeseni 2019 však odštartovala príprava nového zákona o financovaní cirkvi, ktorý by znamenal historický prelom v spôsobe, ako sa naša cirkev stará o seba samu. Jeho dobré nastavenie a prijatie je podmienkou vzniku nových a duchovným štedrejších platových tabuliek a dofinancovania permanentne finančne podvyživených oblastí spoločnej služby cirkvi. Bez pochybností tvrdíme, že každému z členov troch predsedníctiev cirkvi, členov Generálneho presbyterstva či Generálneho hospodárskeho výboru ide o to, aby farári dostali platy zodpovedajúce ich vzdelaniu, náročnosti práce a spoločenskému statusu a zároveň cirkev mala pokryté požiadavky na spoločnú službu.

 Zároveň sme v roku 2019 očakávali zvýšenie minimálnej mzdy na 652,- eur. Jasne sa črtalo, že cirkev musí vyprodukovať ročne asi milión a pol eur. To vytvára úplne nové nároky na nastavenie našej mentality, zvyku a schopnosti dávať. S úlohou toho všetko tvoriť, modelovať, vysvetľovať, motivovať, presadzovať a ísť s kožou na trh by sa musel popasovať každý, kto by cirkev v tomto čase viedol. Demagógovia sa samozrejme chytili aj tejto témy a v tomto čase, keď má byť cirkev jednotná a spoločne hľadať tie najlepšie riešenia v extrémne zložitej situácii a v krátkosti času, sa ju snažia na tejto téme trieštiť a provokovať ľudí do odporu. Vyťahuje sa Reformata, akési krádeže v nej, nenásytné, veľké a nič nerobiace GBÚ, centralizácia moci a podobné nezmysly. Prosíme, nedajme sa znechutiť, zastrašiť a demotivovať. Veríme, že spoločným úsilím sa dá aj táto situácia zvládnuť, dokonca – a to by sme chceli zdôrazniť najviac – veríme, že táto situácia môže paradoxne aj priniesť mnoho nového a vzácneho duchovného rozvlaženia a nadšenia do radov cirkvi. Veď v Písme nie je kresťanské dávanie predstavené ako hrozný a nepríjemný sprievodný znak toho, že máme dočinenia s Bohom, ale ako vďačná odpoveď na nekonečne cenné obdarovanie, ktorého sa nám zdarma dostalo v Pánovi Ježišovi Kristovi! Možno budeme prekvapení, ako pozitívne a s porozumením sa napokon naša cirkev postaví k tejto historickej úlohe – dávať citeľne viac, ako doteraz. A citeľne viac si vážiť, spoluangažovať sa a privlastňovať si aj všetko to, čo dobré sa v cirkvi môže diať.

 V ponovembrovej histórii našej cirkvi platil približne ten model, že štvrtinu nákladov na život cirkvi platil štát (mzdy a odvody duchovných a „prevádzka biskupských úradov“) a tri štvrtiny pochádzali od členov cirkvi a zo zdrojov cirkevných zborov. Historickou úlohou našej generácie je pričiniť sa o to, aby našich vlastných prostriedkov v rozpočte cirkvi bolo výrazne viac ako doteraz. Keď komunistický štát v roku 1949 prijal povestný Zákon o hospodárskom zabezpečení cirkví štátom, naši otcovia sa proti nemu radikálne postavili. Dobre vedeli, že takéto zamiešanie sa tretej osoby – štátu – do hospodárskych záležitostí cirkvi a *„materiálne garantovanie“* jej existencie a pôsobenia, bude znamenať v konečnom dôsledku narušenie prastarých, veľmi citlivých a funkčných vzťahov medzi cirkvou a jej členmi. A že tento defekt bude mať dlhodobé negatívne dôsledky, nebude sa ľahko odstraňovať. Cirkev má svoje materiálne a finančné potreby. Jej členovia ich majú vnímať, rozumieť im, oceňovať ich a podporovať. V dávaní preberajú osobný záväzok a zodpovednosť za úlohy, financované z vlastných peňaženiek. Ak tu bude stále niekto iný, kto sa o nás postará, nutne sa to premietne do vzťahu členov cirkvi k cirkvi samotnej a dokonca aj do vzťahu s Bohom. Angažovanosť, dobročinnosť, aktivita, lojalita, áno, láska k vlastnému spoločenstvu bude upadať a viera bude chladnúť, to je proste zákonitosť. Cirkev a jej členovia sú veľmi citlivé spojené nádoby. Dávanie je jedným zo spôsobov, ako sa toto spojenie buduje, formuje a udržuje. *Prejav Spolku evanjelických kňazov na Slovensku o návrhu zákona o štátnej úhrade osobných i vecných potrieb cirkvi*, známejší ako *Piešťanský manifest*, v článku 11 píše:

 *„Naša cirkev vidí osudné nebezpečenstvo i v tom, že ak by údovia cirkvi mali byť úplne oslobodení od priameho prispievania na riadne potreby svojej cirkvi a svojich cirkevných zborov, tým by sa mohol osudovo narušiť celý stáročný poriadok, zvyky, cit povinnosti voči cirkvi. Cirkev by bola vystavená tomu, že ak by vláda neskoršie razom vylúčila cirkev z tejto štátnej protekcie a zrušila by štátne hmotné vydržiavanie cirkví, napr. pri nejakej náhlej odluke cirkví od štátu, v takomto prípade by cirkvi razom stratili možnosť hmotnej existencie a mohli by sa dostať do ťažkej hmotnej krízy. Preto taký spôsob zdanlivého „odbremenenia“, v skutočnosti však odtrhnutia cirkvi od jej vlastného hmotného základu, kňazi evanjelickej cirkvi nikdy nemôžu pokladať za správne a oprávnené, musia to pokladať za neodôvodnený a neoprávnený zásah na škodu evanjelickej cirkvi“.*

 V tejto súvislosti pripomeňme, že našej cirkvi, čo sa týka budovania mentality darcovstva a hovorenia o dávaní ako o prirodzenej súčasti viery, ušlo dosť veľa vlakov. Dúfajme, že nie úplne všetky. Dnes sa už javí ako veľmi chvályhodné, že vedenie cirkvi v rokoch 1994 – 2006 prišlo s dosť zdôrazňovanou témou „kresťanského šafárenia“. Možno nebola docenená a prevedená do praxe života tak, ako mala byť. Avšak jej ovocím bolo napríklad založenie Fondu personálneho zabezpečenia, do ktorého mnohé cirkevné zbory prispievali. Ale neboli jasne stabilizované pravidlá fondu, ciele jeho využitia a citeľné efekty. K plneniu fondu sa preto nepridali všetci. Potom v rokoch 2006 – 2018 téma peňazí v cirkvi zatíchla. Zostala iba na rovine analytických úvah zosnulého br. Dušana Vagaského, resp. kabinetných úvah v Generálnom hospodárskom výbore. Nikdy ich nezaštítilo predsedníctvo cirkvi a nedalo im adekvátny záver, v zmysle *realizujme aspoň jednoduchý nástroj podporného fondu, začnime konkrétne pomáhať farárom a cirkvi.* Dalo sa nadviazať na Fond personálneho zabezpečenia. Namiesto toho, aby bol lepšie definovaný, obhájený v očiach cirkvi a zfunkčnený pre potreby duchovných a cirkvi, bol zrušený a zbytok jeho prostriedkov vrátený zborom. Aké by to bolo, keby bol do dnešných dní, možno desať súvislých rokov, disciplinovane napĺňaný! Naša priateľská cirkev, Českobratrská církev evangelická, má takýto Fond personálneho zabezpečenia od roku 1993. Už 27 rokov! Každý cirkevný zbor, ktorý chce mať vlastného farára, doň dnes prispieva ročne sumou v prepočte 6 400,- eur. Zbory začínali odvodom 1 000,- eur a keď v Česku v roku 2030 vznikne úplná finančná nezávislosť cirkvi od štátu, tento poplatok bude 27 200,- eur. To je cirkev, ktorá zápasí za svoje vlastné finančné zabezpečenie, prihovára sa členom cirkvi a mobilizuje ich! O našich vlastných peniazoch v našich vlastných peňaženkách sa na dvanásť rokov prestalo hovoriť. Keď sme túto tému v roku 2019 otvorili (Napríklad štyri pokračovania článku *Peniaze v cirkvi,* či článok *Päť percent a hlavu hore* v Evanjelickom posli spod Tatier na prelome rokov 2019 a 2020 a na jar 2020), dostalo sa nám od prívržencov Asociácie slobodných zborov reakcie, že o ničom nedokážeme hovoriť, iba o peniazoch, že za bývalého vedenia bolo na všetko dosť a že vedenie cirkvi dokázalo zohnať peniaze v zahraničí. To, čo napríklad naša bratská cirkev robí systematicky už 27 rokov, za plného pochopenia vedenia cirkvi s členmi cirkvi, to, čo už dlho robia naše susedné cirkvi na Sliezsku, v Maďarsku, Poľsku, my máme stihnúť za necelý rok, v roku naviac 2020 limitovaní koronou a všeobecne v stave malej občianskej vojny. Nepriznáme si, že túto dôležitú tému, tému permanentného finančného podvyživenia našej cirkvi sme podcenili, bezbolestne, elegantne sme ju obišli a teraz nás to dobehlo. Namiesto toho sa mnohí tvária sebavedome a snažia využiť každú čiastočku tejto diskusie na hejtovanie. Tí, ktorí chcú prispieť niečím konštruktívnym tvrdia, že „*brat Vagaský o tom v minulosti písal“,* alebo že „*na Generálnom hospodárskom výbore sa o tom hovorilo, ale br. Brozman a Daniš to zastavili“*. Samozrejme, veď kto iný by mal takú moc?

 Dúfame, že táto synoda bude myslieť na budúcnosť cirkvi, na jej potreby, na hľadanie rozumného spôsobu ich zabezpečenia a prijme dobré rozhodnutie ohľadom zákona o financovaní cirkvi.

**11.8 Personálne obsadenie troch biskupských úradov. A téma zjednodušenia štruktúry cirkvi.**

 Oba dištriktuálne biskupské úrady, čo sa týka počtov zamestnancov, sú na samej spodnej hranici udržateľnosti chodu a vykonávania úloh, ktoré majú zabezpečovať.

 Generálny biskupský úrad mal v roku 2019 o dvoch zamestnancov menej ako predtým: 1. tajomníčka synody a generálneho presbyterstva – funkcia bola zlúčená so sekretárkou, 2. biskupský kaplán – funkcia bola neobsadená, zrušená. Zároveň sme pol roka nemali obsadenú funkciu vodič – THP pracovník. Keď počúvame tvrdenia, že ľudia na GBÚ nič nerobia, ako to asi muselo vyzerať predtým, keď ich bolo ešte o dvoch – troch viac?

 Pripravujeme tiež plán priestorového zmenšenia GBÚ, aby uvoľnené priestory mohli byť prenajaté. Spoločnosť Reformata okrem iného od jesene 2019 opravovala dva byty na Palisádach, ktoré stáli niekoľko rokov zamknuté, neopravené a neprenajaté. V roku 2020 boli dokončené a mali nájomcov. Dbáme na tvorbu prostriedkov, ktoré by slúžili na zveľaďovanie majetku, resp. plynuli by do spoločného finančného systému cirkvi. Reálne na to dbáme. Nie iba virtuálne, na úrovni propagačných vyhlásení, ktoré majú nesmierne ďaleko *„od slov k činom“.*

 V roku 2019 mal Generálny biskupský úrad zaplnené tieto pracovné pozície:

Riaditeľ GBÚ.

 Zodpovedá za kompletný chod GBÚ, za prijímanie a kvalitu pracovných výkonov zamestnancov jeho jednotlivých oddelení, stav priestorov, zariadení a vybavenia. Zodpovedá za administratívny styk s inými úradmi a organizáciami, za plnenie úloh, záväzkov a požiadaviek voči iným subjektom i iných voči úradu. Je zodpovedný za prípravu podkladov a programu rokovaní predsedníctva ECAV, generálneho presbyterstva, synody, kde uplatňuje i hlas poradný. Je zodpovedný za proces výkonu uznesení týchto orgánov. Aktívne komunikuje a spolupracuje s generálnym hospodárskym výborom a ďalšími pracovnými výbormi a orgánmi ECAV, podporuje riešenie ich agendy. Na požiadanie P-ECAV sa zúčastňuje pracovných jednaní s úradnými stránkami a vedie i samostatné pracovné jednania. Vypracováva podklady, dokumenty, analýzy a plní ďalšie úlohy podľa požiadaviek P-ECAV.

 Na tomto mieste svojej správy chceme poďakovať br. Martinovi Kováčovi, že bol ochotný ujať sa funkcie riaditeľa GBÚ v prechodnom čase od polovice novembra 2018 do polovice apríla 2019. Funkciu vykonával popri svojom zamestnaní, vôbec nešetriac svoj čas, súkromie, zdravie. V hektickom čase začiatkov nového vedenia cirkvi vydal zo seba maximum. Ďakujeme mu!

Tajomník generálneho biskupa.

 Je zodpovedný za prípravu a realizáciu pracovného programu generálneho biskupa, logistiku jeho pracovných ciest a stretnutí. Na žiadosť generálneho biskupa ho sprevádza na služobných cestách a pri rokovaniach. Vybavuje a archivuje korešpondenciu generálneho biskupa. Má na starosti administratívu rokovaní Zboru biskupov, predkladá aktuálne dokumenty a vyhotovuje zápisnice. Vybavuje gratulačné, pozdravné, kondolenčné a ďalšie listy generálneho biskupa a predsedníctva ECAV. Plní požiadavky a úlohy zadané generálnym biskupom. Podľa pokynov riaditeľa GBÚ zabezpečuje korešpondenciu k jednotlivým COJ. Spolupracuje pri príprave hromadných zásielok. Zostavuje program pobožností a Služieb Božích na GBÚ a na Úrade vlády SR.

Tajomníčka generálneho presbyterstva a synody / sekretárka.

 Prakticky zabezpečuje rokovania úradných návštev s gen. biskupom a P-ECAV. Administratívne podporuje výkon funkcie gen. biskupa a realizáciu jeho pracovného programu. Vybavuje korešpondenciu podľa pokynov P-ECAV a riaditeľa GBÚ. Vedie databázu kontaktov na členov orgánov, synodálnych a nesynodálnych výborov. Zabezpečuje komunikáciu správ a dokumentov voči nim. Zabezpečuje a spolupracuje pri príprave podkladov na rokovanie GP a Synody ECAV. Vyhotovuje zápisnice a výpisy z uznesení z GP, zo Synody a stretnutí predsedníctva s predsedníctvami seniorátov. Spolupracuje pri príprave hromadných zásielok do cirkevných zborov.

Tlačová tajomníčka.

 Osobne sa zúčastňuje a kompletne pripravuje mediálne výstupy z cirkevných podujatí. Pripravuje podklady pre tlačové správy, pripravuje tlačové konferencie, komunikuje s redakciami médií. Spolupracuje s Tranosciom, náboženskou redakciou RTVS, Ekumenickou radou cirkví. Podieľa na logistike prípravy rozhlasových a televíznych Sl. Božích, Ekumény vo svete. Spravuje web ECAV, FB ECAV s vami, Instagram ECAV s vami, YouTube ECAV s vami. Podieľa sa a logisticky koordinuje prípravu videoprogramov pre sociálne siete ECAV. Je poverená vedením Mediálneho výboru ECAV, podieľa sa na príprave mediálnych programov a stratégií.

Recepcia.

 Má na starosti prvý osobný a telefonický kontakt so stránkami. Stará sa o celú logistiku poštového listového, elektronického a zásielkového styku (evidencia, skenovanie došlej pošty do archívu, číslovanie). Vedie exhibit, spolupracuje pri distribúcii dokumentov na spracovanie oddeleniam. Má na starosti prípravu hromadných zásielok do cirkevných zborov, zásobovanie kancelárskymi potrebami a potravinami, pohostenia na podujatiach, výpomoc sekretárovi. Plní ďalšie úlohy podľa pokynov gen. biskupa.

Hlavná ekonómka.

 Je zodpovedná za kompletný chod ekonomickej agendy, vypracovanie účtovnej uzávierky a daňového priznania. Plní úlohy voči daňovému úradu a Ministerstvu kultúry. Spravuje fondy ECAV na podporu EBF, Generálnej podporovne, Partnerhilfe, Misie, Vzdelávania, Sociálny fond. Pripravuje dáta a analýzy pre P-ECAV, GHV, GP, synodu. Spracováva a účtuje dodávateľské faktúry. Vypočítava odpisy majetku ECAV. Spracováva a účtuje cestovné príkazy s rozúčtovaním použitých finančných prostriedkov čo do ich pôvodu, odberateľské faktúry, analyzuje mzdové zostavy, spracováva hromadné cestovné príkazy, spracováva bankové výpisy, podklady pre výpočet nároku na stravné lísstky. Aktivuje účelové prostriedky podľa rozhodnutí orgánov. Vedie účtovníctvo strediska „podnikateľská činnosť“, spracováva a zasiela výkazy DPH z podnikateľskej a nepodnikateľskej činnosti. Spracováva štvrťročné výkazy na MK SR a správy o čerpaní účelového transferu. Podporuje a usmerňuje pracovníkov referátu ekonomicky a referátu ľudských zdrojov.

Účtovníčka – pokladníčka.

 Zakladá a eviduje účtovne doklady, spracováva podvojné účtovníctvo, vedie a účtuje pokladne v rôznych menách, prehľady a pohyby na bankových účtoch a v pokladniach. Vedie evidenciu faktúr a spracováva ich v systéme InBiz. Kontroluje cash flow, vypracováva príkazy k úhradám a vykonáva styk s finančnými úradmi. Spracováva podklady k stravným lístkom. Vykonáva ďalšie práce podľa pokynov hlavného ekonóma.

Účtovníčka.

 Spracováva cestovné príkazy na úhradu, spracovávala faktúry z Orange (rozúčtovanie, vyúčtovacie listy, podklady na zrážky z miezd). Pripravuje príkazy na úhradu dodávateľských faktúr. Pracovníčka bola od marca až do konca roku PN, jej agendu prebrali ostatní pracovníci ekonomického oddelenia.

Účtovník (polovičný úväzok).

 Bol zodpovedný za vypracovanie účtovnej uzávierky za r. 2018. Účtoval stredisko „podnikateľská činnosť“. Spracúval a účtoval aj dodávateľské faktúry. Toto miesto bolo zaplnené do apríla 2019.

Mzdy (vytvorené sú dve miesta, obe obsadené).

 Spracovávanie a vedenie komplexnej mzdovej agendy v systéme VEMA. Spracovávanie a kontrola dochádzky zamestnancov s miestom výkonu práce na GBÚ. Spracovávanie Dohôd o vykonávaní práce, o činnosti, o brigádnickej činnosti študentov. Evidovanie a spracovávanie zrážok zo mzdy (stravné lístky, pripojenie do HVPS, Podporný cirkevný fond, ZED a pod.). Komunikovanie so sociálnou poisťovňou (registračné listy, prihlášky, odhlášky,

Evidenčné listy dôchodkového poistenia), so zdravotnými poisťovňami (oznámenia

zamestnávateľa o poistencoch – zmeny, aditívne výkazy), s DDP. Spracovávanie mesačných výkazov poistného a príspevkov do Sociálnej poisťovni. Spracovávanie mesačných výkazov platiteľa pre zdravotné poisťovne. Spracovávanie oznámení o výsledkoch ročného zúčtovania poistného na verejné zdravotné poistenie. Komunikovanie s finančnou správou. Spracovávanie mesačných prehľadov o zrazených a odvedených preddavkoch na daň z príjmov zo závislej činnosti. Spracovávanie ročného zúčtovania dane z príjmu zo závislej činnosti. Spracovávanie ročných hlásení o vyúčtovaní dane a o úhrne príjmov zo závislej činnosti, poskytnutých zamestnancom. Pripravovanie mesačných mzdových uzávierok a reportov. Pripravovanie podkladov pre spracovanie štvrťročného výkazu o vyplatených mzdách pre MK SR. Sledovanie legislatívnych zmien, ich aplikácia. Archivovanie dokladov, evidovanie a aktualizovanie mzdových listov. Pripravovanie materiálov na rokovanie P - ECAV, Zboru biskupov, Generálneho presbyterstva. Plnenie ďalších úloh podľa pokynov hlavného ekonóma, riaditeľa GBÚ a P – ECAV.

Personalistka.

 Zabezpečuje kompletný chod oddelenia ľudských zdrojov, pracovnoprávne úkony pri vzniku a zániku prac. pomeru, pripravuje pracovné zmluvy. Vedie personálnu agendu, zodpovedná za aktualizáciu a ochranu osobných spisov zamestnancov. Pripravuje podklady na spracovávanie miezd, platové dekréty, implementuje systém odmeňovania, komunikuje so zamestnancami, rieši žiadosti a sťažnosti. Pripravuje podklady pre príspevky zo soc. fondu, fondu Partnerhilfe a podporného cirkevného fondu. Vedie evidenciu ordinovaných vo všetkých kategóriách. Zabezpečuje vzdelávanie zamestnancov, školenia IBP zamestnancov ECAV ohľadom BOZP, OPP, PZS, GDPR. Vypracováva pracovné posudky a vystavuje potvrdenia na žiadosť zamestnancov. Spracováva údaje pre ÚVZ SR, MK SR, vystavuje služobné preukazy, má na starosti bezpečnosť a ochranu priestorov GBÚ. Pripravuje personalistické podklady pre zasadnutia grémií a rieši ďalšie úlohy, podľa pokynov riaditeľa, hlavnej ekonómky a P-ECAV.

Zahraničná tajomníčka.

 Má na starosti oficiálny styk s nemecky hovoriacim zahraničím. Je v dennom kontakte s predstaviteľmi podporných fondov. Procesuje žiadosti o zahraničnú pomoc a je zodpovedná za vyúčtovanie poskytnutej pomoci. Pripravuje zahraničné služobné cesty reprezentantov ECAV a program zahraničných návštev u nás. Tlmočí, prekladá dokumenty a sprevádza. Pripravuje podklady pre GP a ZBB, týkajúce sa partnerskej spolupráce a finančných dotácií. Pripravila a zabezpečovala výrobu propagačných materiálov na Kirchentag, bola spoluzodpovedná za realizáciu slovenského stánku a zabezpečuje propagačné predmety.

Zahraničný tajomník.

 Má na starosti oficiálny styk s anglicky hovoriacim zahraničím a so slovenskými evanjelickými komunitami v zahraničí. Pripravuje zahraničné služobné cesty reprezentantov ECAV a program zahraničných návštev u nás. Tlmočí, prekladá dokumenty a sprevádza. Pripravuje podklady pre GP a ZBB, týkajúce sa partnerskej spolupráce. Býva aj vodičom, vykonáva servis a údržbu áut, nákupy spotrebného materiálu a starostlivosť o zariadenia. Pripravil a zabezpečoval výrobu propagačných materiálov na Kirchentag, bol spoluzodpovedný za realizáciu slovenského stánku a zabezpečuje propagačné predmety. Spravuje hlasovú virtuálnu privátnu sieť (HVPS).

Tajomník Výboru misie.

Autorsky tvorí misijné materiály pre cirkevné zbory, vydavateľstvá a časopisy. Vedie agendu Výboru misie, pripravuje zasadnutia a vykonáva uznesenia. Vedie agendu väzenskej misie.
Vybavuje korešpondenciu GBÚ, týkajúcu sa misijného života. Redakčne pripravuje homiletický časopis Služba Slova, od roku 2019 v novej, rozšírenej, elektronickej podobe.
Zastupuje ECAV v medzinárodných misijných spoločenstvách. Vykonáva pobožnosti resp. Služby Božie na GBÚ. Spolupracuje pri príprave teologickej konferencie a misijno – vzdelávacích podujatí.

Tajomníčka pre školstvo a vzdelávanie

Organizačne a programovo zabezpečuje vzdelávanie farárov (Teologická konferencia,

Všeobecná pastorálna konferencia), vzdelávanie kaplánov (jarné a jesenné sústredenie), kaplánske skúšky, farárske skúšky, ordináciu. Vzdelávanie učiteľov škôl a učiteľov nábož. výchovy (školská konferencia, seminár pre učiteľov náboženstva). Voľnočasové misijné aktivity pre deti a mládež (Duchovná pieseň, Biblická olympiáda, Športové hry žiakov evanj. gymnázií). Spolupracuje pri príprave synody a špeciálnych podujatí. Spolupracuje pri metodických činnostiach cirkevných škôl, príprave školskej legislatívy a učebníc. Je zodpovedná za logistiku pobytu amerických lektorov a Orientačného týždňa. Je zodpovedná za styk so St. Paul Lutheran High School (vysielanie a pobyt našich študentov). Komunikáciu s EBF UK v rámci programu KDS, výpomoci študentov, udeľovania štipendií z Fondu Peressényiovcov. Aktívne reprezentuje cirkev v štátnych školských a vzdelávacích inštitúciách

Vedúci ústredného archívu ECAV.

 Riadi činnosť archívu a knižnice po odbornej stránke. Venuje sa bádateľom, vybavuje administratívu archívu, zúčastňuje sa odborných podujatí a konferencií. Má na starosti vyraďovacie konania, správu registratúry, umiestňovanie fondov, kontrolno – metodickú činnosť až po úroveň cirkevných zborov, ochranu a konzervovanie archívnych dokumentov. Pripravuje podklady pre legislatívne rozhodnutia a plní uznesenia GP a synody. Manažuje prípravnú činnosť na vznik centra histórie ECAV v Modre. Plní ďalšie úlohy podľa poverenia P-ECAV.

Knihovník (polovičný úväzok)

 Má na starosti knižný fond ECAV, katalogizuje knihy, časopisy. Plní ďalšie úlohy podľa poverenia vedúceho ústredného archívu.

Archivárka (polovičný úväzok)

 Spracováva staré archívne fondy (hlavne v latinčine a maďarčine). Venuje sa bádateľom a práci s archívnymi fondami. Plní ďalšie úlohy podľa poverenia vedúceho ústredného archívu.

Vodič – THP pracovník.

 V prvom polroku 2019 táto pozícia nebola obsadená. Pracovník bol prijatý od 1.7.2019, no od 17.9. až do konca roku 2019 bol PN. Vykonával funkciu vodiča, staral sa o servis a údržbu vozidiel, staral sa o funkčnosť zariadení, nákupy a vykonával menšie opravy. Istý čas mal na starosti HVPS.

 Do celej tejto témy našich ústredných úradov a ich zamestnancov, výkonu moci v cirkvi, financií a šetrenia, patrí aj roky diskutovaná téma zjednodušenia štruktúry našej cirkvi; možných územných korekcií hlavne na úrovni seniorátov, možných korekcií v skupine cirkevných zborov s minimálnou veľkosťou a krívajúcou správou, no stále so statusom samostatného zboru, ale hlavne decentralizácia výkonnej moci v cirkvi.

 Práca Komisie na zjednodušenie štruktúry cirkvi nepriniesla ešte kompaktný výsledok. Toto konštatovanie, z prostredia tejto komisie zaznievajúce vlastne permanentne a už vyše dve desaťročia, môže byť skutočne predmetom veľmi sarkastických poznámok. Prosíme však, aby bolo vnímané v kontexte celého prvého roku v našej službe, kde sa otvorilo skutočne extrémne veľa tém naraz, a zároveň sa otvorili sa vo veľmi nežičlivej atmosfére, kde sme museli čeliť množstvu konkrétnych, jednotu a akcieschopnosť našej cirkvi ohrozujúcich aktivít Asociácie slobodných zborov. Je pre nás samých frustrujúce uvedomiť si, koľko času, energie a prostriedkov sa takto vyplytvalo. Byť pasívnymi sme si ale nemohli dovoliť. Nemôžeme teda povedať, že boli vyplytvané nezmyselne. Mali byť ale využité tvorivo.

 Nie je ale pravdou, že sa nestalo vôbec nič. Skôr to nie je dostatočne reflektované.

 Čo sa týka decentralizácie správy cirkvi, v súčasnosti máme stav, keď farár v cirkevnom zbore pri druhej voľbe po predchádzajúcom funkčnom období nepotrebuje k voľbe súhlas biskupa. Nepotrebuje ho ani senior k svojej prvej a druhej voľbe. Ak to niekto komentuje poznámkou, že to nie je nič, odpovedáme na to tak, že potom toto *kozmetické* *nič* sme mohli zaviesť do života cirkvi už dávno. Pravdou je, že my skôr čelíme názoru, že ako biskupi sme sa zbláznili a úplne samovražedne zriekli svojho prirodzeného pastierskeho práva dohliadať na obsadzovanie úradov. Našou odpoveďou je, že sme sa ho skutočne zriekli, že niekedy aj pociťujeme, že mať toto právo je dobré, ale zriekli sme sa ho predsa v úplne konkrétnom dejovom kontexte. Právo biskupov dohliadať na obsadzovanie cirkevných zborov bolo zneužívané na politické účely a to niekedy dosť nepríjemným spôsobom. Mohli by sme nechať rozprávať mnoho svedkov, kandidátov na pozície zborových farárov či seniorov, ktorí svedčia o tom, ako nepochopiteľne súhlas k voľbe nedostali, napriek tomu, že boli kandidovaní. Zostali aj bez adekvátneho zdôvodnenia, ale s bezmála stopercentnou indíciou, že to bolo nie pastorálne, ale politické rozhodnutie. Dnes máme v cirkvi pre to mnoho horkostí a zranení. Ako biskupi sme vedome ustúpili z časti svojich pozícií – a to dosť podstatných. V mene toho, aby kandidovaní a s nimi celý ďalší široký okruh ľudí nemuseli byť traumatizovaní tým, či vo finále volebného procesu dostanú súhlas k voľbe.

 Opakujeme: ak je to nič, maličkosť, prečo to už nemáme v cirkvi zavedené dávno?

 A nie je to tiež náhodou omnoho bližšie princípu *„všetka moc pochádza z cirkevných zborov“?* Tí, ktorí sa dnes prezentujú, že majú na toto heslo akoby jediní patent, tento model žiaľ nezaviedli. Neboli dôslední vo svojom presvedčení. Boli opäť iba pragmatickí. Nebolo im nepríjemné, že si tu nejaká cirkevná hierarchia dovoľovala rozdávať alebo nerozdávať súhlasy k voľbám, keď sa cirkevné zbory a senioráty rozhodli niekoho voliť? Dnes to paradoxne navrhli a zaviedli tí, ktorí chcú *oslabiť našu luteránsku konfesiu.* Tak ako to vlastne je?

 Za veľmi podstatný prvok v diskusiách komisie považujeme predbežnú zhodu na tom, že konkrétny výkon zamestnávateľských právomocí (nie zamestnávateľská agenda) by mohol byť presunutý z generálnej úrovne na dištrikty. Znamenalo by to, že dištriktuálni biskupi by mali v plnej právomoci farárov vo svojom dištrikte aj po pastorálnej, aj po zamestnávateľskej stránke. Tým by bola vedome oslabená moc úrovne generálnej cirkvi oproti *„teritoriálnej cirkvi“*, žijúcej v dištrikte. Oslabila, ak nie vylúčila by sa tiež možnosť vytvárania všelijakých koalícii v Zbore biskupov, v zmysle *„dvaja proti jednému“,* politikárčenia a naschválov.

 Paróchiou generálneho biskupa by bola *„neteritoriálna“,* skôr *„tématická paróchia“*. Zastrešoval všetky by všetky tie úlohy, ktoré tvoria „spoločnú službu cirkvi“ a spolu s generálnym dozorcom by boli formálne štatutármi cirkvi. Toto by bol prelomový moment v úsilí decentralizovať výkonnú moc v cirkvi. Povedané slovníkom istej skupiny, ktorá to mohla kľudne urobiť už dávno pred nami – *„odkatolíčtiť ju“.*

Rok 2020 mal dať všetkým týmto úvahám konkrétnu podobu a mal začať mnohé veci procesovať, či na úrovni komisie, generálneho presbyterstva, kooperácie biskupov so seniorálnymi predsedníctvami atď. Ako na iných frontoch, aj tu korona veci pribrzdila. Určite však nezostali spať.

* 1. **V Lutherových stopách, alebo princíp *„rovnosti príležitostí“* v praxi.**

 Šesť dní pred svojho ukončením mandátu, 25.10.2018, vydal gen. biskup Miloš Klátik príkaz zahraničnej tajomníčke, aby pripravila žiadosť na Fond EKM na podporu žiadosti „Študijná cesta v Lutherových stopách“. Žiadateľom mal byť CZ Dunajská Lužná. Na druhý deň bola žiadosť pripravená. Požadovaná bola dotácia 5 tis. eur, rátalo sa s účasťou 45 ľudí. Cestovať mali členovia cirkevných zborov Dunajská Lužná a Šamorín. Žiadosť mala jednu jedinú náležitosť – vyplnený základný formulár s popisom projektu a podpisom Miloša Klátika. To, čo žiadosti chýbalo podľa požiadaviek *Oznámenia č. 9/2009 o prijatí Zásad schvaľovania žiadostí o podporu projektov zo zahraničia*, boli kladné odporúčacie stanoviská zborového presbyterstva CZ Dunajská Lužná, sen. presbyterstva BAS, dištriktuálneho presbyterstva ZD, GHV a gen. presbyterstva ECAV. Holá žiadosť bola potom obratom zaslaná nemeckému partnerovi. V priloženom liste Miloš Klátik úctivo ďakuje za pomoc, ktorú dostáva naša cirkev a zostáva čakať *„na skorú pozitívnu odpoveď“.* Žiadosť sa začína vetou *„Aj tento rok sa obraciam s prosbou o podporu“.*

 26.3.2019 už nové vedenie cirkvi dostalo vyrozumenie, že nemecký partner pridelil projektu dotáciu 4 500,- eur (100,- eur na osobu, resp. 1/3 nákladov). V priebehu nasledujúcich dvoch mesiacov generálny biskup a riaditeľ GBÚ vykonali niekoľko administratívnych úkonov na zabezpečenie transferu dotácie. 25.6.2019 bola dotácia CZ Dunajská Lužná poskytnutá.

 Zájazd sa konal v dňoch 15. – 19.7.2019. Požiadavkou nemeckého partnera je predložiť vyúčtovanie do 3 mesiacov od ukončenia podujatia, teda asi do 15.10.2019. K tomuto termínu žiadateľ žiadne vyúčtovanie nezaslal. 8.1.2020 sme br. Miloša Klátika písomne požiadali o predloženie vyúčtovania. Na list sme nedostali žiadnu odpoveď. Urgenciu sme zaslali opäť dňa 24.2.2020. Vyúčtovanie dotácie sme dostali 10.3.2020, teda päť mesiacov po poslednom možnom termíne. 14.4.2020 sme žiadali ešte raz o doposlanie dokladu o tom, že žiadosť bola schválená podľa náležitostí Oznámenia č. 9/2009. Dosiaľ sme ho nedostali.

 Prípad opisujeme dosť obšírne preto, aby boli viditeľné jeho tri pointy. Prvá – br. Miloš Klátik vedel o možnostiach zahraničného partnera a využíval ich, obchádzajúc predpisy, ktoré platia pre všetkých rovnako. Zahraničný partner nám vysvetlil, že pri príležitosti reformačného jubilea zriadil extra fond na podporu študijných ciest po Lutherových stopách. Zájazd akoby Dunajskej Lužnej bol financovaný zo zbytku tohto fondu. Na strane našej cirkvi však žiaden kompetentný orgán nenavodil taký právny stav, na základe ktorého by podmienky Oznámenia č. 9/2009 v tomto prípade neplatili a žiadatelia o takúto dotáciu by nemuseli predkladať žiadosť schválenú na všetkých príslušných stupňoch. Žiaden kompetentný orgán ani nezverejnil informácie férovo všetkým cirkevným zborom, že môžu priamo nemeckého partnera požiadať o dotáciu na zájazd po Lutherových stopách. Žiaden kompetentný orgán ani nedal právomoc generálnemu biskupovi, aby on jediný reguloval, kto takúto zaujímavú informáciu o extra fonde protekčne dostane a požiada o podporu, resp. pre koho o túto podporu požiada on osobne.

 Druhá pointa sa odkrýva vtedy, keď vidíme menný zoznam účastníkov zájazdu. Zájazd sa mal týkať členov cirkevných zborov Dunajská Lužná a Šamorín. Šamorínska farárka Jana Földös potvrdila, že v Šamoríne nerobili na zájazd žiaden oficiálny nábor. Zo 41 účastníkov zájazdu patrili do CZ Dunajská Lužná manželia Klátikovci, jedna ďalšia osoba a jeden príležitostný kantor. Zvyšný počet 37 účastníkov boli buď priamo vedúce osobnosti Asloz, na čele s br. Imrichom Lukáčom či ses. Martinou Kováčikovou, alebo ľudia zo spriaznených kruhov vlastne z celej cirkvi. Zájazd bol teda určený presne vymedzenému okruhu ľudí. Br. Miloš Klátik takýmto spôsobom integruje členov a sympatizantov Asloz, stará sa o nich, ako ich prirodzená hlava a ústredná autorita.

 Tretia pointa sa ukázala pri skúmaní *vety „aj tento rok sa na vás obraciam so žiadosťou o pomoc“.* Takýchto žiadostí v špeciálnom režime bolo teda viac. Len námatkovo sme na GBÚ našli doklady o ďalších dotáciách. V r. 2016 vycestoval po stopách Martina Luthera CZ Michalovce a v r. 2017 opäť členovia CZ Michalovce a Vyšný Žipov. Našim bratom a sestrám pobyt v Nemecku doprajeme. Zostáva ale otázka, prečo museli cestovať takto, poza chrbáty iných? Má takto v praxi vyzerať *„rovnosť príležitostí“*, po ktorej na webe Asloz volá br. Ján Meňky? Ako vysvetliť trebárs CZ Hanušovce nad Topľou, ktorý si na rovnaký zájazd podal riadnu žiadosť a čakal na jej schválenie? Prečo jedni musia čakať v rade a iní nie?

 Záver tohto prípadu je už klasický. Farár CZ Michalovce br. Ján Meňky po urgenciách riaditeľa GBÚ br. Dušana Vagaského vyúčtoval dotáciu na zájazd do Nemecka z roku 2016 presne rok a jedenásť mesiacov po poslednom možnom termíne jej vyúčtovania! Je to presne tak isto dlhá doba, ako čakalo predsedníctvo Šarišsko – zemplínskeho seniorátu na dokumenty z výročného konventu v Michalovciach. Čo by sa asi dialo, ak by takéto bezprecedentné nedodržanie termínov spáchal niekto iný? *„Rovnosť príležitostí“* v tomto prípade znamenala privilegovaný prístup k možnostiam a súkromný režim plnenia si povinností pre osobných priateľov a verných podporovateľov generálneho biskupa. Uvedomme si, že keď br. Jána Meňkyho bude v roku 2020 predsedníctvo seniorátu žiadať o splnenie si povinností vzhľadom na zaslanie dokumentov z dvoch výročných konventov, bude to označené ako prenasledovanie. Dá sa aj urgencia br. Vagaského po dvoch rokoch čakania pokladať za prenasledovanie? Tento prípad ilustruje režim privilégií, ktoré mnohí dlho požívali, o ktoré prišli, a teraz sa musia adaptovať na nové pomery. Musia si plniť svoje povinnosti tak, ako každý iný. Hovoria tomu *„prenasledovanie“*.

**11.10 Generálna oprava fary v Dunajskej Lužnej.**

 Nasledovné fakty iba uveďme ešte v rámci témy *„rovnosť príležitostí“* a nechajme ich bez komentára.

 8.4.2018, dva mesiace po zasadnutí výročného konventu, zasadlo zborové presbyterstvo v Dunajskej Lužnej. Rozhodlo a schválilo plán opravy fary a rozpočet tejto opravy vo výške 60 tis. eur. Cirkevný zbor mal vlastné prostriedky vo výške 15 tis. eur.

 Od mája do septembra 2018 cirkevný zbor získal mimo režimu Cirkevného nariadenia 9/2009 od zahraničných darcov 96 090,- eur, ako pôžičku zo zahraničia 20 000,- eur, ďalej od Ministerstva kultúry 70 000,- eur, od predsedu vlády 10 000,- eur, od Národnej banky Slovenska 1 500,- eur a k tomu od Generálnej podporovne 1 660,- eur.

 23.8.2018 sa konala kandidačná porada na voľbu zborového farára a 16.9.2018 sa konal volebný konvent. Zborovým farárom sa stal br. Miloš Klátik. Nastúpil dňa 1.11.2018.

 Oprava fary napokon stála 175 332,54 eur. Zborový konvent nikdy nezasadol, aby upravil rozpočet, ktorý sa medzitým strojnásobil. Pôvodný rozpočet schválilo a jeho navyšovanie vykonávalo vždy iba zborové presbyterstvo.

**12. Impulzy z výročných správ dištriktuálnych biskupov za rok 2019.**

**12.1 Západný dištrikt.**

 Br. biskup Ján Hroboň v úvode správy založenej na texte J 14, 6, po konštatovaní, čo všetko, aké bizarné témy, umelo nanútené Asociáciou slobodných zborov a novinami Lutherus sa stali akoby hlavnou agendou riešenou v našej cirkvi si vzdychne: *„...keby sme s rovnakou horlivosťou zápasili o mladú generáciu, o misiu a evanjelizáciu, o štúdium Písma, modlitebný život, keby sme sa takto dokázali mobilizovať okolo hlavnej témy – čo robiť, aby bolo čím viac ľudí zachránených, boli by sme dnes už niekde úplne inde.“* Bolí ho, že v médiách stokrát opakovaná lož sa u mnohých evanjelikov stáva pravdou. Zároveň prechováva nádej, že pomaly príde čas *„otvárania očí“*. Poznanie pravdy v našich vnútrocirkevných sporoch však podľa neho ešte stále nie je také dôležité, ako poznanie Pravdy, ktorou je Pán Ježiš Kristus.

 Br. biskup Hroboň ďalej konštatuje, že *„ťažká doba, ktorá je pred nami, že budeme upadať počtami, aj ekonomicky, že budeme musieť zlučovať zbory a oveľa zodpovednejšie brať aj službu duchovných, aj darcovstvo a ukázať, že nám na našej cirkvi záleží a sme ju ochotní podporovať viac ako doteraz, prinesie určité prečistenie. Možno prídeme k veľkému zreálňovaniu počtov členov a budeme viesť v evidencii už len aktívnych členov. Ale paradoxne možno práve uvedomenie si našej reality nám pomôže k novému začiatku“.*

Zo štatistického hľadiska br. biskup Hroboň konštatuje smutný fakt, že už šiesty rok za sebou Západný dištrikt stráca ročne asi 1 200 členov, čo je jeden veľký cirkevný zbor. Čo sa týka prihlásení sa do zborov (472) a odhlásení sa zo zborov (409), tento údaj sa drží v hraniciach klesajúcej tendencie posledných piatich rokov. Medziročne je to pri oboch údajoch vždy pokles o 100 – 150 osôb. Priemerná účasť na Službách Božích medziročne klesá asi o 150 osôb. Medziročne klesol počet krstov o 85 osôb (1388), počet konfirmovaných stúpol o 41 (848), počet sobášov a požehnaní manželstva klesol spolu o 52 (393 a 34), počet pohrebov klesol o 36 (2032). Do ECAV vstúpilo najviac za posledné štyri roky (80), no vystúpilo z nej najviac za posledných šesť rokov (215), čo je trikrát viac, ako v predchádzajúcom roku.

 Br. biskup Hroboň pri pohľade do výročných správ všetkých seniorov vo ôsmych seniorátoch konštatuje ich spoločný refrén – *chýba nám mládež*. Situáciu ešte zachraňuje práca s dorastom v rámci prípravy konfirmandov, ale všeobecne v našich spoločenstvách a zhromaždeniach chýba mládež, stredoškolská aj vysokoškolská a chýbajú mladé rodiny. Ďalším tónom jeho pastierskeho pohľadu na život dištriktu sú veľké rezervy až bezradnosť v misii, v nesení evanjelia ľuďom, ktorí sa životu cirkvi vzdialili, alebo sa stali úplne sekulárnymi. Množstvo tých, ktorých strácame je stále väčšie ako množstvo tých, ktorých dokážeme získať.

 Ďalším tónom je úplne chýbajúci dôraz na darcovstvo a systematickú výchovu k nemu.

 Br. biskup Hroboň sa tiež starostí o efektívny chod škôl v zriaďovateľskej kompetencii dištriktu, ako dôležitého nástroja vzdelávania, formácie a misie detí a mládeže, o zachovanie ich plného profilu, kvalitného bilinguálneho vzdelávania a zabezpečenia ich financovania.

 Vyzýva k účasti na seniorálnych podujatiach, pretože v seniorátoch je cirkev mentálne najbližším a logisticky najvýhodnejším spôsobom prirodzene zhromaždená.

 Z ďalších údajov br. biskup Hroboň spomína – a bohato cituje pri tom z výročných správ príslušných seniorov, že na mnohých miestach sa z dôvodov nízkych počtov stredtýždňové ale i nedeľné Služby Božie presúvajú do menších zborových priestorov, prípadne stredtýždňové Služby Božie zanikajú.

 Dáva do pozornosti podporu väčších a silnejších zborov menším a slabším, ako sa to deje napríklad v Dunajsko – nitrianskom senioráte.

 Na príklade CZ Myjava konštatuje, ako problém s disciplínou dvoch ľudí dokáže otráviť atmosféru v celom senioráte.

 Zaoberá sa problematikou malých zborov a nutnej zmeny ich organizačného zriadenia, ako sa to javí v Dunajsko – nitrianskom, Hontianskom, Novohradskom a Rimavskom senioráte.

 Spomína prípad, keď jednotu cirkevného zboru a odchod mnohých členov do susedných zhromaždení alebo dokonca do pasivity spôsobilo pridanie sa k Asociácii slobodných zborov (CZ Lubina).

 Z dobrých, nádejných vecí menuje voľbu ses. Renáty Vinczeovej za dištriktuálnu dozorkyňu ZD, ktorá už rok zastupovala úrad dištr. dozorkyne. Svojou prácou a prístupom k službe si vybudovala prirodzený rešpekt a vo voľbách získala bezmála 94% hlasov. Pripomeňme, že kandidačná porada zasadla 7.11.2019 a kandidovala ju ako jedinú kandidátku na voľbu. Výsledok voľby nadobudol právnu platnosť 21.1.2020. Ses. Renáte Vinczeovej blahoželáme k zvoleniu a vyprosujeme Božie požehnanie pre jej službu medzi nami.

 Teší sa z dvoch úplne nových a hneď vydarených a krásne navštívených misijných podujatí – Dištriktuálneho dňa v Banskej Bystrici a Evanjelizačného víkendu v Dudinciach. Tiež z niekoľkých ďalších tradičných misijno - vzdelávacích podujatí.

 Teší sa z posvätenia nového kostola vo fílii Trnavy – v Seredi.

 Teší sa z nasadenia ordinovaných i neordinovaných pracovníkov na mnohých miestach v zboroch a v seniorátoch, z ich nových nápadov, energie a zanietenia.

 Teší sa z piatich nových kaplánov v cirkevných zboroch i z takých presunov duchovných, ktoré vyriešili pálčivé problémy s obsadením kňazských staníc.

 Teší sa z vízie zriadenia ďalšej cirkevnej školy v Modre.

 Br. biskup Ján Hroboň v závere svojej správy zverejňuje svoj pracovný kalendár. Vidíme z neho, že počas roka 2019 absolvoval 31 pracovných úloh na pôde svojho úradu vo Zvolene a 169 pracovných úloh na rozličných miestach v cirkvi i v zahraničí. To, čo mu nikto z nás nezávidel, bolo riešenie troch vážnych situácii na mape dištriktu.

 Prvou bol cirkevný zbor Lubina, ktorého presbyterstvo schválilo členstvo zboru v Asociácii slobodných zborov a cirkevný zbor sa tým stal jedným zo zakladajúcich členov. Zborový konvent toto rozhodnutie potvrdil, no skupina členov cirkevného zboru podala proti tomuto uzneseniu odvolanie. Odvolanie bolo prejednávané na zasadnutí seniorálneho konventu. Návrh na zrušenie uznesenia nebol prijatý. Br. biskup Hroboň to komentuje: *„...toto rozhodnutie zborového konventu prinieslo do zboru silnú polarizáciu a napätie, vo veľmi konfliktnej atmosfére sa konal aj celý konvent. V dôsledku tohto konfliktu viacerí členovia CZ Lubina odišli z cirkevného zboru“.*

Druhou bol cirkevný zbor Beckov – Kálnica. Spory o hospodárske záležitosti v súvislosti s organizačno – právnou podobou zboru, kde Beckov je matkocirkev a Kálnica fília, majú už starý dátum. Za posledných päť rokov sa v zbore vystriedali traja námestní farári a dvaja administrátori. Obe časti zboru si v konfliktnej situácii riešia svoje hospodárske záležitosti sami, cez svojich presbyterov. Kálnica sa usiluje o osamostatnenie. Táto iniciatíva však nebola schválená seniorálnym presbyterstvom. Vzhľadom na neudržateľnú situáciu dištriktuálne presbyterstvo zvažuje zriadenie združeného cirkevného zboru. Situácia je sama o sebe dosť komplikovaná. Riešeniu nenapomáha, ak sa do celej veci mieša ešte prvok aktivizmu niektorých zainteresovaných osôb v Asociácii slobodných zborov.

 Treťou bol cirkevný zbor Myjava, jeden z najväčších zborov našej cirkvi. Predstavitelia Myjavského seniorátu i cirkevného zboru už pred vyše desiatimi rokmi vtedajšiemu generálnemu i dištriktuálnemu predsedníctvu avizovali vážne neporiadky vo vedení a správe cirkevného zboru. Robili to aj neskôr. Odpoveďou bolo mlčanie zodpovedných, dlhodobé neriešenie problému, resp. postihovanie predsedníctva Myjavského seniorátu, ktoré za zákonné riešenie prípadu a rešpektovanie rozhodnutí súdov bojovalo. Myjava sa stala učebnicovým, a žiaľ i otrasným, pozíciu evanjelictva v myjavskom regióne podkopávajúcim príkladom *„zametania smeti pod koberec“* zo strany vedenia dištriktu a cirkvi. Nové dištriktuálne predsedníctvo začalo situáciu riešiť. Vykonalo kanonickú vizitáciu a konštatovalo rad závažných nedostatkov v správe cirkevného zboru. Začalo disciplinárne konanie voči manželom Mišiakovcom. Zároveň sa snažilo veci nastaviť tak, aby dosiahlo s nimi férovú dohodu o ukončení pracovného pomeru a vyhlo sa disciplinárnemu konaniu. Veď na Myjave sa za ich bezmála štyridsaťpäťročného pôsobenia stal aj rad dobrých vecí, ktoré nemali dostať takúto bodku. Farársky pár po hektickom vývoji udalostí odišiel do dôchodku k 30.6.2020. Odovzdal farský úrad, ale veci prebehli napokon tak, že dištriktuálne presbyterstvo dospelo k nutnosti disciplinárneho konania. O tom všetkom viac v správe za r. 2020. Cirkevný zbor čaká zložitý proces revitalizácie. Situácia nemusela dospieť až takto ďaleko, ak by vedenie cirkvi pred niekoľkými rokmi skutočne prešlo *„od slov k činom“* a zastavilo zlé veci, dejúce sa v cirkevnom zbore, ktorý by mal byť výkladnou skriňou našej cirkvi.

 V úplnom závere svojej správy ďakuje br. biskup Hroboň mnohým predstaviteľom a spolupracovníkom na všetkých úrovniach života dištriktu. *„Naša služba je v záujme toho najväčšieho a dokonalého kráľovstva – Božieho kráľovstva. Dostali sme privilégium byť súčasťou tejto služby a podieľať sa na zveľaďovaní tohto kráľovstva medzi nami. Nech nám Pán Boh dáva milosť, aby sme túto možnosť nepremárnili“.*

**12.2 Východný dištrikt.**

 Br. biskup Peter Mihoč v roku 2019 ešte nebol v úrade biskupa. Pripomeňme, že poces volieb biskupa - biskupky Východného dištriktu vrcholil na sklonku roku 2019. 17.11.2019 boli vyhlásené výsledky prvého kola volieb, ktorého sa zúčastnili kandidáti Dušan Cina, Katarína Hudáková a Peter Mihoč. 22.12.2019 boli vyhlásené výsledky druhého kola volieb, ktorého sa zúčastnili Katarína Hudáková a Peter Mihoč. Víťazom volieb bol napokon Peter Mihoč. Voľba nadobudla právoplatnosť 7.1.2020.

 Výročnú správu, založenú na texte Ef 4, 1 – 16 však napriek tomu, že v r. 2019 ako biskup v úrade nebol, podáva br. biskup Mihoč štandardným spôsobom. Umožnila mu to dlhoročná skúsenosť tajomníka dištriktuálneho biskupa Slavomíra Sabola. Nádeja sa, že jeho správa *„podnieti a povzbudí k budovaniu jednoty spoločenstva cirkvi vo zväzku pokoja“.*

Hneď v úvode správy br. biskup Mihoč vyriekne tri zásadné posolstvá týkajúce sa udalostí, ktoré poznačili nie len dištrikt, ale celú cirkev.Zápas o jednotu cirkvi vníma ako azda ústredný problém našej cirkvi dnes. *„Činnosť Asociácie slobodných zborov poznačila fungovanie niekoľkých cirkevných zborov vo Východnom dištrikte, o čom svedčia seniorske správy. Otvorene o tom píšu najmä bratia seniori Košického, Šarišsko – zemplínskeho a Liptovsko – oravského seniorátu“.* Br. biskup Mihoč sa snaží zopakovať, ako prebieha volebný proces v cirkvi a konštatuje, že *„V tomto kontexte výzva k novým voľbám niektorých cirkevných zborov napojených na Asloz je napadnutím platného cirkevného volebného zákona, Ústavy ECAV, a celého synodálno – presbyteriálneho systému.“ „Otázkou v celom tomto dianí ostáva motív zainteresovaných strán za nové voľby. Ak vo voľbách neprešiel nami preferovaný kandidát, je toto dostatočný dôvod, aby sme celú cirkev zatiahli do zápasu, v ktorom sa nevyberajú ani slová, ani spôsoby komunikácie, lebo účel svätí všetky prostriedky? Jednota spoločenstva cirkvi je krehká, lebo často naráža na múr ľudského egoizmu.“*

 Druhým zásadným posolstvom správy bol pohľad na činnosť redakcie novín Evanjelický posol spod Tatier tak, ako vychádzali do konca júna 2019. Podľa jeho názoru porušovali zásady nielen novinárskej, ale aj kresťanskej etiky. Otvárali pred čitateľskou verejnosťou témy, ktoré mali riešiť úplne iné grémiá ako redakcia novín. Uzurpovali si právo byť akoby disciplinárnym orgánom bez možnosti obhajoby dotknutých strán. *„Tento spôsob komunikácie, či lepšie povedané účelovej diskreditácie, vniesol do cirkvi veľa zla, zranení, no najmä nedôveru v srdci čitateľov“.*

 Tretím posolstvom bolo pozastavenie sa nad bezprecedentným konaním bývalých predstaviteľov a zamestnancov Tranoscia, ktorí v období kedy pracovali pre Tranoscius, založili občianske združenie Spolok Tranovský, od júla 2019 začali vydávať noviny so zameniteľným názvom, predplatiteľov Evanjelického posla spod tatier uviedli do omylu zaslaním zloženiek na zaplatenie predplatného a pokúsili sa dokonca na Úrade priemyselného vlastníctva o zaregistrovanie niekoľkých etablovaných cirkevných publikácií*. „Toto konanie nemá historickú obdobu“*, uzatvára br. biskup Mihoč a ani my k tomuto konštatovaniu žiaden ďalší komentár nedokážeme priložiť.

 Br. biskup Mihoč preberá disciplinárne konanie voči br. Jánovi Meňkymu predsedníctvom Šarišsko – zemplínskeho seniorátu. Na bizarnom pozadí *slávnostných Služieb Božích na obranu Jána Meňkyho* vyniká fakt, že *„namiesto priznania viny urobí zo seba uprostred cirkevného zboru aj cirkvi veľkú obeť, ktorá je prenasledovaná za ním vymyslené dôvody“.*

 Do sumáru tohto všetkého br. biskup Mihoč pridáva konštatovanie, že na jeseň 2019 bol prijatý nový zákon o financovaní cirkvi. Zákon je nastavený tak, že množstvo financií je závislé na počte členov cirkvi. V roku 2021 nás čaká strategicky dôležité sčítanie obyvateľstva. Kladie si otázku, aký bude jeho výsledok aj vzhľadom na nejednotu, zranenia, nedôveru a znechutenie, ktoré badať v cirkvi. *„Negatívny výsledok prinesie prepad objemu financií“,* to je výsledok celkom vecnej úvahy. Z pastorálneho hľadiska znenie zákona má obrovský dopad na cirkev a prináša historickú zmenu*. „Musí sa obnoviť finančná zodpovednosť cirkevných zborov za svojich duchovných“.*

 Br. biskup Mihoč ďalej spomína septembrový začiatok procesu volieb biskupa Východného dištriktu, ktorých výsledok bol známy v januári 2020. Z piatich nominovaných boli kandidačným zasadnutím kandidovaní traja kandidáti, okrem Petra Mihoča aj Katarína Hudáková a Dušan Cina. Ďakuje emeritnému biskupovi Slavomírovi Sabolovi za jeho dvanásťročné pôsobenie v úrade biskupa a rovnako ďakuje aj za dôveru, ktorú dostal vo voľbách on sám.

 Dodajme k tomu, že kandidačná porada podľa vlastného legitímneho rozhodnutia nekandidovala navrhnutých br. Jána Meňkyho a Petra Sotáka. V lete 2020 predsedníctvo ECAV dostane predžalobnú výzvu od právnickej kancelárie zastupujúcej br. Jána Meňkyho za upretie jeho práva kandidovať. Senior Košického seniorátu br. Samuel Linkesch bude koncom roku 2019 čeliť návrhu na disciplinárne konanie, ktoré na neho podalo predsedníctvo CZ Opiná snažiace sa využiť každú formálnu medzeru v cirkevnoprávnych predpisoch, aby nezvolalo legitímne požadované zasadnutie zborového konventu. Bývalý generálny dozorca Imrich Lukáč, teda jeden z najvyšších strážcov zákonnosti v ECAV, týmto dáva praktický návod na možnosť ako vykonávať obštrukcie, ak to má poslúžiť veľmi súkromne poňatým cieľom niekoho.

 Br. biskup Mihoč prináša niekoľko štatistických údajov. Hlavné Služby Božie sú navštevované približne tým istým počtom ľudí (úbytok 25 osôb, spolu 14 345 osôb), čo je 13,9% členov dištriktu. Najvyšší počet si udržiava Šariško – zemplínsky seniorát (20,75%), najnižší Turčiansky seniorát (9,02%). Vyjadruje nádej, že náš bohoslužobný život by pomohol oživiť nový spevník, ktorý by mohol vzniknúť zatiaľ ako prídavok piesní v jestvujúcemu Evanjelickému spevníku, či nová Chrámová agenda.

 Návštevnosť Služieb Božích sa v seniorátoch pohybuje na Štedrý večer od 46,63% do 59,06%, na 1. sviatok vianočný od 14,67% do 42,12%, na 1. sviatok veľkonočný od 15,98% do 39,52%, na 1. sviatok svätodušný od 10,45% do 24%, na Starý rok od 13,59% do 23,83% a na Pamiatku reformácie od 4,36% do 13,18%.

 Za celý dištrikt je návštevnosť Služieb Božích 13,9% členov, Večeru Pánovu príjme 108 110 osôb (+666), adventné večierne navštívi 2,72% členov, pôstne večierne 2,8% členov, biblické hodiny dospelých 1 506 osôb a modlitebných týždňov sa zúčastní 397 osôb.

 Svätý krst prijalo 1 342 osôb (-166 ). Br. biskup konštatuje, že mnoho detí sa rodí rodičom, ktorí žijú v konkubináte. Klesá aj počet narodených detí, akoby deti boli príťažou. Problémom je aj vysoká rozvodovosť manželstiev a s ňou súvisiaca striedavá výchova detí, ktorá je veľkou komplikáciou z hľadiska duchovného formovania pokrstených detí.

 Detskú besiedku navštevuje v priemere 1 392 detí, dovedna sa uskutočnilo 4 053 stretnutí. Br. biskup požaduje, aby vedúci detských besiedok bolo dobre metodicky vedení a vieroučne vyzbrojení.

 Stretnutia dorastu navštevuje priemerne 1 001 dorastencov, uskutočnilo sa 2 211 stretnutí. Na mládež chodí priemerne 654 mladých ľudí, uskutočnilo sa 1 610 stretnutí. Br. biskup v tejto oblasti oceňuje spoluprácu so Spoločenstvom evanjelickej mládeže. Veľkou pomocou by bolo aj založenie vlastného misijno – vzdelávacieho centra, ktoré by dokázalo na kľúč zabezpečovať zážitkové a vzdelávacie aktivity, metodické služby pre vedúcich, či materiálovú základňu pre prácu s deťmi, dorastom a mládežou.

 Konfirmovaných bolo 807 konfirmandov (-53), z toho 126 dospelých (-54). Br. biskup konštatuje narastavúci problém s prihlasovaním pokrstených detí na konfirmačnú prípravu. V roku 2019 malo byť konfirmovaných 1 224 detí, narodených v roku 2005, konfirmovaných bolo však iba 807. 417 pokrstených detí skončilo s nám ďalej neznámym osudom, určite však nie je pravdepodobné, že by sa rodiny všetkých týchto detí presťahovali do Západného dištriktu.

 V zriaďovateľskej pôsobnosti Východného dištriktu jestvuje 5 cirkevných škôl a ďalších 9 cirkevných škôl pôsobí v zriaďovateľskej pôsobnosti iných COJ. Br. biskup Mihoč ďakuje školskému tajomníkovi br. Miroslavovi Čurlíkovi za obetavú a svedomitú prácu, ktorú vykonáva ako dištriktuálny školský tajomník.

 Do manželstva vstúpilo 462 párov (-49), požehnaných bolo 40 párov (-17).

 Zomrelo a cirkevne bolo pochovaných 1 638 osôb (-48). *„Viac ľudí z cirkvi vyprevádzame, ako v nej privítame, čo z dlhodobého hľadiska nie je priaznivá prognóza“.*

Východný dištrikt má 103 265 kartotékových členov (-770). Alarmujúci je údaj o výstupe z cirkvi (473 osôb). Do cirkvi naproti tomu vstúpilo iba 50 osôb. Br. biskup predpokladá, že za vysokým číslom vystupujúcich z cirkvi môže byť snaha cirkevných zborov zreálniť počty svojich členov. Rád by poznal údaj, koľko percent členov – najmä vo veľkých cirkevných zboroch si zaplatí cirkevný príspevok. Rád by videl stav, keď evanjelik nevyhľadáva svoju cirkev iba zištne, v prípade hraničnej potreby akou je krst, sobáš a pohreb, ale žije v nej úplne prirodzene a uvedomuje svoje povinnosti voči cirkvi.

 Br. biskup Mihoč ďalej spomína misijné aktivity dištriktu, ako bol Dištriktuálny deň v Poprade, Misijné dni v Ľubovnianskych kúpeľoch, evanjelizačné podujatie Pre Teba v Liptovskom Hrádku či podieľanie sa na Konferencii rodinného spoločenstva v tatranských Matliaroch.

 Konferencia pre pracovníkov s deťmi a dorastom sa nekonala, nakoľko dištrikt vydal ako pomôcku knihu Cesta do krajiny viery ako svoju deviatu publikáciu pre túto skupinu našich veriacich. Vydal tiež opäť Adventný kalendár pre rodiny s deťmi. Nekonala sa ani konferencia farárskych rodín, pre nízky záujem zo strany duchovných.

 Dištriktuálna pastorálna konferencia sa konala na aktuálnu tému – Nový zákon o financovaní cirkvi a spôsoby financovania v partnerských evanjelických cirkvách. Konali sa tiež tradičné kázňové prípravky k pôstu a k Veľkej noci.

 Už desať rokov v obnovenom formáte vychádza Evanjelický východ. Získal si mnoých predplatiteľov doma i v zahraničí. Br. biskup časopis doporučuje predplácať najmä zborovým presbyterom, ktorých je v dištrikte 2 640.

 Br. biskup Mihoč konštatuje, že 8 farárskych miest vo Východnom dištrikte je už prakticky neobsaditeľných, pretože chýba, alebo je v dezolátnom stave fara. V roku 2019 bolo uprázdnených 14 farárskych miest a 12 kaplánskych miest. Obsadiť sa podarilo iba malú časť z nich.

 V sociálnej oblasti chce Východný dištrikt realizovať ambiciózny projekt Diakonického domova pre seniorov Elim v Prešove. Br. biskup opisuje propozíciu celého projektu, jeho rozpočet a plán jeho financovania.

 V závere správy br. biskup Mihoč ďakuje za službu mnohým bratom a sestrám, ktorí sa v rozličných úradoch a službách podieľajú na aktívnom živote dištriktu na všetkých jeho úrovniach. Zvlášť ďakuje pracovníkom s marginalizovanými skupinami osôb, hlavne s rómskou komunitou. V tejto súvislosti zároveň vyjadruje ľútosť nad tým, že u niektorých duchovných sa v poslednom období a v čase volieb prejavili sympatie s radikálno – extrémistickými politickými hnutiami.

 *„Jednota vo zväzku pokoja je v živote cirkvi možná. Myslím, že aj v roku 2019 napriek mnohým náročným problémom, Ten, ktorý spája a zväzuje celé telo mnohými spojivami jednotu medzi nami budoval, aby každá časť aj nášho dištriktu mohla primerane duchovne rásť a napredovať. Za to som Pánovi cirkvi v pokore vďačný“.*

 Pripomeňme ešte, že 26.5.2018 sa konala kandidačná porada na voľbu dištriktuálneho dozorcu Východného dištriktu. Kandidovaným bol br. Ľubomír Pankuch. Kandidačná porada nekandidovala br. Jaroslava Mervarta. Po tom čo prebehli voľby, zasadla dňa 14.7.2018 sčítacia komisia a konštatovala, že br. Ľubomír Pankuch dostal 82% hlasov. Výsledok voľby bol napadnutý žalobou. Dištrikuálny súd žalobu zamietol a dištriktuálne presbyterstvo dňa 30.11.2018 výsledok voľby potvrdilo. Dňa 16.12.2018 bol v CZ Lada br. Ľubomír Pankuch inštalovaný za dištriktuálneho dozorcu Východného dištriktu. Úprimne mu takto, bezmála rok po týchto udalostiach blahoželáme k zvoleniu a vyprosujeme Božie požehnanie pre jeho službu medzi nami.

**13. Cirkev zápasiaca. Cirkev oslávená.**

**13.1 Evidenčný stav duchovných k 31.12.2019:**

Duchovní spolu: 350 (z toho 3 duchovní sú na kratší ako 100%-ný úväzok)

Z toho ženy: 157

 Muži: 193

Z celkového počtu je pracujúcich dôchodcov: 8

Duchovní na dôchodku: 71

Duchovní v pracovnom pomere mimo ECAV (so súhlasom ECAV): 26

V r. 2019 do aktívnej služby nastúpilo 10 kaplánov.

Pracovný pomer ukončilo 7 duchovných.

**13.2 Funkčná štruktúra duchovných:**

diakoni: 5

kapláni:  22

námestní farári: 106

zboroví farári: 168

konseniori: 17

seniori: 14

duchovní správcovia: 11 (z toho 1 duchovný správca uvoľnený na výkon verejnej funkcie)

tajomník DBÚ: 1

tajomník GBÚ: 1

vedúci DBÚ:  2

dištriktuálni biskupi:  2

generálny biskup: 1

Z tohto počtu námestní farári pôsobiaci na kaplánskych miestach: 34 (z toho 1 námestný farár pracuje na polovičný úväzok a 1 námestný farár pôsobí na systematizovanom mieste mládežníckeho farára TAS)

**13.3  Rozdelenie duchovných podľa odpracovaných rokov:**

od   0  –  do   3 : 16

od   3  –  do   6 : 11

od   6  –  do   9 : 24

od   9  –  do  12 : 24

od 12  –  do  15 : 28

od 15  –  do  18 : 43

od 18  –  do  21 : 53

od 21  –  do  24 : 49

od 24  –  do  27 : 27

od 27  –  do  30 : 15

nad 30 : 60

**13.4 Pracovný pomer ukončili:**

zborová farárka v Gemerskej Polome ses. Zuzana Poláková (dohodou k 20.2.2019, nový pracovný pomer na GBÚ – sekretárka, od 20.2.2019)

zborový farár v Košeci br. Dušan Vanko (k 30.6.2019, nový pracovný pomer v Ekumenickej pastoračnej službe – väzenstve, k 30.6.2019)

zborová farárka v Púchove ses. Lenka Rišiaňová (dohodou k 30.6.2019)

námestný farár v Rožňavskom Bystrom br. Marek Tomčík (dohodou k 31.8.2019)

námestný farár br. Ján Gdovin v Betliari (dohodou k 20.8.2019, starobný dôchodok)

námestná farárka vo Veľkej Čalomiji ses. Gabriela Lauríková (dohodou k 31.8.2019, invalidný dôchodok)

námestný farár br. Pavel Melicherčík v Sennom (dohodou k 30.11.2019, starobný dôchodok)

**13.4 Do večnosti nás predišli naši bývalí oltárni bratia:**

Marián Urban (2.8.1962 – 25.3.2019)

Ján Kachnič (20.10.1938 – 10.4.2019)

Ján Havíra (25.1.1927 – 29.4.2019)

Ján Pavlovič (9.12.1930 – 26.10.2019)

Milan Horínek (28.8.1948 – 22.12.2019)

Ján Klátik (22.3.1932 – 24.12.2019)

 *„Drahý Pane, ďakujeme Ti za ich život a službu. Prosíme, poteš smútiacich v nádeji, ktorá je v Tebe, v Tvojej osobe a v Tvojom diele. Daj, nech ich sejba i po rokoch prináša dobrú žatvu.“*

**14. Stále sa obnovujúce vyslanie.**

 Vážená synoda, drahí bratia a sestry v našom Pánovi Ježišovi Kristovi, máme pred očami cirkev tak, ako si ju predstavuje a želá náš a jej Pán Ježiš Kristus *... cirkev slávnu, bez po škvrny, bez vrásky a bez čohokoľvek podobného, svätú a bez úhony.* Takáto cirkev je schopná vykonávať dielo služby a svedectva v tomto svete. Je schopná rásť, budovať sa a postarať sa o svoje potreby.

 Zároveň máme pred očami celú realitu prežitého roka 2019. Snažili sme sa ho v tejto správe priblížiť tak, ako sme ho zažívali, či už ako dvojica najbližších spolupracovníkov na čele cirkvi, alebo v pracovnom a bratskom spoločenstve s Vami. Pri písaní tejto správy sme boli vedení iba vlastnou skúsenosťou a svedomím.

 Obraz cirkvi, ako si ju želá a predstavuje Pán, ako o nej čítame v Pavlových slovách z listu Efezským a ako ju v realite zažívame, je, áno, kontrastný. Nechceme sa však v žiadnom prípade stať skeptickými, rezignovanými*, „poučenými realistami“*. Nechceme sa v žiadnom prípade vzdať toho smeru, ktorý nám Pavlove slová vytyčujú! Je pre nás všetkých zaväzujúci. Vzdať sa ho znamená poňať cirkev ako treťosektorovú organizáciu s bohumilým programom, kde sa dá prísť, zvíriť voda a odísť, chvíľku sa ohriať, niečo získať a potom ísť za lepším a znova sa cítiť nezávisle či pokritizovať, pomudrovať, poangažovať sa a zviditeľniť sa, ale pritom zostať rovnakým a nech je všetko čo najviac bezbolestné. Nie, cirkev je *„kyriaké“*, *„Pánovo vlastníctvo“.* Ak viem, akú ju chce mať Pán, prečo ju takú chce mať a ja sa cítim byť vierou a krstom jej súčasťou, Pánova vôľa a predstava s cirkvou je pre mňa absolútne zaväzujúca, nech by už realita vyzerala akokoľvek!

 Nech Pán Ježiš Kristus mocne vedie, žehná a povzbudzuje všetkých tých, ktorí sa tohto smeru a osobného nastavenia nezriekli a držia sa ho na tej základnej úrovni – na úrovni našich miestnych spoločenstiev v cirkevných zboroch. Častokrát vo veľmi skromných, komplikovaných lokálnych situáciách. Ďakujeme všetkým zborovým predsedníctvam, presbyterom, funkcionárom, dobrovoľným spolupracovníkom v misii, službe, správe zborov. Všetkým modliacim sa, prinášajúcim milodary, brigádujúcim, starajúcim sa, spolucítiacim. *Neopúšťajme svoje zhromaždenia! Ak vieme činiť dobre, čiňme! Buďme príkladom! Nestrácajme nádej! Radujme sa a za všetko ďakujme!*

 Nech Pán Ježiš Kristus mocne vedie, žehná a povzbudzuje všetky predsedníctva, presbyterov, členov výborov, zamestnancov a funkcionárov našich seniorátov a dištriktov. Tiež generálnych presbyterov, členov výborov generálnej cirkvi a zamestnancov ústredia cirkvi. Všetkým vyprosujeme silu naviac, Božie požehnanie pre život a prácu a nadšenie pre službu.

 Vážime si Vašu službu a túžime byť s Vami spojení láskou, prinášajúcou ovocie.

 Držme sa a držme sa všetci navzájom.

 Nedopusťme naše rozdelenie.

 Nedopusťme ani ubližovanie nášmu spoločenstvu.

 Pamätajme každý na svoje nezastupiteľné poslanie, vo svojom tele a na svojom mieste.

 Pane, zostaň s nami, neopúšťaj nás!

 *„Milosť nášho Pána Ježiša Krista, láska Božia a účastenstvo Ducha Svätého nech je so všetkými nami! Amen.“*

 Ivan Eľko, generálny biskup ECAV na Slovensku

 Ján Brozman, generálny dozorca ECAV na Slovensku.

 Bratislava, 22.9.2020.